
    À TRÉS ILLUSTRE PRINCE ET RÉVÉRENDISSIME 
MON SEIGNEUR ODET CARDINAL DE CHASTILLON

    

Vous estes deuement adverty, prince très illustre, de quants grands personnaiges j'ay esté et suis journellement stipulé, requis et importuné pour la continuation des mythologies pantagruelicques : alleguans que plusieurs gens langoureux, malades, ou autrement faschés et désolés, avoient, à la lecture d'icelles, trompé leurs ennuyz, temps joyeusement passé, et receu alaigresse et consolation nouvelle. Esquelz je suis coustumier de respondre que, icelles par esbat composant, ne pretendois gloire ne louange aucune : seulement avois esgard et intention par escrit donner ce peu de soulaigement que pouvois ès affligés et malades absens : lequel voluntiers, quand besoing est, je fais ès presens qui soy aident de mon art et service. 

Quelquefois je leur expose par long discours comment Hippocrates, en plusieurs lieux, mesmement on sixiesme livre des Epidémies, descrivant l'institution du medecin son disciple ; Soranus Ephesien, Oribasius, Cl. Galen, Hali Abbas, autres auteurs consequens pareillement, l'ont composé en gestes, maintien, regard, touchement, contenance, grace, honnesteté, netteté de face, vestemens, barbe, cheveulx, mains, bouche, voire jusques à particulariser les ongles, comme s'il deust jouer le rolle de quelque amoureux ou poursuivant en quelque insigne comaedie, ou descendre en camp clos pour combattre quelque puissant ennemy. De faict, la pratique de medecine bien proprement est par Hippocrates comparée à un combat et farce jouée à trois personnages, le malade, le médecin, la maladie. 

Laquelle composition lisant quelque fois, m'est souvenu d'une parole de Julia à Octavian Auguste son pere. Un jour elle s'estoit devant lui presentée en habits pompeux, dissoluz et lascifs : et luy avoit, grandement despleu quoy qu'il n'en sonnast mot. Au lendemain, elle changea de vestemens, et modestement se habilla, comme lors étoit la coustume des chastes dames romaines. Ainsi vestue se presenta devant luy. Il qui, le jour precedent, n'avoit par paroles declaré le desplaisir qu'il avoit eu la voyant en habits impudicques, ne peut celer le plaisir qu'il prenoit la voyant ainsi changée, et luy dist : « O combien cestuy vestement plus est séant et louable en la fille de Auguste ! » Elle eut son excuse prompte, et lui respondit : « Huy me suis je vestue pour les oeilz de mon pere. Hier je l'estois pour le gré de mon mary. »

Semblablement, pourroit le médecin, ainsi desguisé en face et habits, mesmement revestu de riche et plaisante robe à quatre manches, comme jadis estoit l'estat, et estoit appellée Philonium, comme dit Petrus Alexandrinus in 6. Epid., respondre à ceux qui trouveroient la prosopopée estrange : « Ainsi me suis je accoustré, non pour me guorgiaser et pomper, mais pour le gré du malade lequel je visite, auquel seul je veulx entièrement complaire, en rien ne l'offenser ne fascher. » 

Plus y a. Sus un passaige du pere Hippocrates on livre cy dessus allegué, nous suons, disputans et recherchans, non si le minois du medecin chagrin, tetrique, reubarbatif, Catonian, mal plaisant, mal content, severe, rechigné, contriste le malade ; et du medecin la face joyeuse, seraine, gracieuse, ouverte, plaisante, resjouist le malade (cela est tout esprouvé et très certain) : mais si telles contristations et esjouissemens proviennent par appréhension du malade contemplant ces qualités en son medecin, et par icelles conjecturant l'issue et catastrophe de son mal ensuivir, sçavoir est, par les joyeuses, joyeuse et desirée ; par les fascheuses, fascheuse et abhorrente ; ou par transfusion des esprits serains ou tenebreux, aërés ou terrestres, joyeux ou melancholicques du medecin en la personne du malade. Comme est l'opinion de Platon et Averroïs. 

        Sus toutes choses, les auteurs susdicts ont au medecin baillé advertissement particulier des paroles, propous, abouchemens, et. confabulations qu il doit tenir avec les malades de la part desquelz serait appellé. Lesquelles toutes doivent a un but tirer, et tendre à une fin, c'est le resjouir sans offense de Dieu, et ne le contrister en façon quelconques. Comme grandement est par Herophilus blasmé Callianax médecin, qui, à un patient l'interrogeant et demandant : « Mourray je ? » impudentement respondit : 

        « Et Patroclus à mort succumba bien, 
Qui plus estoit que n'es homme de bien. » 

         
        A un autre, voulant entendre l'estat de sa maladie, et l'interrogeant à la mode du noble Patelin : 

        « Et mon urine 
Vous dit elle poinct que je meure ? » 

        il follement respondit : « Non, si t'eust Latona, mere des beaulx enfans Phœbus et Diane, engendré. » Pareillement est de Cl. Galen, lib. 4, Comment, in 6, Epidem., grandement vitupéré Quintus, son precepteur en medecine, lequel à certain malade en Rome, homme honorable, luy disant : « Vous avez desjeuné, nostre maistre, vostre haleine me sent le vin, » arrogamment respondit : « La tienne me sent la fiebvre : duquel est le flair et l'odeur plus delicieux, de la fiebvre ou du vin ? » 

        Mais la calomnie de certains canibales, misanthropes, agelastes, avoit tant contre moy esté atroce et desraisonnée, qu'elle avoit vaincu ma patience, et plus n'estois délibéré en escrire un iota. Car l'une des moindres contumelies dont ilz usoient estoit que telz livres tous estoient farciz d'heresies diverses (n'en povoient toutes fois une seule exhiber en endroit aucun); de folastreries joyeuses, hors l'offense de Dieu et du Roy, prou ; c'est le subject et theme unique d'iceux livres ; d'heresies, poinct : sinon, perversement et contre tout usaige de raison et de langage commun, interprétans ce que, à peine de mille fois mourir, si autant possible estoit, ne vouldrois avoir pensé : comme qui pain interpretroit pierre ; poisson, serpent ; oeuf, scorpion. Dont quelque fois me complaignant en vostre presence, vous dis librement que, si meilleur Christian je ne m'estimois qu'ilz ne monstrent estre en leur part, et que si en ma vie, escrits, paroles, voire certes pensées, je recognoissois scintille aucune d'heresie, ilz ne tomberoient tant detestablement ès lacs de l'esrit calomniateur, cest Διάβολος, qui par leur ministere me suscite tel crime. Par moy mesmes, à l'exemple du phœnix, serait le bois sec amassé, et le feu allumé, pour en iceluy me brusler. 

        Alors me distes que de telles calomnies avoit esté le defunct roy François, d'eterne mémoire, adverty ; et curieusement ayant, par la voix et prononciation du plus docte et fidele anagnoste de ce royaume, ouy et entendu lecture distincte d'iceux livres miens (je le dis, parce que meschantement l'on m'en a aucuns supposé faulx et infames), n'avoit trouvé passage aucun suspect, et avoit eu en horreur quelque mangeur de serpens, qui fondoit mortelle heresie sus un N mis pour un M par la faulte et négligence des imprimeurs. 

        Aussi avoit son filz, nostre tant bon, tant vertueux et des cieulx benist roy Henry, lequel Dieu nous vueille longuement conserver : de manière que, pour moy, il vous avoit octroyé privilege et particulière protection contre les calomniateurs. Cestuy evangile depuis m'avez de vostre bénignité réitéré à Paris, et d'abondant lorsque nagueres visitâtes monseigneur le cardinal du Bellay, qui pour recouvrement de santé après longue et fascheuse maladie, s'estoit retiré à Sainct Maur, lieu, ou (pour mieulx et plus proprement dire) paradis de salubrité, amenité, serenité, commodité, delices, et tous honnestes plaisirs de agriculture et vie rusticque. 

        C'est la cause, Monseigneur, pourquoy présentement, hors de toute intimidation, je metz la plume au vent, esperant que, par vostre bénigne faveur, me serez contre les calomniateurs comme un second Hercules gaulois, en sçavoir, prudence et eloquence ; Alexicacos en vertus, puissance et autorité ; duquel veritablement dire je peux ce que de Moses, le grand prophete et capitaine en Israël, dit le sage roy Salomon, Ecclesiastici 45 : Homme craignant et aimant Dieu, agréable à tous humains, de Dieu et des hommes bien aimé, duquel heureuse est la mémoire. Dieu en louange l'a comparé aux preux : l'a faict grand en terreur des ennemis. En sa faveur a faict choses prodigieuses et espovantables : en présence des rois l'a honoré ; au peuple par luy a son vouloir declaré et par luy sa lumière a monstré. Il l'a en foy et debonnaireté consacré et esleu entre tous humains. Par luy a voulu estre sa voix ouye, et à ceux qui estoient en ténèbres estre la loy de vivificque science annoncée. 

        Au surplus vous promettant que ceux qui par moy seront rencontrés congratulans de ces joyeux escrits, tous je adjureray vous en sçavoir gré total : uniquement vous en remercier, et prier nostre Seigneur pour conservation et accroissement de ceste vostre Grandeur. A moy rien ne attribuer, fors humble subjection et obéissance voluntaire à vos bons commandemens. Car, par vostre exhortation tant honorable, m'avez donné et couraige et invention : et, sans vous m'estoit le coeur failly, et restoit tarie la fontaine de mes esprits animaux. Nostre Seigneur vous maintienne en sa saincte grace. De Paris, ce 28 de janvier 1552. 

        Vostre très humble et très obéissant serviteur, 

        FRANÇOIS RABELAIS, médicin. 


    Prologue de l'Autheur M. François Rabelais pour 
le Quatrieme Livre des faicts et dicts heroïques de Pantagruel 

    

        AUX LECTEURS BÉNÉVOLES 

        

        Gens de bien, Dieu vous saulve et gard ! Où estes vous ? Je ne vous peux voir. Attendez que je chausse mes lunettes !

        Ha, ha ! Bien et beau s'en va quaresme ! je vous voy. Et donc ? Vous avez eu bonne vinée, à ce que l'on m'a dict. Je n'en serois en pièce marry. Vous avez remede trouvé infinable contre toutes alterations. C'est vertueusement operé. Vous, vos femmes, enfans, parens et familles estes en santé desirée. Cela va bien, cela est bon, cela me plaist. Dieu, le bon Dieu en soit eternellement loué ; et (si telle est sa sacre volunté) y soyez longuement maintenuz. 

        Quant est de moy, par sa saincte benignité, j'en suis là, et me recommande. Je suis, moyennant un peu de Pantagruelisme (vous entendez que c'est certaine gayeté d'esprit conficte en mespris des choses fortuites), sain et degourt ; prest à boire, si voulez. Me demandez vous pourquoy, gens de bien ? Response irrefragable : Tel est le vouloir du très bon, très grand Dieu, onquel je acquiesce, auquel je obtempere, duquel je revere la sacrosaincte parole de bonnes nouvelles, c'est l'Evangile, onquel est dict Luc. 4, en horrible sarcasme et sanglante derision, au médecin négligent de sa propre santé : « Medecin, ô, gueriz toy-mesmes. » 

        Cl. Galen, non pour telle reverence, en santé soy maintenoit, quoy que quelque sentiment il eust des sacres Bibles et eust cogneu et frequenté les saincts christians de son temps, comme appert lib. 11, de usu partium ; lib. 2, de differentiis pulsuum, cap. et ibidem lib. 5, cap. 2, et lib. de rerum affectibus (s'il est de Galen) ; mais par craincte de tomber en ceste vulgaire et satyricque mocquerie : 

        Ιητρὀς ἄλλων, ἀυτὁς ἓλκεσι βρύων
Medecin est des aultres en effect; 
Toutesfois est d'ulceres tout infect. 

        De mode qu'en grande braveté il se vante, et ne veult estre médecin estimé si, depuis l'an de son aage vingt et huitiesme jusque en sa haulte vieillesse, il n'a vescu en santé entière, exceptez quelques fiebvres ephemeres de peu de durée : combien que, de son naturel, il ne fust des plus sains, et eust l'estomac evidentement dyscrasié. « Car (dit il lib. 5 de sanit. tuenda) difficilement sera creu le médecin avoir soing de la santé d'aultruy, qui de la sienne propre est négligent. » 

        Encores plus bravement se vantoit Asclepiades medecin avoir avec Fortune convenu en ceste paction, que medecin reputé ne fust, si malade avoit esté depuis le temps qu'il commença practiquer en l'art, jusques à sa dernière vieillesse. A laquelle entier il parvint, et vigoureux en tous ses membres, et de fortune triumphant. Finalement, sans maladie aucune precedente, fit de vie à mort eschange, tombant par male garde du hault de certains degrés mal emmortaisés et pourriz. 

        Si, par quelque desastre, s'est santé de vos seigneuries emancipée, quelque part, dessus, dessous, davant, darrière, à dextre, à senestre, dedans, dehors, loing ou près vos territoires qu'elle soit, la puissiez vous incontinent avec l'aide du benoist Servateur rencontrer ! En bonne heure de vous rencontrée, sus l'instant soit par vous asserée, soit par vous vendiquée, soit par vous saisie et mancipée. Les loix vous le permettent, le roy l'entend, je vous le conseille. Ne plus ne moins que les législateurs antiques autorisoient le seigneur vendiquer son serf fugitif, la part qu'il seroit trouvé. Ly bon Dieu et ly bons homs ! n'est il escrit et practiqué, par les anciennes coustumes de ce tant noble, tant antique, tant beau, tant florissant, tant riche royaume de France, que le mort saisit le vif ? Voyez ce qu'en a recentement exposé le bon, le docte, le sage, le tant humain, tant debonnaire et equitable André Tiraqueau, conseiller du grand, du victorieux et triumphant roy Henry, second de ce nom, en sa très redoubtée court de parlement de Paris. Santé est nostre vie comme très bien declare Ariphron Sicyonien. Sans santé n'est la vie vie, n'est la vie vivable : ἄβιος, βίος, βίος ἀβίωτο. Sans santé n'est la vie que langueur ; la vie n'est que simulachre de mort. Ainsi donc vous, estans de santé privés (c'est à dire mors), saisissez vous du vif, saisissez vous de vie (c'est santé). 

        J'ay cestuy espoir en Dieu qu'il oyra nos prières, veu la ferme foy en laquelle nous les faisons : et accomplira cestuy nostre souhait, attendu qu'il est mediocre. Médiocrité a esté par les sages anciens dicte aurée, c'est à dire, precieuse, de tous louée, en tous endroits agréable. Discourez par les sacrées Bibles, vous trouverez que de ceux les prières n'ont jamais esté esconduites qui ont mediocrité requis. 

        Exemple on petit Zachée, duquel les Musaphiz de Sainct Ayl près Orléans se vantent d'avoir le corps et reliques, et le nomment sainct Sylvain. Il souhaitoit, rien plus, voir nostre benoist Servateur autour de Hiérusalem. C'estoit chose mediocre et exposée à un chascun Mais il estoit trop petit, et parmy le peuple, ne pouvoit. Il trepigne, il trotigne, il s'efforce il s'escarte, il monte sur un sycomore. Le très bon Dieu cogneut sa sincere et mediocre affectation, se presenta à sa veue, et fut non seulement de luy veu, mais oultre ce fut ouy, visita sa maison, et benist sa famille. 

        À un filz de prophete en Israël, fendant du bois près le fleuve Jordan, le fer de sa coingnée eschappa (comme est escrit IV Reg., 6), et tomba dedans iceluy fleuve. Il pria Dieu le luy vouloir rendre. C'estoit chose mediocre. Et en ferme foy et confiance jetta, non la coingnée après le manche, comme, en scandaleux solecisme, chantent les diables censorins, mais le manche après la coingnée, comme proprement vous dictes. Soubdain apparurent deux miracles. Le fer se leva du profond de l'eau, et. se adapta au manche. S'il eust souhaité monter ès cieulx dedans un chariot flamboyant comme Helie, multiplier en lignée comme Abraham, estre autant riche que Job, autant fort que Samson, aussi beau que Absalon, l'eust il impetré ? C'est une question. 

        À propos de souhaits mediocres en matière de coingnée (advisez quand sera temps de boire), je vous raconteray ce qu'est escrit parmy les apologues du sage Esope le François, j'entends Phrygien et Troian, comme affirme Maxim. Planudes : duquel peuple, selon les plus veridiques chroniqueurs, sont les nobles François descenduz. Elian escrit qu'il fut Thracian : Agathias, après Herodote, qu'il estoit Samien : ce m'est tout un. 

        De son temps estoit un pauvre villageois natif de Gravot, nommé Couillatris, abatteur et fendeur de bois, et, en cestuy bas estat, guaingnant cahin caha sa pauvre vie. Advint qu'il perdit sa coingnée. Qui fut bien fasché et marry ? Ce fut il. Car de sa coingnée dependoit son bien et sa vie : par sa coingnée vivoit en honneur et réputation entre tous riches buscheteurs : sans coingnée mouroit de faim. La mort six jours après, le rencontrant sans coingnée, avec son dail l'eust fausché et cerclé de ce monde. En cestuy estrif commença crier, prier, implorer, invoquer Jupiter, par oraisons moult disertes (comme vous sçavez que necessité fut inventrice d'éloquence), levant la face vers les cieulx, les genoilz en terre, la teste nue, les bras haultz en l'air, les doigts des mains esquarquillés, disant à chascun refrain de ses suffrages, à haute voix infatigablement : « Ma coingnée, Jupiter, ma coingnée, ma coingnée : rien plus, o Jupiter, que ma coingnée ou deniers pour en acheter une autre. Helas ! ma pauvre coingnée ! » Jupiter tenoit conseil sus certains urgens affaires, et lors opinoit la vieille Cybele, ou bien le jeune et clair Phoebus, si voulez. Mais tant grande fut l'exclamation de Couillatris, quelle fut en grand effroy ouye on plein conseil et consistoire des dieux. 

        « Quel diable, demanda Jupiter, est là bas qui hurle si horrifiquement ? Vertus de Styx, n'avons nous pas cy devant esté, présentement ne sommes nous assez icy à la décision empeschés de tant d'affaires controvers et d'importance ? Nous avons vuidé le debat de Presthan roy des Perses, et de sultan Solyman empereur de Constantinople. Nous avons clos le passaige entre les Tartres et les Moscovites. Nous avons respondu à la requeste du Cheriph. Aussi avons nous à la dévotion de Guolgotz Rays. L'estat de Parme est expedié, aussi est celuy de Maydenbourg, de la Mirandole et d'Afrique. Ainsi nomment les mortelz ce que, sus la mer Méditerranée, nous appelions Aphrodisium. Tripoli a changé de maistre par male garde. Son periode estoit venu. 

        « Icy sont les Gascons renians et demandans restablissement de leurs cloches. En ce coing sont les Saxons, Estrelins, Ostrogotz et Alemans, peuple jadis invincible, maintenant aberkeids, et subjugués par un petit homme tout estropié. Ilz nous demandent vengeance, secours, restitution de leur premier bon sens et liberté antique. Mais que ferons nous de ce Rameau et de ce Galland, qui, capparassonnés de leurs marmitons, suppous et astipulateurs, brouillent toute ceste academie de Paris ? J'en suis en grande perplexité. Et n'ay encores resolu quelle part je doibve incliner. Tous deux me semblent autrement bons compaignons et bien couilluz. L'un a des escuz au soleil, je dis beaux et tresbuchans : l autre en vouldroit bien avoir. L'un a quelque sçavoir : l'autre n'est ignorant. L'un aime les gens de bien : l'autre est des gens de bien aimé. L'un est un fin et cauld renard : l'autre mesdisant, mesescrivant et abayant contre les antiques philosophes et orateurs, comme un chien. Que t'en semble, dis, grand vietdaze Priapus ? J'ay maintesfois trouvé ton conseil et advis équitable et pertinent, 

        Et habet tua mentula mentem. 

        – Roy Jupiter, respondit Priapus defleublant son capussion, la teste levée rouge flamboyante et asceurée, puis que l'un vous comparez à un chien abayant, l'autre à un fin freté renard, je suis d'advis que, sans plus vous fascher ne altérer, d'eux faciez ce que jadis fistes d'un chien et d'un renard. 

        – Quoy ? demanda Jupiter. Quand ? Qui estoient-ilz ? Où fut ce ? 

        – O belle memoire ! respondit Priapus. Ce venerable pere Bacchus, lequel voyez cy à face cramoisie, avoit pour soy venger des Thebains un renard fée, de mode que, quelque mal et dommaige qu'il fist, de beste du monde ne seroit prins ne offensé. 

        « Ce noble Vulcan avoit d'aerain Monesian faict un chien et, à force de souffler, l'avoit rendu vivant et animé. Il le vous donna : vous le donnastes à Europe vostre mignonne. Elle le donna à Minos, Minos à Procris, Procris enfin le donna à Cephalus. Il estoit pareillement fée ; de mode que, à l'exemple des advocatz de maintenant, il prendroit toute beste rencontrée, rien ne lui eschapperoit. Advint qu'ilz se rencontrerent. Que firent ilz ? Le chien, par son destin fatal, devoit prendre le renard : le renard par son destin, ne devoit estre prins. 

        « Le cas fut rapporté à vostre conseil. Vous protestates non contrevenir aux destins. Les destins estoient contradictoires. La verité, la fin, l'effect de deux contradictions ensemble fut declairé impossible en nature. Vous en suastes d'ahan. De vostre sueur, tombant en terre, nasquirent les choux cabus. Tout ce noble consistoire, par defaut de resolution categorique, encourut alteration mirifique : et fut en iceluy conseil beu plus de soixante et dixhuit bussars de nectar. Par mon advis, vous les convertissez en pierres. Soubdain fustes hors toute perplexité : soubdain furent tresves de soif criées par tout ce grand Olympe. Ce fut l'année des couilles molles, près Teumesse, entre Thebes et Chalcide. 

        À cestuy exemple, je suis d'advis que petrifiez ces chien et renard. La métamorphosé n'est incogneue. Tous deux portent nom de Pierre. Et parce que, selon le proverbe des Limosins, a faire la gueule d'un four sont trois pierres nécessaires, vous les associerez à maistre Pierre du Coingnet, par vous jadis pour mesme cause petrifié. Et seront, en figure trigone equilaterale, on grand temple de Paris, ou au milieu du pervis, posées ces trois pierres mortes, en office de exteindre avec le nez, comme au jeu de fouquet, les chandelles, torches, cierges, bougies et flambeaux allumés : lesquelles, vivantes, allumoient couillonniquement le feu de faction, simulté, sectes couillonniques, et partialité entre les oscieux escoliers. A perpetuelle memoire que ces petites philauties couillonniformes plus tot davant vous contemnées furent que condamnées. J'ay dict. 

        Vous leur favorisez, dist Jupiter, à ce que je voy, bel messer Priapus. Ainsi n'estes à favorable. Car, veu que tant ilz convoitent perpetuer leur nom et memoire, ce seroit bien ur meilleur estre ainsi après leur vie en pierres dures et marbrines convertiz, que retourner en terre et pourriture. 

        « Icy darrière, vers ceste mer Thyrrhene et lieux circonvoisins de l'Apennin, voyez vous quelles tragedies sont excitées par certains pastophores ? Ceste furie durera son temps comme les fours des Limosins, puis finira ; mais non si tost. Nous y aurons du passetemps beaucoup. Je y voy un inconvénient. C'est que nous avons petite munition de fouldres, depuis le temps que vous autres Condieux, par mon octroy particulier, en jettiez sans espargne, pour vos esbatz, sus Antioche la neufve. Comme depuis, à vostre exemple, les gorgias champions qui entreprindrent garder la forteresse de Dindenaroys contre tous venans, consommerent leurs munitions à force de tirer aux moineaux ; puis n'eurent de quoy, en temps de necessité, soy defendre, et vaillamment cederent la place et se rendirent à l'ennemy, qui jà levoit son siège comme tout forcené et desesperé, et n'avoit pensée plus urgente que de sa retraicte, accompaignée de courte honte. Donnez y ordre, filz Vulcan : esveillez vos endormiz Cyclopes, Asteropes, Brontes, Arges, Polypheme, Steropes, Piracmon : mettez les en besoigne et les faites boire d'autant. A gens de feu ne fault vin espargner. Or despechons ce criart là bas. Voyez, Mercure, qui c'est, et sachez qu'il demande. » 

        Mercure regarde par la trappe des cieulx, par laquelle ce que l'on dit ça bas en terre ilz escoutent ; et semble proprement à un escoutillon de navire (Icaromenippe disoit qu'elle semble à la gueulle d'un puitz) ; et voit que c'est Couillatris qui demande sa coingnée perdue, et en fait le rapport au conseil. « Vrayement, dist Jupiter, nous en sommes bien. Nous à ceste heure, n'avons autre faciende que rendre coingnées perdues ? Si fault il luy rendre. Cela est escrit ès Destins, entendez vous ? aussi bien comme si elle valust la duché de Milan. A la verité, sa coingnée luy est en tel pris et estimation que seroit à un roy son royaume. Ça, ça, que cette coingnée soit rendue. Qu'il n'en soit plus parlé. Resoulvons le different du clergé et de la taulpeterie de Landerousse. Où en estions nous ? » 

        Priapus restoit debout au coing de la cheminée. Il, entendant le rapport de Mercure, dist en toute courtoisie et joviale honnesteté : « Roy Jupiter, on temps que, par vostre ordonnance et particulier benefice, j'estois gardian des jardins en terre, je notay que ceste diction, coingnée, est equivoque à plusieurs choses. Elle signifie un certain instrument par le service duquel est fendu et coupé bois. Signifie aussi (au moins jadis signifioit) la femelle bien à poinct et souvent gimbretiletolletée. Et vis que tout bon compaignon appelloit sa garse fille de joye : Ma coingnée. Car, avec cestuy ferrement (cela disoit exhibant son coingnoir dodrental) ilz leur coingnent si fièrement et d'audace leurs emmanchouoirs, qu'elles restent exemptes d'une peur epidemiale entre le sexe feminin, c'est que du bas ventre ilz leur tombassent sur les talons, par default de telles agraphes. Et me souvient (car j'ay mentule, voire dis je memoire bien belle, et grande assez pour emplir un pot beurrier) avoir un jour du tubilustre, ès feries de ce bon Vulcan en may, ouy jadis en un beau parterre Josquin des Prez, Olkegan, Hobrethz, Agricola, Brumel, Camelin, Vigoris, de la Fage, Bruyer, Prioris, Seguin, de la Rue, Midy, Moulu, Mouton, Guascoigne, Loyset, Compere, Penet, Fevin, Rouzée, Richardfort, Rousseau, Consilion, Constantio Festi, Jacquet Bercan, chantans mélodieusement : 

        Grand Tibault, se voulant coucher 
Avecques sa femme nouvelle, 
S'en vint tout bellement cacher 
Un gros maillet en la ruelle. 
« O ! mon doux amy (ce dist elle), 
Quel maillet vous voy je empoingner ? 
– C'est (dist il), pour mieulx vous coingner 
– Maillet (dist elle) il n'y faut nul, 
Quand gros Jean me vient besoingner, 
Il ne me coingne que du cul. » 

        « Neuf olympiades, et un an intercalare après (ô belle mentule, voire dis je mémoire. Je solecise souvent en la symbolization et colligance de ces deux motz), je ouy Adrian Villart, Gombert, Janequin, Arcadelt, Claudin, Certon, Manchicourt, Auxerre, Villers, Sandrin, Sohier, Hesdin, Morales, Passereau, Maille, Maillart, Jacotin, Heurteur, Verdelot, Carpentras, l'Héritier, Cadéac, Doublet, Vermont, Bouteiller, Lupi, Pagnier, Millet, du Mollin, Alaire, Marault, Morpain, Gendre, et autres joyeux musiciens en un jardin secret, sous belle feuillade, autour d'un rampart de flacons, jambons, pastés et diverses cailles coyphées, mignonnement chantans : 

        S'il est ainsi que coingnée sans manche 
Ne sert de rien, ne houstil sans poingnée, 
Afin que l'un dedans l'autre s'emmanche, 
Prends que sois manche, et tu seras coingnée. 

        Ores seroit à sçavoir quelle espece de coingnée demande ce criart Couillatris. » 

        A ces motz tous les venerables dieulx et déesses s'eclaterent de rire, comme un microcosme de mouches. Vulcan, avec sa jambe torte, en fit, pour l'amour de s'amie, trois ou quatre beaux petitz saultz en plate forme. « Ça, ça, dist Jupiter à Mercure, descendezprésentement là bas, et jettez ès pieds de Couillatris trois coingnées : la sienne, une autre d'or et une tierce d'argent massives, toutes d'un calibre. Luy ayant baillé l'option de choisir, s'il prend la sienne et s'en contente, donnez luy les deux autres. S'il en prend autre que la sienne, coupez luy la teste avec la sienne propre. Et desormais ainsi faictes à ces perdeurs de coingnées. » 

        Ces paroles achevées, Jupiter, contournant la teste comme un singe qui avalle pillules, fit une morgue tant espouvantable que tout le grand Olympe trembla. 

        Mercure avec son chapeau poinctu, sa capeline, talonnières et caducée, se jette par la trappe des cieulx, fend le vuide de l'air, descend legièrement en terre, et jette ès pieds de Couillatris les trois coingnées, puis luy dist : « Tu as assez crié pour boire. Tes prières sont exaulsées de Jupiter. Regarde laquelle de ces trois est ta coingnée, et l'emporte. » Couillatris soubleve la coingnée d'or, il la regarde et la trouve bien poisante, puis dit à Mercure : « M'armes, ceste cy n'est mie la mienne. Je n'en veulx grain. » Autant fait de la coingnée d'argent et dit : « Non est ceste cy. Je la vous quitte. » Puis prend en main la coingnée de bois : il regarde au bout du manche, en iceluy recognoit sa marque, et tressaillant tout de joye, comme un renard qui rencontre poulies esguarées, et soubriant du bout du nez, dit : « Merdigues, ceste cy estoit mienne. Si me la voulez laisser, je vous sacrifiray un bon et grand pot de laict, tout fin couvert de belles frayres, aux Ides (c'est le quinziesme jour) de may. 

        – Bon homme, dist Mercure, je te la laisse, prends la. Et, pour ce que tu as opté et souhaité mediocrité en matière de coingnée, par le veuil de Jupiter je te donne ces deux aultres. Tu as de quoy dorénavant te faire riche, sois homme de bien. » 

        Couillatris courtoisement remercie Mercure, revere le grand Jupiter, sa coingnée antique attache à sa ceincture de cuir, et s'en ceinct sus le cul, comme Martin de Cambray. Les deux aultres plus poisantes il charge à son cou. Ainsi s'en va prelassant par le pays, faisant bonne troigne parmy ses paroissiens et voisins, et leur disant le petit mot de Patelin : « En ay je ? » Au lendemain, vestu d'une sequenie blanche, charge sur son dours les deux precieuses coingnées, se transporte à Chinon, ville insigne, ville noble, ville antique, voire première du monde, selon le jugement et assertion des plus doctes massoretz. En Chinon il change sa coingnée d'argent en beaux testons et aultre monnoye blanche : sa coingnée d'or en beaux salutz, beaux moutons à la grande laine, belles riddes, beaux royaulx, beaux escuz au soleil. Il en achete force mestairies, force granges, force censes, force mas, force bordes et bordieux, force cassines ; prés, vignes, bois, terres labourables, pastis, estangs, moulins, jardins, saulsayes ; boeufz, vaches, brebis, moutons, chevres, truyes, pourceaulx, asnes, chevaulx, poulies, coqs, chappons, poulletz, oyes, jars, canes, canardz, et du menu. Et, en peu de temps, fut le plus riche homme du pays : voire plus que Maulevrier le boiteux. 

        Les francs gontiers et Jacques Bons homs du voisinage, voyans ceste heureuse rencontre de Couillatris, furent bien estonnés ; et fut, en leurs esprits, la pitié et commiseration que auparavant avoient du pauvre Couillatris, en envie changée de ses richesses tant grandes et inopinées. Si commencèrent courir, s'enquerir, guementer, informer par quel moyen, en quel lieu, en quel jour, à quelle heure, comment et à quel propous luy estoit ce grand thesaur advenu. Entendans que c'estoit par avoir perdu sa coingnée : « Hen, hen, dirent ilz, ne tenoit il qu'à la perte d'une coingnée que riches ne fussions ? Le moyen est facile, et de coust bien petit. Et donc telle est on temps présent la revolution des cieulx, la constellation des astres et aspect des planettes, que quiconque coingnée perdera soubdain deviendra ainsi riche ? Hen, hen, ha, par Dieu, coingnée, vous serez perdue, et ne vous en desplaise. » Adonc tous perdirent leurs coingnées. Au diable l'un à qui demoura coingnée. Il n'estoit filz de bonne mere qui ne perdist sa coingnée. Plus n'estoit abatu, plus n'estoit fendu bois on pays, en ce default de coingnées. 

        Encores dit l'apologue Æsopique que certains petits janspill'hommes de bas relief, qui à Couillatris avoient le petit pré et le petit moulin vendu pour soy guorgiaser à la monstre, advertiz que ce thesor luy estoit ainsi et par ce moyen seul advenu, vendirent leurs espées pour acheter coingnées, afin de les perdre, comme faisoient les paysans, et par icelle perte recouvrir mont-joie d'or et d'argent. Vous eussiez proprement dict que fussent petits Romipetes, vendans le leur, empruntans l'aultruy, pour acheter mandats à tas d'un pape nouvellement créé. Et de crier, et de prier, et de lamenter et invocquer Jupiter. « Ma coingnée, ma coingnée, Jupiter ! Ma coingnée deçà, ma coingnée delà, ma coingnée, ho, ho, ho, ho ! Jupiter, ma coingnée ! » L'air tout autour retentissoit aux cris et hurlemens de ces perdeurs de coingnées. 

        Mercure fut prompt à leur apporter coingnées, à un chascun offrant la sienne perdue, une aultre d'or, et une tierce d'argent. Tous choisissoient celle qui estoit d'or, et l'amassoient, remercians le grand donateur Jupiter : mais sus l'instant qu'ilz la levoient de terre, courbés et enclins, Mercure leur tranchoit les testes, comme estoit l'edict de Jupiter. Et fust des testes coupées le nombre equal et correspondant aux coingnées perdues. Voylà que c'est. Voylà qu'advient à ceux qui en simplicité souhaitent et optent choses mediocres. Prenez y tous exemple, vous aultres gualliers de plats pays, qui dictes que, pour dix mille francs d'intrade, ne quitterez vos souhaits ; et desormais ne parlez ainsi impudentement, comme quelquefois je vous ay ouy souhaitans : « Pleust à Dieu que j'eusse presentement cent soixante et dix huit millions d'or ! Ho, comme je triompherois ! » Vos males mules ! Que souhaiteroit un roy, un empereur, un pape davantaige ? 

        Aussi, voyez vous par experience que, ayans faict telz oultrés souhaits, ne vous en advient que le tac et la clavelée, en bourse pas maille ; non plus qu' aux deux belistrandiers souhaiteux à l'usaige de Paris. Desquelz l'un souhaitoit avoir en beaux escuz au soleil, autant que a esté à Paris despendu, vendu et acheté, depuis que pour l'edifier on y jetta les premiers fondemens, jusques à l'heure présente : le tout estimé au taux, vente, et valeur de la plus chere année qui ait passé en ce laps de temps. Cestuy, en vostre advis, estoit il degousté ? Avoit il mangé des prunes aigres sans peler ? Avoit il les dents esguassées ? L'aultre souhaitoit le temple de Nostre Dame tout plein d'aiguilles asserées, depuis le pavé jusques au plus hault des voultes, et avoir autant d'escuz au soleil qu'il en pourroit entrer en autant de sacs que l'on pourroit couldre de toutes et une chascune aiguille, jusques à ce que toutes fussent crevées ou espoinctées. C'est souhaité cela ! Que vous en semble ? Qu'en advint il ? Au soir un chascun d'eux eut 

        Les mules au talon, 
Le petit cancre au menton, 
La male toux au poulmon, 
Le catarrhe au gavion, 
Le gros froncle au cropion. 

        Et au diable le boussin de pain pour s'escurer les dents. Souhaitez donc médiocrité : elle vous adviendra ; et, encores mieulx, deuement ce pendant labourans et travaillans. 

        « Voire mais, dictes vous, Dieu m'en eust aussi tost donné soixante et dix huit mille comme la treiziesme partie d'un demy. Car il est tout puissant. Un million d'or luy est aussi peu qu'un obole. » Hay, hay, hay. Et de qui estes vous apprins ainsi discourir et parler de la puissance et predestination de Dieu, pauvres gens ? Paix ! st, st, st ! humiliez vous davant sa sacrée face, et recognoissez vos O imperfections. 

        C'est, goutteux, sus quoy je fonde mon esperance, et croy fermement que, s'il plaist au bon Dieu, vous obtiendrez santé : veu que rien plus que santé pour le present ne demandez. Attendez encores un peu avec demie once de patience. 

        Ainsi ne font les Genevois, quand, au matin, avoir dedans leurs escritoires et cabinetz discouru, propensé et resolu de qui et de quelz, celuy jour, ilz pourront tirer denares et qui, par leur astuce, sera beliné, corbiné, trompé et affiné, ilz sortent en place, et s'entresaluant, disent : Sanita et guadain, messer. Ilz ne se contentent de santé, d'abondant ilz souhaitent gaing, voire les escuz de Gadaigne. Dont advient qu'ilz souvent n'obtiennent l'un ne l'autre. Or, en bonne santé toussez un bon coup ; beuvez en trois, secouez dehait vos oreilles, et vous oyrez dire merveilles du noble et bon Pantagruel. 


    CHAPITRE I

        COMMENT PANTAGRUEL MONTA SUS MER 
POUR VISITER L'ORACLE DE LA DIVE BACBUC 

        

        On mois de juin, au jour des festes Vestales, celuy propre onquel Brutus conquesta Espaigne et subjugua les Espaignolz ; onquel aussi Crassus l'avaricieux fut vaincu et defaict par les Parthes, Pantagruel prenant congé du bon Gargantua son pere, iceluy bien priant (comme en l'Église primitive estoit louable coustume entre les saincts christians) pour le prospéré navigaige de son filz et toute sa compaignie, monta sus mer au port de Thalasse, accompaigné de Panurge, frère Jean des Entommeures, Epistemon, Gymnaste, Eusthenes, Rhizotome, Carpalim et autres siens serviteurs et domestiques anciens ; ensemble de Xenomanes le grand voyageur et traverseur des voies perilleuses ; lequel, certains jours paravant, estoit arrivé au mandement de Panurge. Iceluy, pour certaines et bonnes causes, avoit à Gargantua laissé et signé, en sa grande et universelle hydrographie, la route qu'ilz tiendroient visitans l'oracle de la dive Bouteille Bacbuc. 

        Le nombre des navires fut tel que vous ay exposé on tiers livre, en conserve de triremes, ramberges, gallions et liburnicques, nombre pareil, bien equippées, bien calfatées, bien munies, avec abondance de Pantagruelion. L'assemblée de tous officiers, truchemens, pilotz, capitaines, nauchiers, fadrins, hespailliers et matelots fut en la thalamege. Ainsi estoit nommée la grande et maistresse nauf de Pantagruel, ayant en pouppe pour enseigne une grande et ample Bouteille, à moitié d'argent bien liz et polly, l'autre moitié estoit d'or esmaillé de couleur incarnat. En quoy facile estoit de juger que blanc et clairet estoient les couleurs des nobles voyagiers, et qu'ils alloient pour avoir le mot de la Bouteille. 

        Sus la poupe de la seconde estoit hault enlevée une lanterne antiquaire, faicte industrieusement de pierre sphengitide et speculaire ; dénotant qu'ilz passeraient par Lanternoys. 

        La tierce pour divise avoit un beau et profond hanat de porcelaine. 

        La quarte, un potet d'or à deux anses, comme si fust une urne antique. 

        La quinte un brocq insigne, de sperme d'emeraude. 

        La sizième un bourrabaquin monachal, faict des quatre metaulx ensemble. 

        La septième un entonnoir de ébène, tout requamé d'or, à ouvraige de tauchie. 

        La huitième un goubelet de lierre bien precieux, battu d'or à la damasquine. 

        La neuvième, une brinde de fin or obrizé. 

        La dixième, une breusse de odorant agalloche (vous l'appeliez bois d'aloës), porfilée d'or de Cypre, à ouvraige d'azemine. 

        L'unzième, une portouoire d'or faicte à la mosaïque. 

        La douzième, un barrault d'or terny, couvert d'une vignette de grosses perles indicques, en ouvraige topiaire. 

        De mode que personne n'estoit, tant triste, fasché, rechiné ou melancholicque fust, voire y fust Heraclitus le pleurart, qui n'entrast en joye nouvelle, et de bonne ratte ne soubrist, voyant ce noble convoy de navires en leurs devises ; ne dist que les voyagiers estoient tous beuveurs, gens de bien, et ne jugeast en prognostic asceuré que le voyage, tant de d'aller que du retour, serait en alaigresse et santé perfaict. 

        En la Thalamège donc fut l'assemblée de tous. Là Pantagruel leur fit une briefve et saincte exhortation, toute auctorisée de propos extraitz de la Saincte Escripture, sus l'argument de naviguation. Laquelle finie, fut hault et clair faicte prière à Dieu, oyans et entendans tous les bourgeois et citadins de Thalasse, qui estoient sus le mole accouruz pour voir l'embarquement. 

        Après l'oraison fut melodieusement chanté le psaulme du sainct roy David, lequel commence : Quand Israël hors d'Ægypte sortit. Le psaulme parachevé, furent sus le tillac les tables dressées, et viandes promptement apportées. Les Thalassiens, qui pareillement avoient le psaulme susdict chanté, firent de leurs maisons force vivres et vinage apporter. Tous beurent à eux. Ilz beurent à tous. Ce fut la cause pourquoy personne de l'assemblée onques par la marine ne rendit sa guorge, et n'eut perturbation d'estomac ne de teste. Au quel inconvenient n'eussent tant commodement obvié, beuvans par quelques jours paravant de l'eau marine, ou pure, ou mistionnée avec le vin ; usans de chair de coings, de escorce de citron, de jus de grenades aigres douces ; ou tenans longue diète, ou se couvrans l'estomac de papier, ou autrement faisans ce que les folz medecins ordonnent à ceux qui montent sus mer. 

        Leurs beuvettes souvent réitérées, chascun se retira en sa nauf, et en bonne heure, firent voile au vent grec levant, selon lequel le pilot principal, nommé Jamet Brayer, avoit designé la route, et dressé la calamite de toutes les boussoles. Car l'advis sien et de Xenomanes aussi fut, veu que l'oracle de la dive Bacbuc estoit près le Catay en Indie supérieure, ne prendre la route ordinaire des Portugualoys, lesquelz, passans la ceincture ardente, et le cap de Bona Speranza sus la poincte méridionale d'Afrique oultre l'Æquinoxial, et perdans la veue et guide de l'aisseuil septentrional, font navigation enorme ; ains suivre au plus près le parallele de ladicte Indie, et girer autour d'iceluy pôle par Occident : de manière que, tournoyans sous septentrion, l'eussent en pareille elevation comme il est au port de Olone, sans plus en approcher, de peur d'entrer et d'estre retenuz en la mer Glaciale. Et suivant ce canonique destour par mesme parallele, l'eussent à dextre, vers le Levant, qui au departement leur estoit à senestre. 

        Ce que leurs vint à profit incroyable. Car sans naufrage, sans dangier, sans perte de leurs gens, en grande sérénité (exceptez un jour prés l'isle des Macreons), firent le voyage de Indie supérieure en moins de quatre mois, lequel à peine feroient les Portugualoys en trois ans, avec mille fascheries et dangiers innumerables. Et suis en ceste opinion, sauf meilleur jugement, que telle route de fortune fut suivie par ces Indians qui naviguerent en Germanie, et furent honorablement traictés par le roy des Suedes, on temps que Q. Metellus Celer estoit proconsul en Gaulle, comme descrivent Corn. Nepos, Pomp. Mela, et Pline après eux. 


    CHAPITRE II

        COMMENT PANTAGRUEL, EN L'ISLE DE MEDAMOTHI, ACHETA PLUSIEURS BELLES CHOSES

        

        Cestuy jour, et les deux subsequens, ne leur apparut terre ne chose aultre nouvelle. Car autrefois avoient aré ceste route. Au quatrième découvrirent une isle nommée Medamothi, belle à l'oeil et plaisante, a cause du grand nombre des phares et haultes tours marbrines desquelles tout le circuit estoit orné, qui n'estoit moins grand que de Canada. 

        Pantagruel, s'enquerant qui en estoit dominateur, entendit que c'estoit le roy Philophanes, lors absent pour le mariage de son frere Philothéamon avec l'infante du royaulme des Engys. Adonc descendit on havre, contemplant, ce pendant que les chormes des naufz faisoient aiguade, divers tableaux, diverses tapisseries, divers animaux, poissons, oiseaux et aultres marchandises exotiques et peregrines, qui estoient en l'allée du mole, et par les halles du port. Car c'estoit le tiers jour des grandes et solennes foires du lieu, esquelles annuellement convenoient tous les plus riches et fameux marchands d'Afrique et Asie. D'entre lesquelles Frère Jean acheta deux rares et precieux tableaux, en l'un desquelz estoit au vif peinct le visage d'un appellant ; en l'aultre estoit le portraict d'un varlet qui cherche maistre, en toutes qualités requises, gestes, maintien, minois, alleures, physionomie et affections : peinct et inventé par maistre Charles Chamois, peinctre du roy Megiste : et les paya en monnoie de cinge. 

        Panurge acheta un grand tableau peinct et transsumpt de l'ouvraige jadis faict à l'aiguille par Philomela, exposante et représentante à sa soeur Progné comment son beau frere Tereus l'avoit depucellée, et sa langue coupée afin que tel crime ne decelast. Je vous jure, par le manche de ce fallot, que c'estoit une peincture gualante et mirifique. Ne pensez, je vous prie, que ce fust le portraict d'un homme couplé sus une fille. Cela est trop sot et trop lourd. La peincture estoit bien autre et plus intelligible. Vous la pourrez voir en Theleme, à main gauche, entrans en la haulte galerie. 

        Epistemon en acheta un aultre, onquel estoient au vif peinctes les idées de Platon et les atomes d'Epicurus. Rhizotome en acheta un onquel estoit Echo selon le naturel représentée. 

        Pantagruel par Gymnaste fit acheter la vie et gestes de Achilles, en soixante et dixhuit pièces de tapisserie à haultes lisses, longues de quatre, larges de trois toises, toutes de saye phrygienne, requamée d'or et d'argent. Et commençoit la tapisserie aux nopces de Peleus et Thetis ; continuant la nativité d'Achilles, sa jeunesse descrite par Stace Papinie ; ses gestes et faicts d'armes celebrés par Homere, sa mort et exeques descrits par Ovide et Quinte Calabrois, finissant en l'apparition de son ombre, et sacrifice de Polyxene, descrit par Euripides. 

        Fit aussi acheter trois beaux et jeunes unicornes : un masle de poil alezan tostade, et deux femelles, de poil gris pommelé. Ensemble un tarande, que lui vendit un Scythien de la contrée des Gelones. 

        Tarande est un animal grand comme un jeune taureau, portant teste comme est d'un cerf, peu plus grande, avec cornes insignes largement ramées ; les pieds forchuz, le poil long comme d'un grand ours, la peau peu moins dure qu'un corps de cuirasse. Et disoit le Gelon peu en estre trouvé parmy la Scythie, parce qu'il change de couleur selon la variété des lieux esquelz il paist et demoure. Et represente la couleur des herbes, arbres, arbrisseaux, fleurs, lieux, pastiz, rochiers, generalement de toutes choses qu'il approche. 

        Cela luy est commun avec le poulpe marin, c'est le polype : avec les thoës, avec les lycaons de Indie, avec le chameléon, qui est une espece de lizart tant admirable, que Democritus a faict un livre entier de sa figure, anatomie, vertus, et propriété en magie. Si est ce que je l'ay veu couleur changer, non à l'approche seulement des choses colorées, mais de soy mesmes, selon la peur et affections qu'il avoit. Comme sus un tapis verd, je l'ay veu certainement verdoyer ; mais y restant quelque espace de temps, devenir jaune, bleu, tanné, violet par succès : en la façon que voyez la creste des coqs d'Inde couleur selon leurs passions changer. Ce que sus tout trouvasmes en cestuy tarande admirable est que, non seulement sa face et peau, mais aussi tout son poil telle couleur prenoit quelle estoit ès choses voisines. Près de Panurge vestu de sa toge bure, le poil luy devenoit gris ; près de Pantagruel vestu de sa mante d'escarlate, le poil et peau luy rougissoit ; près du pilote vestu à la mode des Isiaces de Anubis en Egypte, son poil apparut tout blanc. Lesquelles deux dernières couleurs sont au chameléon déniées. Quand hors toute peur et affection, il estoit en son naturel, la couleur de son poil estoit telle que voyez ès asnes de Meung. 


    CHAPITRE III

        COMMENT PANTAGRUEL RECEUT LETTRES DE SON PÈRE GARGANTUA, 
ET DE L'ESTRANGE MANIÈRE DE SAVOIR NOUVELLES BIEN SOUBDAIN 
DES PAYS ESTRANGIERS ET LOINGTAINS

        

         Pantagruel occupé en l'achapt de ces animaux pérégrins, furent ouïz du môle dix coups de verses et faulconneaux ; ensemble grande et joyeuse acclamation de toutes les naufz. Pantagruel se tourne vers le havre, et voit que c'estoit un des celoces de son pere Gargantua, nommé la Chelidoine, pource que, sus la pouppe, estoit en sculpture de serain corinthien une hirondelle de mer elevée. C'est un poisson grand comme un dar de Loyre, tout charnu, sans esquames, ayant aisles cartilagineuses (quelles sont ès souris chaulves), fort longues et larges, moyennans lesquelles je l'ay souvent veu voler une toyse au dessus de l'eau, plus d'un traict d'arc. A Marseille on le nomme lendole. Ainsi estoit ce vaisseau legier comme une hirondelle, de sorte que plus tost sembloit sus mer voler que voguer. En iceluy estoit Malicorne, escuyer tranchant de Gargantua, envoyé expressément de par luy, entendre l'estât et portement de son filz le bon Pantagruel, et luy porter lettres de créance. 

        Pantagruel, après la petite accolade et barretade gracieuse, avant ouvrir les lettres, ne aultres propos tenir à Malicorne, lui demanda : « Avez vous icy le gozal, celeste messaiger ? – Ouy, respondit il, il est en ce panier emmailloté. » C'estoit un pigeon prins on colombier de Gargantua, esclouant ses petits sus l'instant que le susdict Celoce departoit. Si fortune adverse fust à Pantagruel advenue, il y eust des jetz noirs attaché es pieds : mais pource que tout luy estoit venu à bien et prospérité, l'ayant faict desmailloter, luy attacha ès pieds une bandelette de taffetas blanc, et, sans plus differer, sus l'heure le laissa en pleine liberté de l'air. Le pigeon soubdain s'envole, haschant en incroyable hastiveté, comme vous sçavez qu'il n'est vol que de pigeon, quand il a oeufz ou petits, pour l'obstinée sollicitude en luy par nature posée de recourir et secourir ses pigeonnaux. De mode qu'en moins de deux heures, il franchit par l'air le long chemin qu'avoit le celoce en extreme diligence par trois jours et trois nuytz perfaict, voguant à rames et à vèles, et luy continuant vent en poupe. Et fut veu entrant dedans le colombier on propre nid de ses petits. Adonc, entendant le preux Gargantua qu'il portoit la bandelette blanche, resta en joye et sceureté du bon portement de son filz. 

        Telle estoit l'usance des nobles Gargantua et Pantagruel, quand sçavoir promptement vouloient nouvelles de quelque chose fort affectée et vehementement desirée, comme l'issue de quelque bataille, tant par mer, comme par terre, la prinse ou defense de quelque place forte, l'appoinctement de quelques differens d'importance, l'accouchement heureux ou infortuné de quelque royne ou grande dame, la mort ou convalescence de leurs amis et alliés malades, et ainsi des autres. Ilz prenoient le gozal, et par les postes le faisoient de main en main jusques sus les lieux porter dont ilz affectoient les nouvelles. Le gozal, portant bandelette noire ou blanche selon les occurrences et accidens, les ostoit de pensement à son retour, faisant en une heure plus de chemin par l'air, que n'avoient faict par terre trente postes en un jour naturel. Cela estoit racheter et gaigner temps. Et croyez comme chose vraysemblable, que, par les colombiers de leurs cassines, on trouvoit sus oeufz ou petits, tous les mois et saisons de l'an, les pigeons à foison. Ce que est facile en mesnagerie, moyennant le salpetre en roche et la sacre herbe vervaine. 

        Le gozal lasché, Pantagruel leut les missives de son pere Gargantua, desquelles la teneur ensuit : 

        « Filz très cher, 

        L'affection que naturellement porte le pere à son filz bien aimé, est en mon endroit tant acreue, par l'esgard et reverence des graces particulières en toy par election divine posées que, depuis ton partement, me a, non une fois, tollu tout autre pensement, me delaissant en coeur ceste unique et soingneuse peur que vostre embarquement ait esté de quelque meshaing ou fascherie accompaigné : comme tu sçais qu'à la bonne et sincere amour est craincte perpetuellement annexée. Et pource que, selon le dict de Hesiode, d'une chascune chose le commencement est la moitié du tout, et, selon le proverbe commun, à l'enfourner on fait les pains cornuz, j'ay pour de telle anxiété vuider mon entendement, expressement depesché Malicorne, à ce que par luy je sois acertainé de ton portement sus les premiers jours de ton voyage. Car, s'il est prospere, et tel que je le souhaite, facile me sera prevoir, prognostiquer et juger du reste. 

        J'ay recouvert quelques livres joyeux, lesquelz te seront par le présent porteur renduz. Tu les liras, quand te vouldras refraichir de tes meilleurs estudes. Ledict porteur te dira plus amplement toutes nouvelles de ceste court. La paix de l'Æternel soit avec toy. Salue Panurge, Frère Jean, Epistémon, Xenomanes, Gymnaste, et autres tes domestiques, mes bons amis. De ta maison paternelle, ce treiziesme de juin. 

        Ton père et amy, 

        GARGANTUA. » 


    CHAPITRE IV

        COMMENT PANTAGRUEL ESCRIT À SON PÈRE GARGANTUA, 
ET LUY ENVOYE PLUSIEURS BELLES ET RARES CHOSES

        

         Après la lecture des lettres susdictes, Pantagruel tint plusieurs propos avec l'escuyer Malicorne, et fut avec luy si longtemps que Panurge, interrompant, luy dist : « Et quand boirez vous ? Quand boirons nous ? Quand boira monsieur l'escuyer ? N'est-ce assez sermonné pour boire ? – C'est bien dict, respondit Pantagruel. Faites dresser la collation en ceste prochaine hostellerie, en laquelle pend pour enseigne l'image d'un satyre à cheval.» Cependant pour la dépesche de l'escuyer, il escrivit à Gargantua comme s'ensuit : 

        « Pere très debonnaire, 

        Comme à tous accidens en ceste vie transitoire non doubtés ne soubsonnés, nos sens et nos facultés animales patissent plus enormes et impotentes perturbations (voire jusques à en estre souvent l'ame desemparée du corps, quoy que telles subites nouvelles fussent à contentement et souhait), que si eussent auparavant esté propensés et preveuz, ainsi m'a grandement esmeu et perturbé l'inopinée venue de vostre escuyer Malicorne. Car je n'esperois aucun voir de vos domestiques, ne de vous nouvelles ouyr avant la fin de cestuy nostre voyage. Et facilement acquiesçois en la douce recordation de vostre auguste majesté, escrite, voire certes insculpée et engravée on posterieur ventricule de mon cerveau, souvent au vif me la représentant en sa propre et naïfve figure. 

         
        Mais, puisque m'avez prevenu par le benefice de vos gracieuses lettres, et par la créance de vostre escuyer mes esprits recréé en nouvelles de vostre prospérité et santé ensemble de toute vostre royale maison, force m'est, ce que par le passé m'estoit voluntaire, premièrement louer le benoist Servateur, lequel, par sa divine bonté, vous conserve en ce long teneur de santé perfaicte : secondement, vous remercier sempiternellement de ceste fervente et inveterée affection qu'à moy portez, vostre très humble filz et serviteur inutile. Jadis un Romain, nommé Furnius, dist à Cesar Auguste recevant à grace et pardon son pere, lequel avoit suivy la faction de Antonius : Aujourdhuy me faisant ce bien, tu m'as reduit en telle ignominie que force me sera, vivant, mourant, estre ingrat reputé, par impotence de gratuité. Ainsi pourray je dire que l'excès de vostre paternelle affection me range en ceste angustie et necessité qu'il me conviendra vivre et mourir ingrat. Sinon que de tel crime sois relevé par la sentence des Stoiciens, lesquelz disoient trois parties estre en benefice, l'une du donnant, l'autre du recevant, la tierce du recompensant : et le recevant très bien recompenser le donnant quand il accepte voluntiers le bienfaict, et le retient en souvenance perpetuelle. Comme, au rebours, le recevant estre le plus ingrat du monde, qui mespriseroit et oubliroit le benefice. 

        Estant donc opprimé d'obligations infinies toutes procréés de vostre immense benignité, et impotent à la minime partie de recompense, je me saulveray pour le moins de calomnie, en ce que de mes esprits n'en sera a jamais la memoire abolie : et ma langue ne cessera confesser et protester que vous rendre graces condignes est chose transcendente ma faculté et puissance. 

        Au reste, j'ay ceste confiance en la commisération et aide de nostre Seigneur, que, de ceste nostre peregrination, la fin correspondra au commencement, et sera le totaige en alaigresse et santé perfaict. Je ne fauldray à reduire en commentaires et ephemerides tout le discours de nostre navigaige ; afin qu'à nostre retour vous en ayez lecture veridicque. 

        J'ay icy trouvé un tarande de Scythie, animal estrange et merveilleux à cause des variations de couleur en sa peau et poil, selon la distinction des choses prochaines. Vous le prendrez en gré. Il est autant maniable et facile à nourrir qu'un agneau. Je vous envoie pareillement trois jeunes unicornes, plus domesticques et apprivoisées que ne seroient petits chattons. Jay conferé avec l'escuyer, et dict la manière de les traicter. Elles ne pasturent en terre, obstant leur longue corne on front. Force est que pasture elles prennent ès arbres fruictiers, ou en râteliers idoines, ou en main, leur offrant herbes, gerbes, pommes, poires, orge, touzelle, brief toutes especes de fruictz et legumaiges. Je m'esbahis comment nos escrivains antiques les disent tant farouches, feroces et dangereuses, et onques vives n'avoir este veues. Si bon vous semble ferez espreuve du contraire : et trouverez qu'en elles consiste une mignotize la plus grande du monde, pourveu que malicieusement on ne les offense. 

        Pareillement, nous envoie la vie et gestes de Achilles en tapisserie bien belle et industrieuse. Vous asceurant que les nouveaultés d'animaux, de plantes, d'oiseaux, de pierreries que trouver pourray, et recouvrer en toute nostre peregrination, toutes je vous porteray, aidant Dieu nostre Seigneur, lequel je prie en sa saincte grace vous conserver. 

         
        De Medamothi, ce quinziesme de juin. Panurge, Frère Jean, Epistemon, Xenomames, Gymnaste, Eusthenes, Rhizotome, Carpalim, après le devot baisemain, vous resaluent en usure centuple. 

        Vostre humble filz et serviteur, 

        PANTAGRUEL. » 

        Pendant que Pantagruel escrivoit les lettres- susdictes, Malicorne fut de tous festoyé, salué et accollé à double rebraz. Dieu sçait comment tout alloit, et comment recommendations de toutes parts trottoient en place. 

        Pantagruel, avoir parachevé ses lettres, banqueta avec l'escuyer. Et luy donna une grosse chaine d'or, pesans huit cens escuz, en laquelle, par les chainons septenaires, estoient gros diamans, rubiz, esmeraudes, turquoises, unions, alternativement enchassés. A un chascun de ses nauchiers fit donner cinq cens escuz au soleil. A Gargantua son pere envoya le tarande, couvert d'une housse de satin broché d'or, avec la tapisserie contenante la vie et gestes d'Achilles, et les trois unicornes capparassonnées de drap d'or frizé. Ainsi departirent de Medamothi, Malicorne, pour retourner vers Gargantua ; Pantagruel, pour continuer son navigaige. Lequel en haulte mer fit lire par Epistemon les livres apportés par l'escuyer. Desquelz, pource qu'il les trouva joyeux et plaisans, le transsumpt voluntiers vous donneray, si devotement le requerez. 


    CHAPITRE V

        COMMENT PANTAGRUEL RENCONTRA UNE NAUF DE VOYAGERS 
RETOURNANS DU PAYS LANTERNOIS

        

         Au cinquième jour, jà commençans tournoyer le pole peu à peu, nous esloignans de l'æquinoctial, descouvrismes une navire marchande faisant voile à horche vers nous. La joye ne fut petite, tant de nous comme des marchands : de nous, entendans nouvelle de la marine ; de eux, entendans nouvelles de terre ferme. Nous rallians avec eux, cogneusmes qu'ilz estoient François Xantongeois. Devisant et raisonnant ensemble, Pantagruel entendit qu'ilz venoient de Lanternois. Dont eut nouveau accroissement d'alaigresse, aussi eut toute rassemblée mesmement, nous enquestans de l'estat du pays et moeurs du peuple Lanternier, et ayant advertissement que, sus la fin de juillet subsequent, estoit l'assignation du chapitre general des Lanternes : et que, si lors y arrivions (comme facile nous estoit), voyrions belle, honorable et joyeuse compaignie des Lanternes : et que l'on y faisoit grands apprestz, comme si l'on y deust profondement lanterner. Nous fut aussi dict que, passans le grand royaume de Gebarim, nous serions honorifiquement receuz et traictés par le roy Ohabé, dominateur d'icelle terre. Lequel et tous ses subjectz pareillement parlent langaige françois tourangeau. 

        Cependant que nous entendions ces nouvelles, Panurge prend debat avec un marchant de Taillebourg, nommé Dindenault. L'occasion du debat fut telle : Ce Dindenault, voyant Panurge sans braguette, avec ses lunettes attachées au bonnet, dist de luy à ses compaignons : « Voyez la une belle medaille de coqu. » Panurge, à cause de ses lunettes, oyoit des oreilles beaucoup plus clair que de coustume. Donc, entendant ce propos, demanda au marchant : 

         
        « Comment diable serois je coqu, qui ne suis encores marié, comme tu es, selon que juger je peuz à ta troigne mal gracieuse ? 

        – Oui vrayement, respondit le marchant, je te suis : et ne vouldrois ne l'estre pour toutes les lunettes d'Europe, non pour toutes les besicles d'Afrique. Car j'ay une des plus belles, plus advenantes, plus honnestes, plus prudes femmes en mariage, qui soit en tout le pays de Xantonge ; et n'en desplaise aux autres. Je luy porte de mon voyage une belle et de unze poulcées longue branche de coural rouge, pour ses estrenes. Qu'en as tu à faire ? De quoy te mesles tu ? Qui es tu ? Dond es tu ? O lunetier de l'antichrist, responds si tu es de Dieu. 

        – Je te demande, dist Panurge, si, par consentement et convenence de tous les elemens, j'avois sacsacbezevezinemassé ta tant belle, tant advenante, tant honneste, tant prude femme, de mode que le roide dieu des jardins Priapus, lequel icy habite en liberté, subjection forcluse de braguettes attachées, luy fut on corps demeuré, en tel desastre que jamais n'en sortiroit, eternellement y resteroit, sinon que tu le tirasses avec les dents, que ferais tu ? Le laisserais tu là simpiternellement ? ou bien le tirerais tu à belles dents ? Responds, ô belinier de Mahumet, puis que tu es de tous les diables. 

        – Je te donnerais, respondit le marchant, un coup d'espée sus ceste oreille lunetière, et te tuerais comme un belier. » Ce disant desgainoit son espée. Mais elle tenoit au fourreau, comme vous sçavez que, sus mer, tous harnois facilement chargent rouille, à cause de l'humidité excessive et nitreuse. Panurge recourt vers Pantagruel à secours. Frère Jean mit la main à son bragmard fraischement esmoulu, et eust felonnement occis le marchant, ne fust que le patron de la nauf, et aultres passagers supplièrent Pantagruel n'estre faict scandale en son vaisseau. Dont fut appoincté tout leur different : et toucherent les mains ensemble Panurge et le marchant, et beurent d'autant l'un à l'autre de hait, en signe de perfaicte reconciliation. 


    CHAPITRE VI

        COMMENT, LE DEBAT APPAISÉ, PANURGE MARCHANDE 
AVEC DINDENAULT UN DE SES MOUTONS

        

         Ce debat du tout appaisé, Panurge dist secretement à Epistemon et à Frère Jean : « Retirez vous icy un peu à l'escart, et. joyeusement passez temps à ce que voirez. Il y aura bien beau jeu, si la chorde ne rompt. » Puis s'adressa au marchant, et de rechef beut à luy plein hanap de bon vin Lanternois. Le marchant le pleigea gaillard, en toute courtoisie et honnesteté. Cela faict, Panurge devotement le prioit luy vouloir de grace vendre un de ses moutons. Le marchant luy respondit : 

        « Halas, halas, mon amy, nostre voisin, comment vous sçavez bien trupher des pauvres gens. Vrayement vous estes un gentil chalant. O le vaillant acheteur de moutons ! Vraybis, vous portez le minois non mie d'un acheteur de moutons, mais bien d'un coupeur de bourses. Deu Colas, faillon, qu'il feroit bon porter bourse pleine auprès de vous en la tripperie sus le degel ! Han, han, qui ne vous cognoistroit, vous feriez bien des vostres. Mais voyez, hau, bonnes gens, comment il taille de l'historiographe. 

        – Patience, dist Panurge. Mais, à propos, de grâce spéciale, vendez moy un de vos moutons. Combien ? 

        – Comment, respondit le marchant, l'entendez vous, nostre amy, mon voisin ? Ce sont moutons à la grande laine. Jason y print la toison d'or. L'ordre de la maison de Bourgoigne en fut extraicit. Moutons de levant, moutons de haulte fustaye, moutons de haulte gresse. 

        – Soit, dist Panurge, mais de grace vendez m'en un, et pour cause ; bien et promptement vous payant en monnoye de ponant, de taillis, et de basse gresse. Combien ? 

        – Nostre voisin, mon amy, respondit le marchant, escoutez ça un peu de l'aultre oreille. 

        PANURGE. A vostre commandement. 

        LE MARCHANT. Vous allez en Lanternois. 

         
        PANURGE. Voire. 

        LE MARCHANT. Voir le monde ? 

        PANURGE. Voire. 

        LE MARCHANT. Joyeusement. 

        PANURGE. Voire. 

        LE MARCHANT. Vous avez, ce croy je, nom Robin mouton. 

        PANURGE. Il vous plaist à dire. 

        LE MARCHANT. Sans vous fascher. 

        PANURGE. Je l'entends ainsi. 

        LE MARCHANT. Vous estes, ce croy-je, le joyeulx du roy. 

        PANURGE. Voire. 

        LE MARCHANT. Fourchez là. Ha, ha, vous allez voir le monde, vous estes le joyeulx du roy, vous avez nom Robin mouton ; voyez ce mouton là, il a nom Robin comme vous. Robin Robin, Robin. 

        – Bês, bês, bês, bês. – O la belle voix ! 

        PANURGE. Bien belle et harmonieuse. 

        LE MARCHANT. Voicy un pact qui sera entre vous et moy, nostre voisin et amy. Vous qui estes Robin mouton, serez en ceste couppe de balance, le mien mouton Robin sera en l'aultre : je gaige un cent de huytres de Busch que, en poidz, en valleur, en estimation, il vous emportera hault et court, en pareille forme que serez quelque jour suspendu et pendu. 

        – Patience, dist Panurge. Mais vous feriez beaucoup pour moy et pour vostre postérité, si me le vouliez vendre, ou quelque autre du bas coeur. Je vous en prie, sire monsieur. 

        – Nostre amy, respondit le marchant, mon voisin, de la toison de ces moutons seront faicts les fins draps de Rouen ; les louchetz des balles de Limestre, au pris d'elle, ne sont que bourre. De la peau seront faicts les beaux marroquins, lesquelz on vendra pour marroquins Turquins, ou de Montelimart, ou de Espaigne pour le pire. Des boyaulx, on fera chordes de violons et harpes, lesquelz tant cherement on vendra comme si fussent chordes de Munican ou Aquileie. Que pensez vous ? 

        – S'il vous plaist, dist Panurge, m'en vendrez un, j'en seray bien fort tenu au courrail de vostre huys. Voyez cy argent content. Combien ? » Ce disoit monstrant son esquarcelle pleine de nouveaux Henricus. 


    CHAPITRE VII

    CONTINUATION DU MARCHÉ ENTRE PANURGE ET DINDENAULT

    
    Mon amy, respondit le marchant, nostre voisin, ce n'est viande que pour rois et princes. La chair en est tant delicate, tant savoureuse, et tant friande que c'est basme. Je les ameine d'un pays onquel les pourceaux (Dieu soit avec nous) ne mangent que myrobalans. Les truyes en leur gesine (saulve l'honneur de toute la compaignie!) ne sont nourries que de fleurs d'orangiers. . Mais rr. rrr. rrrr. rrrr. Ho Robin rr. rrrr. rrrr. Vous n'entendez ce langaige. 

        – Mais, dist Panurge, vendez m'en un, et je vous le payeray en roy, foy de piéton. Combien ? . Mais rr. rrr. rrrr. rrrr. Ho Robin rr. rrrr. rrrr. Vous n'entendez ce langaige. 

        – Nostre amy, respondit le marchant, mon voisin, ce sont moutons extraictz de la propre race de celuy qui porta Phrixus et Hellé par la mer dicte Hellesponte. . Mais rr. rrr. rrrr. rrrr. Ho Robin rr. rrrr. rrrr. Vous n'entendez ce langaige. 

        – Cancre, dist Panurge, vous estes clericus vel adiscens.

        – Ita sont choux, respondit le marchant, vere ce sont pourreaux. Mais rr. rrr. rrrr. rrrr. Ho Robin rr. rrrr. rrrr. Vous n'entendez ce langaige. 

        « A propos. Par tous les champs esquelz ilz pissent, le bled y provient comme si Dieu y eust pissé. Il ny faut autre marne ne fumier. Plus y a. De leur urine les quintessentiaux tirent le meilleur salpetre du monde. De leurs crottes (mais qu'il ne vous desplaise) les medecins de nos pays guerissent soixante et dixhuit especes de maladies. La moindre desquelles est le mal Sainct Eutrope de Xaintes, dont Dieu nous saulve et gard. Que pensez vous, nostre voisin, mon amy ? Aussi me coustent ilz bon. 

        – Couste et vaille, respondit Panurge. Seulement vendez m'en un, le payant bien. Nostre amy, dist le marchant, mon voisin, considérez un peu les merveilles de nature consistans en ces animaux que voyez, voire en un membre que estimeriez inutile. Prenez moy ces cornes là, et les concassez un peu avec un pillon de fer, ou avec un landier, ce m'est tout un. Puis les enterrez en veue du soleil la part que vouldrez, et souvent les arrosez. En peu de mois vous en voirez naistre les meilleurs asperges du monde. Je n'en daignerois excepter ceux de Ravenne. Allez moy dire que les cornes de vous autres messieurs les coqus ayent vertu telle, et propriété tant mirifique. 

        – Patience, respondit Panurge. 

        – Je ne sçay, dist le marchant, si vous estes clerc. J'ay veu prou de clercs, je dis grands clercs, coqus. Ouy dea. A propos, si vous estiez clerc, vous sçauriez que, ès membres plus inferieurs de ces animaulx divins, ce sont les pieds, y a un os, c'est le talon, l'astragale, si vous voulez, duquel, non d'aultre animal du monde, fors de l'asne Indian et des dorcades de Libye, l'on jouoit antiquement au royal jeu des tales, auquel l'empereur Octavian Auguste un soir guaingna plus de 50000 escuz. Vous aultres coqus n'avez garde d'en guaigner autant. 

        – Patience, respondit Panurge. Mais expédions. 

        – Et quand, dist le marchant, vous auray je, nostre amy, mon voisin, dignement loué les membres internes ; les espaules, les esclanges, les gigotz, le hault cousté, la poictrine, le foye, la ratelle, les trippes, la guogue, la vessie, dont on joue à la balle ; les coustelettes, dont on fait en Pygmion les beaux petits arcs, pour tirer des noyaux de cerises contre les grues ; la teste, dont, avec un peu de soulphre, on fait une mirifique decoction, pour faire viander les chiens constippés du ventre... 

        – Bren, bren, dist le patron de la nauf au marchant, c'est trop icy barguigné. Vends luy si tu veux : si tu ne veux, ne l'amuse plus. 

        – Je le veulx, respondist le marchant, pour l'amour de vous. Mais il en payera trois livres tournois de la pièce en choisissant. 

        – C'est beaucoup, dist Panurge. En nos pays j'en aurois bien cinq, voire six pour telle somme de deniers. Advisez que ne soit trop. Vous n'estes le premier de ma cognoissance qui, trop tost voulant riche devenir et parvenir, est à l'envers tombé en pauvreté, voire quelquefois s'est rompu le col. 

        – Tes fortes fiebvres quartaines, dist le marchant, lourdault sot que tu es ! Par le digne veu de Charrous, le moindre de ces moutons vault quatre fois plus que le meilleur de ceux que jadis les Coraxiens en Tuditanie, contrée d'Espaigne, vendoient un talent d'or la pièce. Et que penses tu, ô sot à la grande paye, que valoit un talent d'or ? 

        – Benoist monsieur, dist Panurge, vous vous eschauffez en vostre harnois, à ce que je voy et cognoy. Bien tenez, voyez là vostre argent. » Panurge, ayant payé le marchant, choisit de tout le troupeau un beau et grand mouton, et l'emportoit criant et bellant, oyans tous les aultres et ensemblement bellans et regardans quelle part on menoit leur compaignon. Ce pendant le marchant disoit à ses moutonniers : « O qu'il a bien sceu choisir, le challant ! Il s'y entend, le paillard ! Vrayement, le bon vrayement, je le reservois pour le seigneur de Cancale, comme bien cognoissant son naturel. Car, de sa nature, il est tout joyeux et esbaudy, quand il tient une espaule de mouton en main bien séante et advenante, comme une raquette gauschière, et, avec un cousteau bien tranchant, Dieu sait comment il s'en escrime. » 

    

    CHAPITRE VIII

    COMMENT PANURGE FIT EN MER NOYER LE MARCHANT ET LES MOUTONS

    
    Soubdain je ne sçay comment, le cas fut subit, je n'eus loisir le considerer, Panurge, sans aultre chose dire, jette en pleine mer son mouton criant et bellant. Tous les aultres moutons, crians et bellans en pareille intonation, commencerent soy jetter et saulter en mer après à la file. La foulle estoit à qui premier y saulteroit après leur compaignon. Possible n'estoit les engarder. Comme vous sçavez estre du mouton le naturel, tousjours suivre le premier quelque part qu'il aille. Aussi le dit Aristoteles, lib. 9 de histor. anim., estre le plus sot et inepte animant du monde. 

        Le marchant, tout effrayé de ce que davant ses yeulx perir voyoit et noyer ses moutons, s'efforçoit les empescher et retenir de tout son pouvoir. Mais c'estoit en vain. Tous à la file saultoient dedans la mer, et perissoient. Finallement, il en print un grand et fort par la toison sus le tillac de la nauf, cuidant ainsi le retenir, et saulver le reste aussi consequemment. Le mouton fut si puissant qu' il emporta en mer avec soy le marchant, et fut noyé, en pareille forme que les moutons de Polyphemus le borgne cyclope emportèrent hors la caverne Ulyxes et ses es compaignons. Autant en firent les aultres bergiers et moutonniers, les prenans uns par les cornes, aultres par les jambes, aultres par la toison. Lesquelz tous furent pareillement en mer portés et noyés miserablement. 

        Panurge, a cousté du fougon, tenant un aviron en main, non pour aider les moutonniers, mais pour les engarder de grimper sus la nauf, et evader le naufraige, les preschoit eloquentement, comme si fust un petit frere Olivier Maillard, ou un second Frère Jean Bourgeois ; leurs remonstrant par lieux de rethoricque les miseres de ce monde, le bien et l'heur de l'autre vie, affermant plus heureux estre les trespassés que les vivans en ceste vallée de misere, et à un chascun d'eux promettant eriger un beau cenotaphe et sepulchre honoraire au plus hault du mont Cenis, à son retour de Lanternois : leurs optant ce néantmoins, en cas que vivre encores entre les humains ne leur faschast, et noyer ainsi ne leur vint à propos, bonne adventure, et rencontre de quelque baleine, laquelle au tiers jour subsequent les rendist sains et saulves en quelque pays de satin, à l'exemple de Jonas. 

        La nauf vuidée du marchant et des moutons: 

        « Reste il icy, dist Panurge, ulle âme moutonnière ? Où sont ceux de Thibault l'Aignelet ? et ceux de Regnauld Belin, qui dorment quand les aultres paissent ? Je n'y sçay rien. C'est un tour de vieille guerre. Que t'en semble, Frère Jean ? 

        – Tout bien de vous, respondit Frère Jean. Je n'ay rien trouvé mauvais, sinon qu'il me semble que, ainsi comme jadis on souloit en guerre, au jour de bataille ou assault, promettre aux souldars double paye pour celuy jour ; s'ilz guaingnoient la bataille, l'on avoit prou de quoy payer ; s'ilz la perdoient, c'eust esté honte la demander, comme firent les fuyards Gruyers après la bataille de Serizolles : aussi qu'en fin vous doibviez le payement reserver ; l'argent vous demourast en bourse. 

        – C'est, dist Panurge, bien chié pour l'argent. Vertus Dieu, j'ay eu du passetemps pour plus de cinquante mille francs. Retirons nous, le vent est propice. Frère Jean, escoute icy. Jamais homme ne me fit plaisir sans recompense, ou recoignoissance pour le moins. Je ne suis point ingrat et ne le fus, ne seray. Jamais homme ne me fit desplaisir sans repentance, ou en ce monde, ou en l'autre. Je ne suis poinct fat jusques là. 

        – Tu, dist Frère Jean, te damnes comme un vieil diable. Il est escrit : Mihi vindictam, et c. Matière de bréviaire. » 

    

    CHAPITRE IX

    COMMENT PANTAGRUEL ARRIVA EN L'ISLE ENNASIN, 
ET DES ESTRANGES ALLIANCES DU PAYS

    
    Zéphyre nous continuoit en participation d'un peu du Garbin, et avions un jour passé sans terre descouvrir. Au tiers jour, à l'aube des mousches, nous apparut une isle triangulaire, bien fort ressemblante quant à la forme et assiette à Sicile. On la nommoit l'isle des Alliances. Les hommes et femmes ressemblent aux Poictevins rouges, exceptez que tous, hommes, femmes et petits enfans, ont le nez en figure d'un as de treuffles. Pour ceste cause, le nom antique de l'isle estoit Ennasin. Et estoient tous parens et alliés ensemble, comme ilz se vantoient; nous dist librement le potestat du lieu : 

        « Vous aultres gens de l'aultre monde tenez pour chose admirable que, d'une famille romaine (c'estoient les Fabians) pour un jour (ce fut le trezième du mois de febvrier) par une porte (ce fut la porte Carmentale, jadis située au pied du Capitole, entre le roc Tarpéian et le Tibre, depuis surnommée Scelerate) contre certains ennemis des Romains (c'estoient les Veientes Hetrusques) sortirent trois cens six hommes de guerre tous parens, avec cinq mille autres souldars tous leurs vassaux, qui tous furent occis (ce fut près le fleuve Cremere, qui sort du lac de Baccane). De ceste terre, pour un besoing, sortiront plus de trois cens mille, tous parens et d'une famille. » 

        Leurs parentés et alliances estoient de façon bien estrange : Car, estans ainsi tous parens et alliés l'un de l'autre, nous trouvasmes que personne d'eux n'estoit pere ne mere, frere ne soeur, oncle ne tante, cousin ne nepveu, gendre ne bruz, parrain ne marraine de l'autre. Sinon vrayement un grand vieillard ennasé, lequel, comme je vis, appella une petite fille aagée de trois ou quatre ans, mon pere : la petite fillette le appelloit, ma fille. 

        La parenté et alliance entre eux estoit que l'un appelloit une femme, ma maigre : la femme le appeloit mon marsouin. « Ceux là, disoit Frère Jean, devroient bien sentir leur marée, quand ensemble se sont frottés leur lard. » L'un appelloit un guorgiase bachelette, en soubriant : « Bon jour, mon estrille. » Elle le resalua, disant : 

        « Bonne estrenne, mon fauveau. 

        – Hay, hay, hay ! s'escria Panurge, venez voire une estrille, une fau et un veau. N'est ce estrille fauveau ? Ce fauveau à la raye noire doibt bien souvent estre estrillé. » 

        Un autre salua une sienne mignonne, disant : 

        « Adieu, mon bureau. » 

        Elle luy respondit : 

        « Et vous aussi, mon procès. 

        – Par sainct Treignant, dist Gymnaste, ce procès doibt estre souvent sus ce bureau. » 

        L'un appelloit une autre, mon verd. Elle l'appeloit son coquin. « Il y a bien là, dist Eusthenes, du verd coquin. » Un autre salua une sienne alliée, disant : 

        « Bon di, ma coingnée. » 

        Elle respondit : 

        « Et à vous, mon manche. » 

        – Ventre boeuf, s'escria Carpalim, comment ceste coingnée est emmanchée ? Comment ce manche est encoingné ? Mais seroit ce poinct la grande manche que demandent les courtisanes romaines ? Ou un cordelier à la grande manche ? » 

        Passant oultre, je vis un averlant qui, saluant son alliée, l'appella mon matraz : elle le appelloit mon lodier. De faict, il avoit quelques traictz de lodier lourdault. L'un appelloit une autre ma mie, elle l'appelloit ma crouste. L'un une autre appelloit sa palle, elle l'appelloit son fourgon. L'un une autre appelloit ma savate, elle le nommoit pantophle. L'un une autre nommoit ma botine, elle l'appelloit son estivallet. L'un une autre nommoit sa mitaine, elle le nommoit mon gand. L'un une autre nommoit sa couane, elle l'appelloit son lard : et estoit entre eux parenté de couane de lard. 

        En pareille alliance, l'un appelloit une sienne mon homelaicte, elle le nommoit mon oeuf : et estoient alliés comme une homelaicte d'oeufz. De mesmes un autre appelloit une sienne ma trippe, elle l'appeloit son fagot. Et onques ne peuz sçavoir quelle parenté, alliance, affinité ou consanguinité fust entre eux, la rapportant à nostre usage commun, sinon qu'on nous dist qu'elle estoit trippe de ce fagot. Un autre, saluant une sienne, disoit : « Salut, mon escalle. » Elle respondit : 

        « Et à vous, mon huytre. 

        – C'est, dist Carpalim, une huytre en escalle. » Un autre de mesmes saluoit une sienne, disant : « Bonne vie, ma gousse. » Elle respondit : 

        « Longue à vous, mon poys. 

        – C'est, dist Gymnaste, un poys en gousse. » 

        Un autre grand villain claquedent, monté sus haultes mulles de bois, rencontrant une grosse, grasse, courte guarse, luy dist : 

        « Dieu gard mon sabbot, ma trombe, ma touppie. » 

        Elle luy respondit fièrement : 

        « Gard pour gard, mon fouet. 

        – Sang sainct Gris, dist Xenomanes, est il fouet competent pour mener ceste touppie ? » 

        Un docteur regent, bien peigné et testonné, avoir quelque temps devisé avec une haulte damoiselle, prenant d'elle congié, luy dist : 

        « Grand mercy, bonne mine. 

        – Mais, dist elle, très grand à vous, mauvais jeu. 

        – De bonne mine, dist Pantagruel, à mauvais jeu n'est alliance impertinente. » 

        Un bachelier en busche, passant, dist à une jeune bachelette : 

        « Hay, hay, hay. Tant y a que ne vous vis, Muse. 

        – Je vous voy, respondit elle, Corne, voluntiers. 

        – Accouplez les, dist Panurge, et leurs soufflez au cul : ce sera une cornemuse. » 

        Un autre appella une sienne ma truie, elle l'appella son foin. Là me vint en pensement que cette truie voluntiers tournoit à ce foin. Je vis un demy gallant bossu, quelque peu près de nous, saluer une sienne alliée, disant : « Adieu, mon trou. » Elle de mesmes le resalua, disant : « Dieu gard ma cheville. » Frère Jean dist : « Elle, ce croy je, est toute trou, et il de mesme tout cheville. Ores est à sçavoir si ce trou par ceste cheville peut entièrement estre estouppé. » 

        Un autre salua une sienne, disant : « Adieu, ma mue. » Elle respondit : 

        « Bon jour, mon oison. 

        – Je croy, dist Ponocrates, que cestuy oison est souvent en mue. » 

        Un averlant, causant avec une jeune gualoise, luy disoit : 

        « Vous en souvienne, vesse. 

        – Aussi sera, ped, » respondit elle. 

        « Appeliez vous, dist Pantagruel au potestat, ces deux là parens ? Je pense qu'ilz soyent ennemis, non alliés ensemble, car il l'a appellée vesse. En nos pays, vous ne pourriez plus oultrager une femme que ainsi l'appellant. 

        – Bonnes gens de l'autre monde, respondit le potestat, vous avez peu de parens telz et tant proches comme sont ce ped et ceste vesse. Ilz sortirent invisiblement tous deux ensemble d'un trou, en un instant. 

        – Le vent de Galerne, dist Panurge, avoit donc lanterné leur mere. 

        – Quelle mere, dist le potestat, entendez vous ? C'est parente de vostre monde. Ilz n'ont ne pere ne mere. C'est à faire à gens delà l eau, à gens bottes de foin. » Le bon Pantagruel tout voyoit, et escoutoit : mais, à ces propos il cuida perdre contenance. 

        Avoir bien curieusement consideré l'assiette de l'isle et moeurs du peuple Ennasé, nous entrasmes en un cabaret pour quelque peu refraichir. Là on faisoit nopces à la mode du pays. Au demourant chere et demie. Nous presens fut faict un joyeux mariage, d'une poire, femme bien gaillarde, comme nous sembloit, toutesfois ceux qui en avoient tasté la disoient estre molasse, avec un jeune fromaige à poil follet, un peu rougeastre. J'en avois autrefois ouy la renommée, et ailleurs avoient esté faicts plusieurs telz mariages. Encores dit on, en nostre pays de vache, qu'il ne fut onques tel mariage qu'est de la poire et du fromaige. En une autre salle, je vis qu' on marioit une vieille botte avec un jeune et soupple brodequin. Et fut dict à Pantagruel que le jeune brodequin prenoit la vieille botte à femme, pource qu'elle estoit bonne robe, en bon poinct, et grasse à profit de mesnage, voire fust ce pour un pescheur. En une autre salle basse je vis un jeune escafignon espouser une vieille pantophle. Et nous fut dict que ce n estoit pour la beauté ou bonne grace d'elle, mais par avarice et convoitise d'avoir les escuz dont elle estoit toute contrepoinctée. 

    

    CHAPITRE X

    COMMENT PANTAGRUEL DESCENDIT EN L'ISLE DE CHELI, 
EN LAQUELLE REGNOIT LE ROY SAINT PANIGON

    
    Le garbin nous souffloit en pouppe, quand, laissans ces mal plaisans Allianciers, avec leur nez de as de treuffle, montasmes en haulte mer. Sus la declination du soleil, fismes scalle en l'isle de Cheli, isle grande, fertile, riche et populeuse, en laquelle regnoit le roy sainct Panigon. Lequel accompaigné de ses enfans et princes de sa court, s'estoit transporté jusques près le havre, pour recevoir Pantagruel. Et le mena jusques en son chasteau : sus l'entrée du dongeon se offrit la royne, accompaignée de ses filles et dames de court. Panigon voulut qu'elle et toute sa suite baisassent Pantagruel et ses gens. Telle estoit la courtoisie et coustume du pays. Ce que fut faict, excepté Frère Jean, qui se absenta et s'escarta parmy les officiers du roy. Panigon vouloit, en toute instance, pour cestuy jour et au lendemain retenir Pantagruel. Pantagruel fonda son excuse sus la serenité du temps et opportunité du vent, lequel plus souvent est desiré des voyagiers que rencontré, et le fault emploiter quand il advient ; car il ne advient toutes et quantes fois qu'on le souhaite. A ceste remontrance, après boire vingt et cinq ou trente fois par homme, Panigon nous donna congié. 

         
        Pantagruel, retournant au port et ne voyant Frère Jean, demandoit quelle part il estoit, et pourquoy n'estoit ensemble la compaignie. Panurge ne sçavoit comment l'excuser, et vouloit retourner au chasteau pour l'appeller, quand Frère Jean accourut tout joyeux, et s'escria en grande guayeté de coeur, disant : 

        « Vive le noble Panigon ! Par la mort boeuf de bois, il rue en cuisine. J'en viens, tout y va par escuelles. J'esperois bien y cotonner à profit et usaige monacal le moule de mon gippon. 

        – Ainsi, mon amy, dist Pantagruel, tousjours à ces cuisines ! 

        – Corpe de galline, respondit Frère Jean, j'en scay mieux l'usage et ceremonies que de tant chiabrener avec ces femmes, magny, magna, chiabrena, reverence, double, reprinse, l'accolade, la fressurade, baise la main de vostre mercy, de vostre majesta, vous soyez tarabin, tarabas. Bren, c'est merde à Rouan. Tant chiasser et ureniller ! Dea, je ne dis pas que je n'en tirasse quelque traict dessus la lie à mon lourdois, qui me laissast insinuer ma nomination. Mais ceste brenasserie de reverences me fasche plus qu'un jeune diable ; je voulois dire, un jeusne double. Sainct Benoist n'en mentit jamais. 

        « Vous parlez de baiser damoiselles ; par le digne et sacré froc que je porte, voluntiers je m'en deporte, craignant que m'advieigne ce que advint au seigneur de Guyercharois. 

        – Quoy ? demanda Pantagruel, je le cognois, il est de mes meilleurs amis. 

        – Il estoit, dist Frère Jean, invité à un sumptueux et magnifique banquet que faisoit un sien parent et voisin : auquel estoient pareillement invités tous les gentilz hommes, dames et damoiselles du voisinage. Icelles, attendantes sa venue, deguiserent les pages de l'assemblée, et les habillerent en damoiselles bien pimpantes et atourées. Les pages endamoisellés à luy entrant près le pont leviz se présenterent. Il les baisa tous en grande courtoisie et. reverences magnifiques. Sus la fin, les dames, qui l'attendoient en la galerie, s'esclaterent de rire, et firent signes aux pages à ce qu'ilz oustassent leurs atours. Ce que voyant le bon seigneur, par honte et despit ne daigna baiser icelles dames et damoiselles naïfves. Alléguant, veu qu'on luy avoit ainsi desguisé les pages, que, par la mort boeuf de bois, ce debvoient là estre les varletz, encores plus finement desguisés. 

        « Vertus Dieu, da jurandi, pourquoy plus tost ne transportons nous nos humanités en belle cuisine de Dieu ? Et là ne considerons le branslement des broches, l'harmonie des contrehastiers, la position des lardons, la temperature des potaiges, les preparatifz du dessert, l'ordre du service, du vin ? Beati immaculati in via. Cest matière de bréviaire. » 

    

    CHAPITRE XI

    POURQUOY LES MOINES SONT VOLUNTIERS EN CUISINE

    
    « C'est, dist Epistemon, naïfvement parlé en moine. Je dis moine moinant, je ne dis pas moine moiné. Vrayement vous me reduisez en memoire ce que je vis et ouy en Florence, il y a environ vingt ans. Nous estions bien bonne compaignie de gens studieux, amateurs de peregrinité, et convoiteux de visiter les gens doctes, antiquités et singularités d'Italie. Et lors curieusement contemplions l'assiette et beauté de Florence, la structure du dome, la sumptuosité des temples et palais magnificques. Et entrions en contention qui plus aptement les extolleroit par louanges condignes : quand un moine d'Amiens, nommé Bernard Lardon, comme tout fasché et monopolé, nous dist : « Je ne sçay que diantre vous trouvez icy tant à louer. J'ay aussi bien contemplé comme vous, et ne suis aveugle plus que vous. Et puis : qu'est ce ? Ce sont belles maisons. C'est tout. Mais Dieu, et monsieur sainct Bernard, nostre bon patron, soit avec nous, en toute ceste ville encores n'ay je veu une seule roustisserie, et y ay curieusement regardé et considéré. Voire je vous dis comme espiant et prest à compter et nombrer, tant à dextre comme à senestre, combien et de quel cousté plus nous rencontrerions de roustisseries roustissantes. Dedans Amiens, en moins de chemin quatre fois, voire trois qu'avons faict en nos contemplations, je vous pourrois monstrer plus de quatorze roustisseries antiques et aromatizantes. Je ne sçay quel plaisir avez prins voyans les lions et africanes (ainsi nommiez vous, ce me semble, ce qu'ilz appellent tygres) près le beffroy : pareillement voyans les porcs espicz et. austruches on palais du seigneur Philippe Strossi. Par ma foy, nos fieulx, j'aimerois mieulx voir un bon et gras oison en broche. Ces porphyres, ces marbres sont beaux. Je n'en dis poinct de mal, mais les darioles d'Amiens sont meilleures à mon goust. Ces statues antiques sont bien faictes, je le veulx croire ; mais par sainct Ferreol d'Abbeville, les jeunes bachelettes de nos pays sont mille fois plus advenantes. 

        – Que signifie, demanda Frère Jean, et que veult dire que tousjours vous trouvez moines en cuisines ; jamais n'y trouvez rois, papes, ne empereurs ? 

        – Est ce, respondit Rhizotome, quelque vertu latente et propriété specifique absconse dedans les marmites et contrehastiers, qui les moines y attire, comme l'aimant à soy le fer attire ; n'y attire empereurs, papes, ne rois ? Ou c'est une induction et inclination naturelle, aux frocz et cagoulle adherentes laquelle de soy mene et poulse les bons religieux en cuisine, encores qu'ilz n'eussent election ne deliberation d'y aller ? 

        – Il veult dire, respondit Epistemon, formes suivantes la matière. Ainsi les nomme Averroïs. 

        – Voire, voire, dist Frère Jean. 

        – Je vous diray, respondit Pantagruel, sans au probleme propousé respondre, car il est un peu chatouilleux, et à peine y toucheriez vous, sans vous espiner. Me souvient avoir leu que Antigonus, roy de Macedonie, un jour entrant en la cuisine de ses tentes, et y rencontrant le poëte Antagoras, lequel fricassoit un congre et luy mesme tenoit la paille, luy demanda en toute alaigresse : « Homere fricassoit il congres, lorsqu'il descrivoit les prouesses de Agamemnon ? – Mais, respondit Antagoras au roy, estimes tu que Agamemnon, lors que telles prouesses faisoit, fust curieux de savoir si personne en son camp fricassoit congres ? » Au roy sembloit indecent que en sa cuisine le poëte faisoit telle fricassée. Le poëte luy remonstroit que chose trop plus abhorrente estoit rencontrer le roy en cuisine. 

        – Je dameray ceste cy, dist Panurge, vous racontant ce que Breton Villandry respondit un jour au seigneur duc de Guise. Leur propous estoit de quelque bataille du roy François contre l'empereur Charles cinquiesme, en laquelle Breton estoit guorgiasement armé, mesmement de grefves et solleretz asserés, monté aussi à l'avantaige ; n'avoit toutesfois esté veu au combat. « Par ma foy, respondit Breton, j'y ay esté, facile me sera le prouver, voire en lieu onquel vous n'eussiez osé vous trouver. » Le seigneur Duc prenant en mal ceste parole, comme trop brave et trop temerairement proferée, et se haulsant de propous, Breton facilement en grande risée l'appaisa, disant : « J'estois avec le baguage : onquel lieu vostre honneur n'eust porté soy cacher comme je faisois. » En ces menuz devis arriverent en leurs navires. Et plus long sejour ne firent en icelle isle de Cheli. » 

    

    CHAPITRE XII

    COMMENT PANTAGRUEL PASSA PROCURATION, 
 ET DE L'ESTRANGE MANIÈRE DE VIVRE ENTRE LES CHIQUANOUS

    
    Continuant nostre route, au jour subsequent passasmes Procuration, qui est un pays tout chaffouré et barbouillé. Je n'y cogneuz rien. Là vismes des Procultous et Chicanous, gens à tout le poil. Ilz ne nous inviterent à boire ne à manger. Seulement, en longue multiplication de doctes reverences, nous dirent qu'ilz estoient tous à nostre commandement, en payant. Un de nos truchemens racontoit à Pantagruel comment ce peuple guaignoit sa vie en façon bien estrange, et en plein diametre contraire aux romicoles. A Rome, gens infiniz guaignent leur vie à empoisonner, à battre et à tuer ; les Chiquanous la guaignent à estre battuz. De mode que, si par long temps demouroient sans estre battuz, ilz mourroient de male faim, eux, leurs femmes et enfans. 

        « C'est, disoit Panurge, comme ceux qui, par le rapport de Cl. Galien, ne peuvent le nerf caverneux vers le cercle equateur dresser, s'ilz ne sont très bien fouettés. Par sainct Thibault, qui ainsi me fouetteroit me feroit bien au rebours desarsonner, de par tous les diables. 

        – La manière, dist le truchement est telle : Quand un moine, prestre, usurier, ou advocat veult mal à quelque gentilhomme de son pays, il envoye vers luy un de ces Chiquanous. Chiquanous le citera, l'adjournera, le outragera, le injurira impudentement, suivant son record et instruction ; tant que le gentilhomme, s'il n'est paralytique de sens, et plus stupide qu'une rane gyrine, sera contrainct lui donner bastonnades et coups d'espée sur la teste, ou la belle jarretade, ou mieulx le jetter par les creneaux et fenestres de son chasteau. Cela faict, voilà Chiquanous riche pour quatre mois. Comme si coups de baston fussent ses naïfves moissons. Car il aura du moine, de l'usurier, ou advocat, salaire bien bon, et réparation du gentilhomme, aucunefois si grande et excessive, que le gentilhomme y perdra tout son avoir, avec dangier de miserablement pourrir en prison, comme s'il eust frappé le roy. 

        – Contre tel inconvenient, dist Panurge, je sçay un remede très bon, duquel usoit le seigneur de Basché. Quel ? demanda Pantagruel. 

        – Le seigneur de Basché, dist Panurge, estoit homme courageux, vertueux, magnanime, chevaleureux. Il, retournant de certaine longue guerre en laquelle le duc de Ferrare, par l'aide des François, vaillamment se defendit contre les furies du pape Jules second, par chascun jour estoit adjourné, cité, chiquané, à l'appetit et passetemps du gras prieur de Sainct Louant. 

        « Un jour, desjeunant avec ses gens (comme il estoit humain et debonnaire), manda querir son boulangier, nommé Loyre, et sa femme ; ensemble le curé de sa paroisse, nommé Oudart, qui le servoit de sommelier, comme lors estoit la coustume en France ; et leurs dist présence de ses gentilzhommes et aultres domesticques : « Enfans, vous voyez en quelle fascherie me jettent journellement ces maraux Chiquanous ; j'en suis là resolu que, si ne m'y aidez, je deliberé abandonner le pays et prendre le party du Soudan à tous les diables. 

         
        Désormais, quand céans ilz viendront, soyez pretz, vous Loire et vostre femme, pour vous representer en ma grande salle avec vos belles robes nuptiales, comme si l'on vous fiansoit, et comme premièrement fustes fiansés. Tenez : voylà cent escuz d'or, lesquelz je vous donne pour entretenir vos beaux accoustremens. Vous, messire Oudart, ne faillez y comparoistre en vostre beau suppellis et estolle, avec l'eau beniste, comme pour les fianser. Vous pareillement, Trudon (ainsi estoit nommé son tabourineur), soyez y avec vostre flutte et tabour. Les paroles dictes, et la mariée baisée, au son du tabour, vous tous baillerez l'un à l'aultre du souvenir des nopces, ce sont petits coups de poing. Ce faisans, vous n'en souperez que mieulx. Mais, quand ce viendra au Chiquanous, frappez dessus comme sus seigle verd, ne l'espargnez. Tappez, daubez, frappez, je vous en prie. Tenez, présentement je vous donne ces jeunes ganteletz de jouste, couvers de chevrotin. Donnez luy coups sans compter à tors et à travers. Celuy qui mieulx le daubera, je recognoistray pour mieulx affectionné. N'ayez peur d'en estre reprins en justice. Je seray guarant pour tous. Telz coups seront donnés en riant, selon la coustume observée en toutes fiansailles. 

        « – Voire, mais, demanda Oudart, à quoy cognoistrons nous le Chiquanous ? Car, en ceste vostre maison, journellement abordent gens de toutes parts. 

        – Je y ay donné ordre, respondit Basché. Quand à la porte de céans viendra quelque homme, ou à pied, ou assez mal monté, ayant un anneau d'argent gros et large on poulce, il sera Chiquanous. Le portier l'ayant introduict courtoisement, sonnera la campanelle. Alors soyez pretz, et venez en salle jouer la tragicque comedie que vous ay exposé. » 

        « Ce propre jour, comme Dieu le voulut, arriva un vieil, gros et rouge Chiquanous. Sonnant à la porte, fut par le portier recognu à ses gros et gras houzeaulx, à sa meschante jument, à un sac de toile plein d'informations, attaché à sa ceinture, signamment au gros anneau d'argent qu'il avoit on poulce gauche. Le portier luy fut courtois, l'introduict honnestement, joyeusement, sonne la campanelle. Au son d'icelle Loyre et sa femme se vestirent de leurs beaux habillemens, comparurent en la salle, faisans bonne morgue. Oudart se revestit de suppellis et d'estolle : sortant de son office rencontre Chiquanous, le mene boire en son office longuement, ce pendant qu'on chaussoit ganteletz de tous coustés, et luy dist : « Vous ne poviez à heure venir plus opportune. Nostre maistre est en ses bonnes : nous ferons tantouts bonne chere, tout ira par escuelles : nous sommes >céans de nopces : tenez, beuvez, soyez joyeux. » 

        « Pendant que Chiquanous beuvoit, Basché, voyant en la salle ses gens en equippage requis, mande querir Oudart. Oudart vient portant l'eau beniste. Chiquanous le suit. Il, entrant en la salle, n'oublia faire nombre de humbles reverences, cita Basché, Basché luy fit la plus grande caresse du monde, luy donna un angelot, le priant assister au contract et fiansailles. Ce que fut faict. Sus la fin coups de poing commencèrent sortir en place. Mais, quand ce vint au tour de Chiquanous, ilz le festoyerent à grands coups de ganteletz, si bien qu'il resta tout estourdy et meurtry, un oeil poché au beurre noir, huit costes freussées, le brechet enfondré, les omoplates en quatre quartiers, la maschouere inferieure en trois loppins, et le tout en riant. Dieu sçait comment Oudart y operoit, couvrant de la manche de son suppellis le gros gantelet asseré, fourré d'hermines, car il estoit puissant ribault. Ainsi retourne à l'isle Bouchard Chiquanous, accoustré à la tygresque : bien toutesfois satisfaict et content du seigneur de Basché : et moyennant le secours des bons chirurgiens du pays, vesquit tant que vouldrez. Depuis n'en fut parlé. La memoire en expira avec le son des cloches les quelles quarillonnerent à son enterrement. » 

    

    CHAPITRE XIII

    COMMENT, À L'EXEMPLE DE MAISTRE FRANÇOIS VILLON, 
LE SEIGNEUR DE BASCHÉ LOUE SES GENS

    
    Chiquanous issu du chasteau, et remonté sus son esgue orbe (ainsi nommoit il sa jument borgne), Basché, sous la treille de son jardin secret, manda querir sa femme, ses damoiselles, tous ses gens ; fit apporter vin de collation, associé d'un nombre de pastés, de jambons, de fruictz et fromaiges, beut avec eux en grande alaigresse, puis leur dist : 

        « Maistre François Villon, sus ses vieux jours, se retira à Sainct Maixent en Poictou, sous la faveur d'un homme de bien, abbé dudict lieu. Là, pour donner passetemps au peuple, entreprint faire jouer la Passion en gestes et langaige poictevin. Les rolles distribués, les joueurs recollés, le théatre preparé, dist au maire et eschevins que le mystere pourroit estre prest à l'issue des foires de Niort ; restoit seulement trouver habillemens aptes aux personnaiges. Les maire et eschevins y donnerent ordre. Il, pour un vieil paysant habiller qui jouoit Dieu le pere, requist frere Etienne Tappecoue, secretain des Cordeliers du lieu, luy prester une chappe et estolle. Tappecoue le refusa, alleguant que, par leurs statutz provinciaulx, estoit rigoureusement defendu rien bailler ou prester pour les jouans. Villon replicquoit que le statut seulement concernoit farces, mommeries et jeuz dissoluz, et qu'ainsi l'avoit veu pratiquer à Bruxelles et ailleurs Tappecoue, ce non obstant, luy dist péremptoirement qu'ailleurs se pourveust, si bon luy sembloit ; rien n'esperast de sa sacristie. Car rien n'en auroit sans faulte. Villon fit aux joueurs le rapport en grande abomination, adjoustant que de Tappecoue Dieu feroit vengeance et punition exemplaire bien tost. 

        « Au samedy subsequent, Villon eut advertissement que Tappecoue, sus la poultre du convent (ainsi nomment ilz une jument non encores saillie), estoit allé en queste à Sainct Ligaire, et qu'il seroit de retour sus les deux heures après midy. Adonc fit la monstre de la Diablerie parmy la ville et le marché. Ses diables estoient tous capparassonnés de peaulx de loups, de veaulx et de beliers, passementées de testes de mouton, de cornes de boeufz et de grands havetz de cuisine ; ceinctz de grosses courraies, esquelles pendoient grosses cymbales de vaches, et sonnettes de muletz à bruit horrifique. Tenoient en main aucuns bastons noirs pleins de fusées ; aultres portoient longs tizons allumés, sus lesquelz à chascun carrefour jettoient pleines poingnées de parasine en pouldre, dont sortoit feu et fumée terrible. Les avoir ainsi conduicts avec contentement du peuple et en grande frayeur des petits enfans, finalement les mena banqueter en une cassine, hors la porte en laquelle est le chemin de Sainct Ligaire. Arrivans à la cassine, de loing il apperceut Tappecoue qui retournoit de queste, et leur dist en vers macaroniques : 

        Hic est de patria, natus de gente belistra, 
Qui solet antiquo bribas portare bisacco. 

        « Par la mort dienne ! (dirent adonc les diables) il n'a voulu prester à Dieu le pere une pauvre chappe ; faisons luy peur. – C'est bien dict, respond Villon : mais cachons nous jusques a ce qu'il passe, et chargez vos fusées et tizons. » Tappecoue arrivé au lieu, tous sortirent on chemin au davant de luy, en grand effroy, jettans feu de tous coustés sus luy et sa poultre, sonnans de leurs cymbales, et hurlans en diables, « Hho, hho, hho, hho, brrrourrrourrrrrs, rrrourrrs, rrrourrrs. Hou, hou, hou. Hho, hho, hho. Frere Estienne, faisons nous pas bien les diables ? » 

        « La poultre, toute effrayée, se mit au trot, à petz, à bondz, et au gualot ; à ruades, fressurades, doubles pedales, et petarrades ; tant qu'elle rua bas Tappecoue, quoy qu'il se tint à l'aulbe du bast de toutes ses forces. Ses estrivières estoient de chordes : du cousté hors le montouoir son soulier fenestré estoit si fort entortillé qu'il ne le peut onques tirer. Ainsi estoit traisné a escorchecul par la poultre, tousjours multipliante en ruades contre luy, et fourvoyante de peur par les hayes, buissons et fossés. De mode qu'elle luy cobbit toute la teste, si que la cervelle en tomba près la croix Osanière, puis les bras en pièces, l'un ça l'aultre là, les jambes de mesmes ; puis des boyaulx fit un long carnaige, en sorte que la poultre au convent arrivante de luy ne portoit que le pied droit, et soulier entortillé. 

        « Villon, voyant advenu ce qu'il avoit pourpensé, dist à ses diables : « Vous jouerez bien, messieurs les diables, vous jouerez bien, je vous affie. O que vous jouerez bien ! Je despite la Diablerie de Saulmur, de Doué, de Mommorillon, de Langres, de Sainct Espain, de Angiers, voire, par Dieu, de Poictiers avec leur parlouoire, en cas qu'ilz puissent estre à vous parragonnés. O que vous jouerez bien ! » 

        « Ainsi, dist Basché, prevoy je, mes bons amis, que vous dorenavant jouerez bien ceste tragicque farce, veu qu'à la première monstre et essay, par vous a esté Chiquanous tant disertement daubé, tappé et chatouillé. Presentement je double à vous tous vos gaiges. Vous, m'amie (disoit-il à sa femme), faites vos honneurs comme vouldrez. Vous avez en vos mains et conserve tous mes thesors. Quant est de moy, premièrement, je boy à vous tous, mes bons amis. Or ça, il est bon et frais. Secondement, vous, maistre d'hostel, prenez ce bassin d'argent, je le vous donne. Vous, escuyers, prenez ces deux coupes d'argent doré. Vos pages de trois mois ne soient fouettés. M'amie, donnez leur mes beaux plumailz blancs, avec les pampillettes d'or. Messire Oudart, je vous donne ce flaccon d'argent. Cestuy aultre je donne aux cuisiniers : aux varletz de chambre je donne ceste corbeille d'argent : aux palefreniers je donne ceste nasselle d'argent doré : aux portiers je donne ces deux assiettes : aux muletiers, ces dix happesouppes. Trudon, prenez toutes ces cuillères d'argent, et ce drageouoir. Vous laquais, prenez ceste grande sallière. Servez moy bien, amis, je le recognoistray : croyans fermement que j'aimerois mieulx, par la vertus Dieu, endurer en guerre cent coups de masse sus le heaulme au service de nostre tant bon roy, qu'estre une fois cité par ces mastins Chiquanous, pour le passetemps d'un tel gras prieur. » 

    

    CHAPITRE XIV

    CONTINUATION DES CHIQUANOUS DAUBÉS EN LA MAISON DE BASCHÉ

    
    « Quatre jours après, un autre jeune, hault et maigre Chiquanous alla citer Basché à la requeste du gras prieur. A son arrivée, fut soubdain par le portier recognu, et la campanelle sonnée. Au son d'icelle, tout le peuple du chasteau entendit le mystere. Loyre poitrisoit sa paste, sa femme belutoit la farine. Oudart tenoit son bureau. Les gentilzhommes jouoient à la paulme. Le seigneur Basché jouoit aux trois cens trois avec sa femme. Les damoiselles jouoient aux pingres. Les officiers jouoient à l'impériale, les pages jouoient à la mourre à belles chinquenauldes. Soubdain fut de tous entendu que Chiquanous estoit en pays. Lors Oudart se revestir, Loyre et sa femme prendre leurs beaux accoustremens, Trudon sonner de sa flutte, battre son tabourin ; chascun rire, tous se preparer, et ganteletz en avant. 

        « Basché descend en la basse court. Là Chiquanous, le rencontrant, se mit à genoilz devant luy, le pria ne prendre en mal si, de la part du gras prieur, il le citoit, remonstra par harangue diserte comment il estoit personne publique, serviteur de moinerie, appariteur de la mitre abbatiale, prest à en faire autant pour luy, voire pour le moindre de sa maison, la part qu'il luy plairoit l'emploiter et commander, « Vrayement, dist le seigneur, ja ne me citerez que premier n'ayez beu de mon bon vin de Quinquenays, et n'ayez assisté aux nopces que je fais presentement. Messire Oudart, faites le boire très bien, et refraichir, puis l'amenez en ma salle. Vous soyez le bien venu. » 

        « Chiquanous, bien reppeu et abbrevé, entre avec Oudart en salle, en laquelle estoient tous les personnaiges de la farce, en ordre et bien deliberés. A son entrée chascun commença soubrire. Chiquanous rioit par compaignie. Quand par Oudart furent sus les fiansés dicts motz mysterieux, touchées les mains, la mariée baisée, tous aspersés d'eau beniste. Pendant qu'on apportoit vin et espices, coups de poing commencèrent trotter. Chiquanous en donna nombre à Oudart. Oudart, sous son suppellis, avoit son gantelet caché : il s'en chausse comme d'une mitaine. Et de dauber Chiquanous, et de drapper Chiquanous : et coups des jeunes ganteletz de tous coustés pleuvoir sus Chiquanous. « Des nopces, disoient ilz, des nopces, des nopces, vous en souvienne. » Il fut si bien accoustré que le sang luy sortoit par la bouche, par le nez, par les oreilles, par les oeilz. Au demourant, courbatu, espaultré et froissé, teste, nucque, dos, poictrine, bras, et tout. Croyez qu'en Avignon au temps de carnaval, les bacheliers onques ne jouerent à la raphe plus melodieusement que fust joué sus Chiquanous. En fin il tombe par terre. On luy jetta force vin sus la face, on luy attacha à la manche de son pourpoinct belle livrée de jaune et verd, et le mist on sus son cheval morveux. Entrant en l'isle Bouchard ne sçay s'il fut bien pensé et traicté, tant de sa femme comme des myres du pays. Depuis n'en fut parlé. 

        « Au lendemain, cas pareil advint, pour ce qu'au sac et gibbessière du maigre Chiquanous n'avoit esté trouvé son exploict. De par le gras prieur fut nouveau Chiquanous envoyé citer le seigneur de Basché, avec deux records pour sa sceureté. Le portier, sonnant la campanelle, resjouit toute la famille, entendans que Chiquanous estoit là. Basché estoit à table, disnant avec sa femme et gentilzhommes. Il mande quérir Chiquanous, le fit asseoir près de soy, les records près les damoiselles, et disnerent très bien et joyeusement. Sus le dessert, Chiquanous se leve de table, presens et oyans les records, cite Basché : Basché gracieusement lui demande copie de sa commission. Elle estoit ja preste. Il prend acte de son exploict : à Chiquanous et à ses records furent quatre escuz soleil donnés : chascun s'estoit retiré pour la farce. Trudon commence sonner du tabourin. Basché prie Chiquanous assister aux fiansailles d'un sien officier, et en recevoir le contract, bien le payant et contentant. Chiquanous fut courtois. Desgaina son escriptoire, eut papier promptement, ses records près de luy. Loyre entre en salle par une porte : sa femme avec les damoiselles par aultre, en accoustremens nuptiaux. Oudart, revestu sacerdotalement, les prend par les mains, les interroge de leurs vouloirs, leur donne sa bénédiction, sans espargne d'eau beniste. Le contrat est passé et minuté. D'un cousté sont apportés vin et espices ; de l'aultre livrée à tas, blanc et tanné ; de l'aultre sont produitz ganteletz secretement. » 

    

    CHAPITRE XV

    COMMENT PAR CHIQUANOUS SONT RENOUVELLÉES 
LES ANTIQUES COUSTUMES DE FIANÇAILLES

    
    « Chiquanous, avoir degouzillé une grande tasse de vin breton, dist au seigneur : « Monsieur, comment l'entendez vous ? L'on ne baille poinct icy des nopces ? Sainsambreguoy, toutes bonnes coustumes se perdent. Aussi ne trouve l'on plus de lièvres au giste. Il n'est plus d'amis. Voyez comment en plusieurs églises l'on a desemparé les antiques beuvettes des benoists saincts O O de Noël ? Le monde ne fait plus que resver. Il approche de sa fin. Or tenez : des nopces, des nopces, des nopces ! » Ce disant, frappoit sus Basché et sa femme, après sus les damoiselles et sus Oudart. 

        « Adonc firent ganteletz leur exploict, si que à Chiquanous fut rompue la teste en neuf endroits : à un des records fut le bras droit defaucillé, à l'aultre fut demanchée la mandibule superieure, de mode quelle luy couvroit le menton à demy, avec denudation de la luette et perte insigne des dents molares, masticatoires et canines. 

        « Au son du tabourin changeant son intonation, furent les ganteletz mussés, sans estre aucunement apperceuz, et configures multipliées de nouveau, avec liesse nouvelle. Beuvans les bons compaignons uns aux aultres, et tous à Chiquanous et ses records, Oudart renioit et despitoit les nopces, alleguant qu'un des records luy avoit desincornifistibulé toute l'aultre espaule. Ce non obstant, beuvoit à luy joyeusement. Le records demandibulé joignoit les mains, et tacitement lui demandoit pardon ; car parler ne povoit il. 

        « Loyre se plaignoit de ce que le records debradé luy avoit donné si grand coup de poing sus l'aultre coubte qu'il en estoit devenu tout esperruquancluzelubelouzerirelu du talon. 

         
        «– Mais, disoit Trudon, cachant l'oeil gauche avec son mouchoir, et monstrant son tabourin défoncé d'un costé, quel mal leur avois je faict ? Il ne leur a suffy m'avoir ainsi lourdement morrambouzevezengouzequoquemorguatasacbacguevezinemaffressé mon pauvre oeil, d'abondant ilz m'ont défoncé mon tabourin. Tabourins à nopces sont ordinairement battuz ; tabourineurs bien festoyés, battuz jamais. Le diable s'en puisse coiffer ! 

         
        «– Frere, luy dist Chiquanous manchot, je te donneray unes belles, grandes, vieilles Lettres Royaulx, que j'ay icy en mon baudrier, pour repetasser ton tabourin : et pour Dieu pardonne nous. Par nostre dame de Rivière la belle dame, je n'y pensois en mal. » 

         
        « Un des escuyers, chlopant et boytant contrefaisoit le bon et noble seigneur de la Roche Posay. Il s'adressa au records embaviéré de machoueres, et luy dist : 

         
        « Estes vous des frappins, des frappeurs, ou des frappars ? Ne vous suffisoit nous avoir ainsi morcrocassebezassevezassegrigueliguoscopapopondrillé tous les membres superieurs à grands coups de bobelins, sans nous donner telz morderegrippipiotabirofreluchamburelurecoquelurintimpanemens sus les grefves à belles poinctes de houzeaux ? Appeliez vous cela jeu de jeunesse ? Par Dieu, jeu n'est ce. » 

        « Le records, joingnant les mains, sembloit luy en requerir pardon, marmonnant de « la langue, mon, mon, mon, vrelon, von, von, comme un marmot. 

        « La nouvelle mariée pleurante rioit, riante pleuroit, de ce que Chiquanous ne s'estoit contenté la daubant sans choys ne election des membres, mais, l'avoir lourdement deschevelée, d'abondant luy avoit trepignemampenillorifrizonoufressuré les parties honteuses en trahison. 

         
        « Le diable, dist Basché, y ait part ! Il estoit bien necessaire que monsieur le Roy (ainsi se nomment Chiquanous) me daubast ainsi ma bonne femme d'eschine. Je ne luy en veulx mal toutesfois. Ce sont petites caresses nuptiales. Mais j'apperçoy clairement qu'il m'a cité en ange, et daubé en diable. Il tient je ne sçay quoy du frere frappart. Je boy à luy de bien bon coeur, et à vous aussi, messieurs les records. – Mais, disoit sa femme, à quel propous et sus quelle querelle m'a il tant et trestant festoyée à grands coups de poing ? Le diantre l'emport, si je le veux. Je ne le veux pas pourtant, ma dia. Mais je diray cela de luy qu'il a les plus dures oinces qu'onques je senty sus mes espaules. » 

        « Le maistre d'hostel tenoit son bras gauche en escharpe, comme tout morquaquoquassé : 

        Le diable, dist il, me fit bien assister à ces nopces. J'en ay, par la vertus Dieu, tous les bras enguoulevezinemassés. Appeliez vous cecy fiansailles ? Je les appelle fiantailles de merde. C'est, par Dieu, le naïf banquet des Lapithes, descrit par le philosophe Samosatoys. » 

        Chiquanous ne parloit plus. Les records s'excusèrent qu'en daubant ainsi, n'avoient eu maligne volunté, et que pour l'amour de Dieu on leurs pardonnast. 

         
        «Ainsi departent. A demie lieu de là Chiquanous se trouva un peu mal. Les records arrivent à l'isle Bouchard, disans publiquement que jamais n'avoient veu plus homme de bien que le seigneur de Basché, ne maison plus honorable que la sienne. Ensemble, que jamais n'avoient esté à telles nopces. Mais toute la faulte venoit deux qui avoient commencé la frapperie. Et vesquirent encores ne sçay quants jours après. 

        « De là en hors fut tenu comme chose certaine que l'argent de Basché plus estoit au Chiquanous et records pestilent, mortel et pernicieux que n'estoit jadis l'or de Thoulose, et le cheval Sejan à ceux qui le possederent. Depuis, fut le dict seigneur en repous, et les nopces de Basché en proverbe commun. » 

    

    CHAPITRE XVI

    COMMENT PAR FRÈRE JEAN EST FAICT ESSAY DU NATUREL DES CHICANOUS

    
    « Ceste narration, dist Pantagruel, sembleroit joyeuse, ne fust que devant nos oeilz fault la crainte de Dieu continuellement avoir. 

        – Meilleure, dist Epistemon, seroit, si la pluie de ces jeunes ganteletz fust sus le gras prieur tombée. Il dependoit pour son passetemps argent, part à fascher Basché, part à voir ses Chiquanous dauber. Coups de poing eussent aptement atouré sa teste rase : attendue l'enorme concussion que voyons huy entre ces juges pedanées sous l'orme. En quoy offensoient ces pauvres diables Chiquanous ? 

        – Il me souvient, dist Pantagruel, à ce propous, d'un antique gentilhomme romain, nommé L. Neratius. Il estoit de noble famille et riche en son temps. Mais en luy estoit ceste tyrannique complexion que, issant de son palais, il faisoit emplir les gibessières de ses varletz d'or et d'argent monnoyé, et, rencontrant par les rues quelques mignons braguars et mieulx en poinct, sans d'iceux estre aucunement offensé, par guayeté de coeur leur donnoit de grands coups de poing en face. Soubdain après, pour les appaiser et empescher de non soy complaindre en justice, leur departoit de son argent. Tant qu'il les rendoit contens et satisfaicts, selon l'ordonnance d'une loy des douze Tables. Ainsi dependoit son revenu, battant les gens au pris de son argent. 

        – Par la sacre botte de sainct Benoist, dist Frère Jean, présentement j'en sçauray la vérité. » Adonc descend en terre, mit la main à son escarcelle, et en tira vingt escuz au soleil. Puis dist à haulte voix en presence et audience d'une grande tourbe du peuple chiquanourroys : « Qui veut guaigner vingt escuz d'or pour estre battu en diable ? 

        – lo, io, io ! respondirent tous. Vous nous affollerez de coups, monsieur, cela est sceur. Mais il y a beau guain. » 

        Et tous accouroient à la foule, à qui seroit premier en date, pour estre tant precieusement battu. Frère Jean, de toute la troupe, choisit un Chiquanous à rouge muzeau, lequel on poulce de la main dextre portoit un gros et large anneau d'argent, en la palle duquel estoit enchassée une bien grande crapauldine. 

        L'ayant choisy, je vis que tout ce peuple murmuroit, et entendis un grand, jeune et maigre Chiquanous, habile et bon clerc, et, comme estoit le bruit commun, honneste homme en court d'eglise, soy complaignant et murmurant de ce que le rouge muzeau leur ostoit toutes praticques ; et que, si en tout le territoire n'estoient que trente coups de bastons à guaigner, il en emboursoit tousjours vingt huit et demy. Mais tous ces complainctz et murmures ne procedoient que d'envie. 

        Frère Jean dauba tant et trestant Rouge muzeau, dos et ventre, bras et jambes, teste et tout, à grands coups de baston, que je le cuidois mort assommé. Puis luy bailla les vingt escuz. Et mon villain debout, aise comme un roy ou deux. Les aultres disoient à Frère Jean : « Monsieur frere Diable, s'il vous plaist encores quelques uns battre pour moins d'argent, nous sommes tous à vous, monsieur le diable. Nous sommes trestous à vous, sacs, papiers, plumes et tout. » 

        Rouge-muzeau s'escria contre eux, disant à haulte voix : « Feston diene, guallefretiers, venez vous sus mon marché ? Me voulez vous ouster et seduire mes chalands ? Je vous cite par devant l'officiai à huitaine mirelaridaine. Je vous chiquaneray en diable de Vauverd. » Puis, se tournant vers Frère Jean, à face riante et joyeuse, luy dist : « Reverend pere en diable Monsieur, si m'avez trouvé bonne robe, et vous plaist encores en me battant vous esbattre, je me contenteray de la moitié, de juste pris. Ne m'espargnez, je vous en prie. Je suis tout et trestout à vous, monsieur le diable : teste, poulmon, boyaulx et tout. Je le vous dis a bonne chere. » Frère Jean interrompit son propous, et se destourna aultre part. Les aultres Chiquanous se retiroient vers Panurge, Epistemon, Gymnaste et aultres, les supplians devotement estre par eux à quelque petit pris battuz : aultrement estoient en dangier de bien longuement jeusner. Mais nul n'y voulut entendre. 

        Depuis, cherchans eau fraiche pour la chorme des naufz, rencontrasmes deux vieilles Chiquanoures du lieu, lesquelles ensemble misérablement pleuroient et lamentoient. Pantagruel estoit resté en sa nauf, et ja faisoit sonner la retraicte. Nous, doubtans qu'elles fussent parentes du Chiquanous qui avoit eu bastonnades, interrogions les causes de telle doléance. Elles respondirent que de pleurer avoient cause bien équitable, veu qu'à heure presente l'on avoit au gibbet baillé le moine par le coul aux deux plus gens de bien qui fussent en tout Chiquanourroys. 

        « Mes pages, dist Gymnaste, baillent le moine par les pieds à leurs compagnons dormars. Bailler le moine par le coul, seroit pendre et estrangler la personne. 

        – Voire, voire, dist Frère Jean ; vous en parlez comme sainct Jean de la Palisse. » 

        Interrogées sus les causes de cestuy pendaige, respondirent qu'ilz avoient desrobé les ferremens de la messe, et les avoient mussés sous le manche de la paroisse. « Voylà, dist Epistemon, parlé en terrible allégorie. » 

    

    CHAPITRE XVII

    COMMENT PANTAGRUEL PASSA LES ISLES DE TOHU ET BOHU, 
ET DE L'ESTRANGE MORT DE BRINGUEN ARILLES, 
AVALLEUR DE MOULINS À VENT

    
    Ce mesme jour, passa Pantagruel les deux isles de Tohu et Bohu, esquelles ne trouvasmes que frire : Bringuenarilles, le grand géant, avoit tous paelles, paellons, chaudrons, coquasses, lichefretes et marmites du pays avallé, en faulte de moulins à vent, desquelz ordinairement il se paissoit. Dont estoit advenu que, peu davant le jour, sus l'heure de sa digestion, il estoit en griefve maladie tombé, par certaine crudité d'estomac, causée de ce (comme disoient les medecins) que la vertu concoctrice de son estomac, apte naturellement à moulins à vent tous brandifz digerer, n'avoit peu a perfection consommer les paelles et coquasses : les chaudrons et marmites avoit assez bien digéré. Comme disoient cognoistre aux hypostases et eneoremes de quatre bussars d'urine qu'il avoit à ce matin en deux fois rendue. 

        Pour le secourir, userent de divers remedes selon l'art. Mais le mal fut plus fort que les remedes. Et estoit le noble Bringuenarilles à cestuy matin trespassé, en façon tant estrange, que plus esbahir ne vous fault de la mort de Eschylus. Lequel, comme luy eust fatalement este par les vaticinateurs predict qu'en certain jour il mourroit par ruine de quelque chose qui tomberoit sus luy, iceluy jour destiné, s'estoit de la ville, de toutes maisons, arbres, rochiers et aultres choses esloigné, qui tomber peuvent, et nuire par leur ruine. Et demoura on milieu d'une grande praerie, soy commettant en la foy du ciel libre et patent, en sceureté bien asceurée, comme luy sembloit, si non vrayement que le ciel tombast ; ce que croyoit estre impossible. Toutesfois on dit que les alouettes grandement redoubtent la ruine des cieulx tombans. Car les cieulx tombans, toutes seroient prinses. 

        Aussi la redoubtoient jadis les Celtes voisins du Rhin : ce sont les nobles, vaillans, chevaleureux, belliqueux et triumphans François : lesquelz, interrogés par Alexandre le Grand, quelle chose plus en ce monde craignoient, esperant bien que de luy seul feroient exception, en contemplation de ses grandes prouesses, victoires, conquestes et triumphes, respondirent rien ne craindre, sinon que le ciel tombast. Non toutesfois faire refus d'entrer en ligue, confédération et amitié avec un si preux et magnanime roy. 

        Si vous croyez Strabo, liv. 7, et Arrian. liv. 1, Plutarche aussi, on livre qu'il a faict de la face qui apparoist on corps de la lune, allegue un nommé Phenace, lequel grandement craignoit que la lune tombast en terre : et avoit commiseration et pitié de ceux qui habitent sous icelle, comme sont les Ethiopiens et Taprobaniens, si une tant grande masse tomboit sus eux. Du ciel et de la terre avoit peur semblable, s'ilz n'estoient deuement fulciz et appuyés sus les colomnes de Atlas, comme estoit l'opinion des anciens, selon le tesmoignage de Aristoteles, liv. 5, Metaphys. 

        Eschylus, ce non obstant, par ruine fut tué et cheute d'une caquerolle de tortue, laquelle, d'entre les gryphes d'une aigle haulte en l'air tombant sus sa tête, luy fendit la cervelle. Plus de Anacréon poëte, lequel mourut estranglé d'un pépin de raisin. Plus de Fabius preteur romain, lequel mourut suffoqué d'un poil de chevre, mangeant une esculée de laict. Plus de celuy honteux lequel, par retenir son vent, et default de peter un meschant coup, subitement mourut en la présence de Claudius, empereur romain. Plus de celuy qui, à Rome, est en la voye Flaminie enterré, lequel en son epitaphe se complainct estre mort par estre mords d'une chatte au petit doigt. Plus de Q. Lecanius Bassus, qui subitement mourut d'une tant petite poincture d'aiguille au poulce de la main gauche, qu'à peine la pouvoit on voir. Plus de Quenelault, medecin normand, lequel subitement à Monspellier trepassa, par de biays s'estre avec un trancheplume tiré un ciron de la main. 

        Plus de Philomenes, auquel son varlet, pour l'entrée de disner, ayant appresté des figues nouvelles, pendant le temps qu'il alla au vin, un asne couillart esguaré estoit entré au logis, et les figues apposées mangeoit religieusement. Philomenes survenant, et curieusement contemplant la grace de l'asne sycophage, dist au varlet qui estoit de retour : Raison veult, puis qu'à ce devot asne as les figues abandonné, que pour boire tu luy produises de ce bon vin qu'as apporté. Ces paroles dictes, entra en si excessive gayeté d'esprit, et s'esclata de rire tant enormement, continuement, que l'exercice de la râtelle luy tollut toute respiration, et subitement mourut. 

        Plus de Spurius Saufeius, lequel mourut humant un oeuf mollet à l'issue du baing. Plus de celuy lequel dist Boccace estre soudainement mort par s'escurer les dents d'un brin de sauge. 

        Plus de Philippot Placut, Lequel, estant sain et dru, Subitement mourut, en payant une vieille debte, sans aultre precedente maladie. Plus de Zeuzis le peinctre, lequel subitement mourut à force de rire, considerant le minoys et portraict dune vieille par luy representée en peincture. Plus de mille aultres qu'on vous die, fust Verrius, fust Pline, fust Valere, fust Baptiste Fulgose, fust Bacabery l'aisné. 

        Le bon Bringuenarilles (helas !) mourut estranglé, mangeant un coing de beurre frais à la gueule d'un four chaud, par l'ordonnance des medecins. 

        Là, d'abondant, nous fut dict que le roy de Cullan en Bohu avoit defaict les satrapes du roy Mechloth, et mis à sac les forteresses de Belima. Depuis, passasmes les isles de Nargues et Zargues. Aussi les isles de Teneliabin et Geleniabin, bien belles et fructueuses en matière de clysteres. Les isles aussi de Enig et Evig, desquelles par avant estoit advenue l'estafillade au langrauff d'Esse. 

    

    CHAPITRE XVIII

    COMMENT PANTAGRUEL EVADA UNE FORTE TEMPESTE EN MER

    
    Au lendemain, rencontrasmes à poge neuf orques chargées de moines, jacobins, jesuites, capussins, hermites, augustins, bernardins, celestins, théatins, egnatins, amadéans, cordeliers, carmes, minimes, et aultres saincts religieux, lesquelz alloient au concile de Chesil, pour grabeler les articles de la foy contre les nouveaulx hereticques. Les voyant, Panurge entra en excès de joye, comme asceuré d'avoir toute bonne fortune pour celuy jour et aultres subsequens en long ordre. Et, ayant courtoisement salué les béatz peres, et recommandé le salut de son ame à leurs devotes prières et menuz suffraiges, fit jetter en leurs naufs soixante et dixhuit douzaines de jambons, nombre de caviatz, dizaines de cervelatz, centaines de boutargues, et deux mille beaux angelotz pour les ames des trespassés. 

        Pantagruel restoit tout pensif et melancholicque. Frère Jean l'apperceut, et demandoit dont luy venoit telle fascherie non accoustumée, quand le pilot, considérant les voltigemens du peneau sus la pouppe, et prevoyant un tyrannicque grain et fortunal nouveau, commanda tous estre à l'herte, tant nauchiers, fadrins et mousses que nous aultres voyagiers ; fit mettre voiles bas, mejane, contremejane, triou, maistralle, epagon, civadière ; fit caller les boulingues, trinquet de prore et trinquet de gabie, descendre le grand artemon, et de toutes les antemnes ne rester que les grizelles et coustières. 

        Soubdain la mer commença s'enfler et tumultuer du bas abysme ; les fortes vagues battre les flancs de nos vaisseaulx ; le maistral, accompaigné d'un cole effrené, de noires gruppades, de terribles sions, de mortelles bourrasques, siffler à travers nos antemnes. Le ciel tonner du hault, fouldroyer, esclairer, pleuvoir, gresler ; l'air perdre sa transparence, devenir opacque, tenebreux et obscurcy, si que aultre lumière ne nous apparoissoit que des fouldres, esclaires et infractions des flambantes nuées ; les categides, thielles, lelapes et presteres enflamber tout autour de nous par les psoloentes, arges, elicies et aultres ejaculations etherées : nos aspectz tous estre dissipés et perturbés ; les horrifiques typhones suspendre les montueuses vagues du courant. Croyez que ce nous sembloit estre l'antique chaos, auquel estoient feu, air, mer, terre, tous les elemens en refractaire confusion. 

        Panurge, ayant du contenu en son estomac bien repeu les poissons scatophages, restoit acropy sus le tillac, tout affligé, tout meshaigné, et à demy mort ; invoqua tous les benoistz saincts et sainctes à son aide, protesta de soy confesser en temps et lieu, puis s'escria en grand effroy, disant : « Majordome, hau, mon amy, mon pere, mon oncle, produisez un peu de salé : nous ne boirons tantost que trop, à ce que je voy. A petit manger bien boire, sera desormais ma devise. Pleust à Dieu, et à la benoiste, digne et sacrée Vierge, que maintenant, je dis tout à ceste heure, je fusse en terre ferme bien à mon aise ! 

        « O que trois et quatre fois heureux sont ceux qui plantent choux ! O Parces, que ne me fillastes vous pour planteur de choux ! O que petit est le nombre de ceux à qui Jupiter a telle faveur porté, qu'il les a destinés à planter choux ! Car ilz ont toujours en terre un pied, faultre n'en est pas loing. Dispute de felicité et bien souverain qui vouldra ; mais quiconque plante choux est présentement par mon décret declairé bienheureux, à trop meilleure raison que Pyrrhon, estant en pareil dangier que nous sommes, et voyant un pourceau près le rivage qui mangeoit de l'orge espandu, le declaira bien heureux en deux qualités, sçavoir est qu'il avoit orge à foison, et d'abondant estoit en terre. 

        « Ha ! pour manoir déifique et seigneurial il n'est que le plancher des vaches. Ceste vague nous emportera, Dieu servateur ! O mes amis ! un peu de vinaigre. Je tressue de grand ahan. Zalas, les veles sont rompues, le prodenou est en pièces, les cosses esclattent, l'arbre du hault de la guatte plonge en mer, la carine est au soleil, nos gumenes sont presque tous rouptz. Zalas, zalas, où sont nos boulingues ? Tout est frelore bigoth. Nostre trinquet est à vau l'eau. Zalas, à qui appartiendra ce bris ? Amis, prestez icy darrière une de ces rambades. Enfans, vostre landrivel est tombé. Hélas ! n'abandonnez l'orgeau, ne aussi le tirados. Je oy l'agneuillot fremir. Est il cassé ? Pour Dieu, saulvons la brague ; du fernel ne vous souciez. Bebebe bous, bous, bous. Voyez à la calamitre de voste boussole, de grace, maistre Astrophile, dond nous vient ce fortunal ? Par ma foy, j'ai belle peur. Bou, bou bou, bous, bous. C'est faict de moy. Je me conchie de male raige de peur. Bou, bou, bou, bou ! Otto to to to to ti ! Bou bou bou, ou ou ou bou bou bous bous ! Je naye, je naye, je naye, je meurs. Bonnes gens, je naye. » 

    

    CHAPITRE XIX

    QUELLES CONTENANCES EURENT PANURGE ET FRÈRE JEAN DURANT LA TEMPESTE

    
    Pantagruel, préalablement avoir imploré l'aide du grand Dieu servateur, et faicte oraison publique en fervente dévotion, par l'advis du pilot tenoit l'arbre fort et ferme ; Frère Jean s'estoit mis en pourpoinct pour secourir les nauchiers. Aussi estoient Epistemon, Ponocrates, et les aultres. Panurge restoit de cul sus le tillac, pleurant et lamentant. Frère Jean l'apperceut, passant sus la coursie, et luy dist : 

        « Par Dieu, Panurge le veau, Panurge le pleurart, Panurge le criart, tu ferois beaucoup mieulx nous aidant icy, que là pleurant comme une vache, assis sus tes couillons, comme un magot. 

        – Be be be bous, bous, bous, respondit Panurge, Frère Jean, mon amy, mon. bon pere, je naye, je naye, mon amy, je naye. C'est faict de moy, mon pere spirituel, mon amy, c'en est faict. Vostre bragmart ne m'en sauroit saulver. Zalas, zalas ! nous sommes au dessus de Ela, hors toute la gamme. Bebe be bous bous. Zalas ! à ceste heure sommes nous au dessous de Gamma ut. Je naye. Ha mon pere, mon oncle, mon tout. L'eau est entrée en mes souliers par le collet. Bous, bous, bous, paisch, hu, hu, hu, ha, ha, ha, ha, ha, je naye. Zalas, zalas, hu, hu, hu, hu, hu, hu, hu. Bebe bous, bous, bobous, ho, ho, ho, ho, ho. Zalas, zalas. A ceste heure fais bien à poinct l'arbre forchu, les pieds à mont, la teste en bas. Pleust à Dieu que présentement je fusse dedans la orque des bons et béatz peres concilipetes, lesquelz ce matin nous rencontrasmes, tant devotz, tant gras, tant joyeux, tant douilletz, et de bonne grâce. Holos, holos, holos, zalas, zalas, ceste vague de tous les diables (mea culpa Deus), je dis ceste vague de Dieu enfondrera nostre nauf. Zalas ! Frère Jean, mon pere, mon amy, confession ! Me voyez cy à genoulx. Confiteor, vostre saincte benediction. 

        – Viens, pendu au diable, dist Frère Jean, icy nous aider, de par trente legions de diables, viens : viendra il ? 

        – Ne jurons poinct, dist Panurge, mon pere, mon amy, pour ceste heure. Demain, tant que vouldrez. Holos, holos. Zalas ! nostre nauf prend eau, je naye, zalas, zalas ! Be be be be be bous, bous, bous, bous. Or sommes nous au fond. Zalas, zalas ! Je donne dixhuit cens mille escuz de intrade à qui me mettra en terre, tout foireux et tout breneux comme je suis, si onques homme fut en ma patrie de bien. Confiteor. Zalas ! un petit mot de testament, ou codicille pour le moins. 

        – Mille diables, dist Frère Jean, saultent on corps de ce coqu. Vertus Dieu, parles tu de testament à ceste heure que sommes en dangier, et qu'il nous convient evertuer ou jamais plus ? Viendras tu, ho diable ? Comité, mon mignon, o le gentil algousan ! deça ! Gymnaste, icy sus l'estanterol. Nous sommes par la vertus Dieu troussés à ce coup. Voylà nostre phanal extainct. Cecy s'en va à tous les millions de diables. 

        – Zalas, zalas, dist Panurge, zalas ! Bou, bou, bou, bou, bous. Zalas, zalas ! estoit ce icy que de perir nous estoit predestiné ? Holos, bonnes gens, je naye, je meurs. Consummatum est. C'est faict de moy! 

        – Magna, gna, gna, dist Frère Jean. Fy qu'il est laid, le pleurart de merde. Mousse, ho, de par tous les diables, garde l'escantoula. T'es tu blessé ? Vertus Dieu, attache à l'un des bitous. Icy, de là, de par le diable, hay ! Ainsi, mon enfant. 

        – Ha Frère Jean, dist Panurge, mon pere spirituel, mon amy, ne jurons poinct. Vous pechez. Zalas, zalas ! Be, be, be, bous, bous, bous, je naye, je meurs, mes amis. Je pardonne à tout le monde. Adieu, in manus. Bous, bous, bouououous. Sainct Michel d'Aure, Sainct Nicolas, à ceste fois et jamais plus ! Je vous fais icy bon veu et à Nostre Seigneur que, si à ce coup m'estes aidans, j'entends que me mettez en terre hors ce dangier icy, je vous edifieray une belle grande petite chapelle ou deux, 

        Entre Quande et Monssoreau, 
Et n'y paistra vache ne veau. 

        « Zalas, zalas ! il m'en est entré en la bouche plus de dixhuit seilleaux ou deux. Bous, bous, bous, bous. Qu'elle est amere et salée ! 

         
        – Par la vertus, dist Frère Jean, du sang, de la chair, du ventre, de la teste, si encores je te oy pioller, coqu au diable, je te gualleray en loup marin : vertus Dieu, que ne le jettons nous au fond de la mer ? Hespaillier, ho gentil compaignon, ainsi mon amy. Tenez bien lassus. Vrayement voicy bien esclairé, et bien tonné. Je croy que tous les diables sont deschainés aujourd'huy ou que Proserpine est en travail d'enfant. Tous les diables dansent aux sonnettes. » 

    

    CHAPITRE XX

    COMMENT LES NAUCHIERS ABANDONNENT LES NAVIRES AU FORT DE LA TEMPESTE

    
    Ha ! dist Panurge, vous pechez, Frère Jean, mon amy ancien. Ancien, dis je, car de présent je suis nul, vous estes nul. Il me fasche le vous dire. Car je croy que ainsi jurer face grand bien à la ratelle ; comme, à un fendeur de bois, fait grand soulagement celuy qui à chascun coup près de luy crie : Han ! à haulte voix : et comme un joueur de quilles est mirificquement soulaigé, quand il n'a jetté la boulle droit, si quelque homme d'esprit près de luy panche et contourne la teste et le corps à demy, du cousté auquel la boulle aultrement bien jettée eust faict rencontre de quilles. Toutesfois vous pechez, mon amy doulx. Mais, si présentement nous mangeons quelque espèce de cabirotades, serions nous en sceureté de cestuy oraige ? J'ay leu que, sus mer, en temps de tempeste, jamais n'avoient peur, tousjours estoient en sceureté les ministres des dieux Cabires, tant celebrés par Orphée, Apollonius, Pherecydes, Strabo, Pausanias, Herodote. 

        – Il radote, dist Frère Jean, le pauvre diable. A mille et millions et centaines de millions de diables soit le coqu cornard au diable ! Aide nous icy, hau, tigre ! Viendra il ? Icy à orche. Teste Dieu pleine de reliques, quelle patenostre de cinge est ce que tu marmottes là entre les dents ? Ce diable de fol marin est cause de la tempeste, et il seul ne aide à la chorme. Par Dieu, si je vais là, je vous chastieray en diable tempestatif. Icy, fadrin, mon mignon, tiens bien, que je y face un nou gregeois. O le gentil mousse ! Pleust à Dieu que tu fusses abbé de Talemouze, et celuy qui de present l'est fust guardian de Croullay ! Ponocrates, mon frere, vous blesserez là. Epistemon, gardez vous de la jalousie, je y ay veu tomber un coup de fouldre. 

        – Inse ! 

        – C'est bien dict. Inse, inse, inse. Vieigne esquif ! Inse. Vertus Dieu, qu'est cela ? Le cap est en pièces. Tonnez, diables, petez, rottez, fiantez. Bren pour la vague ! Elle a, par la vertus Dieu, failly à m'emporter sous le courant. Je croy que tous les millions de diables tiennent icy leur chapitre provincial, ou briguent pour election de nouveau recteur. 

        – Orche ! 

        – C'est bien dict. Gare la caveche, hay ! mousse, de par le diable, hay ! Orche, orche. 

        – Bebebebous, bous, bous, dist Panurge, bous, bous, bebe, bous, bous, je naye. Je ne voy ne ciel ne terre. Zalas, zalas ! De quatre elemens ne nous reste icy que feu et eau. Bouboubous, bous, bous. Pleust à la digne vertus de Dieu qu'à heure presente, je fusse dedans le clos de Seuillé, ou chez Innocent le pastissier, davant la cave peincte, à Chinon, sus peine de me mettre en pourpoinct pour cuyre les petits pastés ! Nostre homme, sçauriez vous me jetter en terre ? Vous sçavez tant de bien, comme l'on ma dict. Je vous donne tout Salmigondinoys, et ma grande caquerollière, si par vostre industrie je trouve unes fois terre ferme. Zalas, zalas ! je naye. Dea, beaux amis, puisque surgir ne pouvons à bon port, mettons nous a la rade, je ne sçay où. Plongez toutes vos ancres. Soyons hors ce dangier, je vous en prie. Nostre amé, plongez le scandai et les bolides, de grâce. Sçaichons la haulteur du profond. Sondez, nostre amé, mon amy, de par Nostre Seigneur ! Sçaichons si l'on boiroit icy aisement debout, sans soy baisser. J'en croy quelque chose. 

        – Uretacque, hau ! cria le pilot, uretacque ! La main à l'insail. Amene, uretacque ! Bressine, uretacque, guare la pane ! Hau amure, amure bas. Hau, uretacque, cap en houlle ! Desmanche le heaulme. Acappaye. 

        – En sommes nous là ? dist Pantagruel. Le bon Dieu servateur nous soit en aide ! – Acappaye, hau ! s'escria Jamet Brahier, maistre pilot. Acappaye ! Chascun pense de son ame, et se mette en devotion, n'esperans aide que par miracle des cieulx ! – Faisons, dist Panurge, quelque bon et beau veu. Zalas, zalas, zalas, bou bou, bebebebous, bous, bous. Zalas, zalas ! faisons un pelerin. Ça, ça, chascun boursille à beaux liards, ça ! – Deça, hau, dist Frère Jean, de par tous les diables ! A poge. Acappaye, on nom de Dieu ! Desmanche le heaulme, hau ! Acappaye, Acappaye. Beuvons hau ! Je dis du meilleur et plus stomachal. Entendez vous, hau, majourdome. Produisez, exhibez. Aussi bien s'en va cecy à tous les millions de diables. Apporte cy, hau, page, mon tirouoir (ainsi nommoit il son breviaire). Attendez ! tire, mon amy, ainsi ! Vertus Dieu, voicy bien greslé et fouldroyé, vrayement. Tenez bien là hault, je vous en prie. Quand aurons nous la feste de Tous Saincts ! Je croy qu'aujourd'huy est l'infeste feste de tous les millions de diables. 

        – Hélas, dist Panurge, Frère Jean se damne bien à credit. O que j'y perds un bon amy ! Zalas, zalas, voicy pis que antan. Nous allons de Scylle en Carybde, holos, je naye. Confiteor, un petit mot de testament, Frère Jean, mon pere ; monsieur l'abstracteur, mon amy, mon Achates ; Xenomanes, mon tout. Helas ! je naye, deux motz de testament. Tenez icy sur ce transpontin. » 

    

    CHAPITRE XXI

    CONTINUATION DE LA TEMPESTE, 
ET BRIEF DISCOURS SUS TESTAMENS FAICTS SUS MER

    
    « Faire testament, dist Epistemon, à ceste heure qu'il nous convient evertuer et secourir nostre chorme sus peine de faire naufrage, me semble acte autant importun et mal à propos comme celuy des Lances pesades et mignons de Caesar entrant en Gaule, lesquelz s'amusoient à faire testamens et codicilles, lamentoient leur fortune, pleuroient l'absence de leurs femmes et amis romains, lorsque, par necessité, leur convenoit courir aux armes et soy evertuer contre. ArinvRi-nc leur ennemy. C'est sottise telle que du charretier, lequel sa charrette versée par un retouble, à genoilz imploroit l'aide de Hercules, et ne aiguillonnoit ses boeufz, et ne mettoit la main pour soublever les roues. De quoy vous servira icy faire testament ? Car, ou nous evaderons ce dangier, ou nous serons nayés. Si evadons, il ne vous servira de rien. Testamens ne sont valables ne autorisés sinon par mort des testateurs. Si sommes nayés, ne nayera il pas comme nous ? Qui le portera aux executeurs ? 

        – Quelque bonne vague, respondit Panurge, le jettera à bord comme fit Ulyxes ; et quelque fille de roy, allant a l'esbat sus le serain, le rencontrera, puis le fera très bien executer, et près le rivage me fera eriger quelque magnifique cenotaphe, comme fit Dido à son mary Sychée ; Enéas à Déiphobus, sus le rivage de Troye, près Rhoete ; Andromache à Hector en la cité de Buttrot ; Aristoteles, à Hermias et Eubulus ; les Atheniens, au poëte Euripides ; les Romains, à Drusus en Germanie, et à Alexandre Severe, leur empereur, en Gaule ; Argentier, à Callaischre ; Xenocrite, à Lysidices ; Timares, à son filz Theleutagores ; Eupolis et Aristodice à leur filz Théotime ; Oneste, à Timocles ; Callimache, à Sopolis, filz de Dioclides ; Catulle, à son frère, Statius, à son pere ; Germain de Brie, à Hervé, le nauchier breton. 

        – Resves tu ? dist Frère Jean. Aide icy, de par cinq cens mille millions de charretées de diables, aide ; que le cancre te puisse venir aux moustaches, et trois razes d'anguounages pour te faire un hault de chausse, et nouvelle braguette ! Nostre nauf est elle encarée ? Vertus Dieu, comment la remolquerons nous ? Que tous les diables de coup de mer voicy ! Nous n'eschapperons jamais, ou je me donne à tous les diables. » 

        Alors fut ouye une piteuse exclamation de Pantagruel, disant à haulte voix : 

        « Seigneur Dieu, saulve nous, nous perissons. Non toutesfois advienne selon nos affections, mais ta saincte volunté soit faicte. 

        – Dieu, dist, Panurge, et la benoiste Vierge soient avec nous ! Holas, holas ! je naye. Bebebebous, bebe, bous, bous. In manus. Vray Dieu, envoyé moy quelque daulphin pour me saulver en terre comme un beau petit Arion. Je sonneray bien de la harpe, si elle n'est desmanchée. 

        – Je me donne à tous les diables, dist Frère Jean (Dieu soit avec nous, disoit Panurge entre les dents), si je descends là, je te monstreray par evidence que tes couillons pendent au cul d'un veau coquart, cornart, escorné. Mgnan, mgnan, mgnan ! Viens icy nous aider, grand veau pleurart, de par trente millions de diables qui te saultent au corps ! Viendras tu, ô veau marin ? Fy, qu'il est laid le pleurart ! 

        – Vous ne dictes aultre chose. 

        – Ça, joyeux tirouoir en avant, que je vous espluche a contrepoil. Beatus vir qui non abiit. Je sçay tout cecy par coeur. Voyons la legende de monsieur sainct Nicolas. 

        Horrida tempestas montem turbavit acutum. 

        Tempeste fut un grand fouetteur d'escoliers au college de Montagu. Si, par fouetter pauvres petits enfans, escoliers innocens, les pedagogues sont damnés, il est, sus mon honneur, en la roue d'Ixion, fouettant le chien courtault qui l'esbranle : s'ilz sont par enfans innocens fouetter saulvés, il doibt estre au dessus des... »µ

    

    CHAPITRE XXII

    FIN DE LA TEMPESTE

    
    « Terre, terre, s'escria Pantagruel, je voy terre ! Enfans, couraige de brebis ! Nous ne sommes pas loing de port. Je voy le ciel, du cousté de la Transmontane, qui commence s'esparer. Advisez à Siroch. 

        – Couraige, enfans, dist le pilot, le courant est refoncé. Au trinquet de gabie. Inse, inse. Aux boulingues de contremejane. Le cable au capestan. Vire, vire, vire. La main à l'insail. Inse, inse, inse. Plante le heaulme. Tiens fort à guarant. Pare les couetz. Pare les escoutes. 

        Pare les bolines. Amure babord. Le heaulme sous le vent. Casse escoute de tribord, filz de putain. (Tu es bien aise, homme de bien, dist Frère Jean au matelot, dentendre nouvelles de ta mere.) Vien du lo ! Près et plein ! Hault la barre. (Haulte est, respondoient les matelotz.) Taillevie, le cap au seuil ! Malettes, hau ! que l'on coue bonnette. Inse, inse. 

        – C'est bien dict et advisé, disoit Frère Jean. Sus, sus, sus, enfans, diligentement. Bon. Inse, inse. 

        – A poge. 

        – C'est bien dict et advisé. L'orage me semble critiquer et finir en bonne heure. Loué soit Dieu pourtant. Nos diables commencent escamper dehinch. 

        – Mole ! 

        – C'est bien et doctement parlé. Mole, mole ! Icy, de par Dieu, gentil Ponocrates, puissant ribauld ! Il ne fera qu'enfans masles, le paillard. Eusthenes, gallant homme, au trinquet de prore ! 

        – Inse, inse. 

        – C'est bien dict. Inse ! de par Dieu, inse, inse. Je n'en daignerois rien craindre, 

        Car le jour est feriau, Nau, Nau, Nau ! 

        – Cestuy celeume, dist Epistemon, n'est hors de propous, et me plaist, car le jour est feriau. – Inse, inse, bon ! 

         
        – O ! s'escria Epistemon, je vous commande tous bien esperer. Je voy ça Castor à dextre. 

        – Be be bous bous bous, dist Panurge, j'ay grand peur que soit Helene la paillarde. 

        – C'est vrayement, respondit Epistemon, Mixarchagevas, si plus te plaist la dénomination des Argives. Haye, haye, je voy terre, je voy port, je voy grand nombre de gens sus le havre. Je voy du feu sus un obeliscolychnie. 

        – Haye, haye, dist le pilot, double le cap et les basses. 

        – Doublé est, respondoient les matelotz. 

        – Elle s'en va, dist le pilot : aussi vont celles de convoy. Aide au bon temps. 

        – Sainct Jean, dist Panurge, c'est parlé cela. O le beau mot ! 

        – Mgna, mgna, mgna, dist Frère Jean, si tu en tastes goutte, que le diable me taste. Entends tu, couillu au diable ? Tenez, nostre amé, plein tanquart du fin meilleur. Apporte les frizons, hau, Gymnaste, et ce grand mastin de pasté jambique, ou jambonique, ce m'est tout un. Gardez de donner à travers. 

        – Couraige, s'escria Pantagruel, couraige, enfans. Soyons courtoys. Voyez cy près nostre nauf deux lutz, trois flouins, cinq chippes, huit volantaires, quatre gondoles, et six fregates, par les bonnes gens de ceste prochaine isle envoyées à nostre secours. Mais qui est cestuy Ucalegon là bas qui ainsi crie et se desconforte ? Ne tenois je l'arbre sceurement des mains, et plus droit que ne feroient deux cens gumenes ? 

        – C'est, respondit Frère Jean, le pauvre diable de Panurge, qui a fiebvre de veau. Il tremble de peur quand il est saoul. 

        – Si, dist Pantagruel, peur il a eu durant ce colle horrible et perilleux fortunal, pourveu qu'au reste il se fust evertué, je ne l'en estime un pelet moins. Car, comme craindre en tout heurt est indice de gros et lasche coeur, ainsi comme faisoit Agamemnon, et pour ceste cause le disoit Achilles en ses reproches ignominieusement avoir oeilz de chien et coeur de cerf, aussi ne craindre, quand le cas est evidentement redoutable, est signe de peu ou faulte d'apprehension. Ores, si chose est en ceste vie à craindre, après l'offense de Dieu, je ne veulx dire que soit la mort. Je ne veulx entrer en la dispute de Socrates et des academicques, mort n'estre de soy mauvaise, mort n'estre de soy à craindre. Je dis ceste espece de mort par naufrage estre, ou rien n'estre à craindre. Car, comme est la sentence d'Homere, chose griefve, abhorrente et denaturée est perir en mer. De faict, Enéas, en la tempeste de laquelle fut le convoy de ses navires près Sicile surprins, regrettoit n'estre mort de la main du fort Diomedes, et disoit ceux estre trois et quatre fois heureux qui estoient morts en la conflagration de Troye. Il n'est céans mort personne : Dieu servateur en soit eternellement loué. Mais vrayement voicy un mesnage assez mal en ordre. Bien. Il nous fauldra reparer ce bris. Gardez que ne donnons par terre. » 

    

    CHAPITRE XXIII

    COMMENT, LA TEMPESTE FINIE, PANURGE FAIT LE BON COMPAIGNON

    
    « Ha, ha, s'escria Panurge, tout va bien. L'oraige est passée. Je vous prie de grace, que je descende le premier. Je vouldrois fort aller un peu à mes affaires. Vous aideray je encores là ? Baillez que je vrillonne ceste chorde. J'ay du couraige prou, voire. De peur bien peu. Baillez ça, mon amy. Non, non, pas maille de craincte. Vray est que ceste vague decumane, laquelle donna de prore en pouppe, m'a un peu l'artere alteré. 

        – Voile bas ! 

        – C'est bien dict. Comment, vous ne faites >rien, Frère Jean ? Est il bien temps de boire à ceste heure ? Que sçavons nous si l'estaffier de sainct Martin nous brasse encores quelque nouvelle oraige ? Vous iray je encores aider de là ? Vertus guoy, je me repens bien, mais c'est à tard, que n'ay suivy la doctrine des bons philosophes, qui disent soy pourmener près la mer, et naviger près la terre estre chose moult sceure et delectable, comme aller à pied, quand l'on tient son cheval par la bride. Ha, ha, ha, par Dieu, tout va bien. Vous aideray je encores là ? Baillez ça, je feray bien cela, ou le diable y sera. » 

        Epistemon avoit une main toute au dedans escorchée et sanglante, par avoir en violence grande retenu un des gumenes, et, entendant le discours de Pantagruel, dist : 

        « Croyez, seigneur, que j'ay eu de peur et de frayeur non moins que Panurge. Mais quoy ? Je ne me suis espargné au secours. Je considere que si vrayement mourir est (comme est) de necessité fatale et inévitable, en telle ou telle heure, en telle ou telle façon mourir est en la saincte volunté de Dieu. Pourtant, iceluy fault incessamment implorer, invocquer, prier, requerir, supplier. Mais là ne fault faire but et bourne : de nostre part, convient pareillement nous evertuer, et, comme dit le sainct Envoyé, estre cooperateurs avec luy. Vous sçavez que dist C. Flaminius, consul, lors que, par l'astuce de Annibal, il fut resseré près le lac de Peruse dict Thrasymene. « Enfans, dist il à ses soudards, d'icy sortir ne vous fault esperer par veuz et imploration des dieux. Par force et vertus il nous convient evader, et à fil d'espée chemin faire par le milieu des ennemis. » Pareillement, en Salluste, laide (dit M. Portius Cato) des dieux n'est impetrée par veuz ocieux, par lamentations mulièbres. En veillant, travaillant, soy evertuant, toutes choses succedent à souhait et bon port. Si, en necessité et dangier, est l'homme negligent, eviré et paresseux, sans propos il implore les dieux. Ils sont irrités et indignés. 

        – Je me donne au diable, dist Frère Jean (j'en suis de moitié, dist Panurge), si le clous de Seuillé ne fust tout vendangé et. destruict, si je n'eusse que chanté Contra hostium insidias (matière de breviaire), comme faisoient les aultres diables de moines, sans secourir la vigne à coups de baston de la croix contre les pillars de Lerné. 

        – Vogue la gualere, dist Panurge, tout va bien. Frère Jean ne fait rien là. Il s'appelle Frère Jean faitnéant, et me regarde icy suant et travaillant pour aider à cestuy homme de bien, matelot premier de ce nom. Nostre amé, ho. Deux motz, mais que je ne vous fasche. De quante espaisseur sont les ais de ceste nauf ? 

        – Elles sont, respondit le pilot, de deux bons doigts espaisses, n'ayez peur. 

        – Vertus Dieu, dist Panurge, nous sommes donc continuellement à deux doigts près de la mort. Est-ce cy une des neuf joies de mariage ? Ha, nostre amé, vous faites bien, mesurant le peril à l'aulne. De peur, je n'en ay poinct, quant est de moy, je m'appelle Guillaume sans peur. De couraige tant et plus. Je n'entends couraige de brebis, je dis couraige de loup, asceurance de meurtrier. Et ne crains rien que les dangiers. » 

    

    CHAPITRE XXIV

    COMMENT, PAR FRÈRE JEAN, PANURGE EST DECLARÉ 
AVOIR EU PEUR SANS CAUSE DURANT L'ORAGE

    
    « Bon jour, messieurs, dist Panurge, bon jour trestous. Vous vous portez bien trestous. Dieu mercy, et vous ? Vous soyez les bien et à propous venuz. Descendons. Hespailliers, hau, jettez le pontal : approche cestuy esquif. Vous aideray je encores là ? Je suis allouvy et affamé de bien faire et travailler, comme quatre boeufz. Vrayement voicy un beau lieu, et bonnes gens. Enfans, avez vous encores affaire de mon aide ? N'espargnez la sueur de mon corps, pour l'amour de Dieu. Adam, c'est l'homme, nasquit pour labourer et travailler, comme l'oiseau pour voler. Nostre Seigneur veult, entendez vous bien ? que nous mangeons nostre pain en la sueur de nos corps, non pas rien ne faisans, comme ce penaillon de moine que voyez, Frère Jean, qui boit, et meurt de peur. Voicy beau temps. A ceste heure cognois je la response d'Anacharsis le noble philosophe estre veritable et bien en raison fondée, quand il, interrogé quelle navire luy sembloit la plus sceure, respondit : Celle qui seroit on port. 

        – Encores mieulx, dist Pantagruel, quand il, interrogé desquelz plus grand estoit le nombre, des mors ou des vivants, demanda : « Entre lesquelz comptez vous ceux qui navigent sus mer ? » Subtilement signifiant que ceux qui sus mer navigent, tant près sont du continuel dangier de mort, qu'ilz vivent mourans, et mourent vivans. Ainsi, Portius Cato disoit de trois choses seulement soy repentir. Sçavoir est s'il avoit jamais son secret à femme revelé ; si en oisiveté jamais avoit un jour passé ; et si par mer il avoit peregriné en lieu aultrement accessible par terre. 

        – Par le digne froc que je porte, dist Frère Jean à Panurge, couillon mon amy, durant la tempeste tu as eu peur sans cause et sans raison. Car tes destinées fatales ne sont à perir en eau. Tu seras hault en l'air certainement pendu, ou bruslé gaillard comme un pere. Seigneur, voulez vous un bon guaban contre la pluie ? Laissez moy ces manteaulx de loup et de bedouault. Faites escorcher Panurge, et de sa peau couvrez vous. N'approchez pas du feu, et ne passez pardevant les forges des mareschaulx, de par Dieu : en un moment, vous la voyriez en cendres ; mais à la pluie exposez vous tant que vouldrez, à la neige et à la gresle. Voire, par Dieu, jettez vous au plonge dedans le profond de l'eau, ja ne serez pourtant mouillé. Faites en bottes d'hyver, jamais ne prendront eau. Faites en des nasses pour apprendre les jeunes gens à naiger : ilz apprendront sans danger. 

        – Sa peau donc, dist Pantagruel, seroit comme l'herbe dicte Cheveu de Venus, laquelle jamais n'est mouillée, ne remoitie, tousjours est seiche, encores qu'elle fust au profond de l'eau tant que vouldrez. Pourtant, est dicte Adiantos. 

        – Panurge, mon amy, dist Frère Jean, n'aye jamais peur de l'eau, je t'en prie. Par element contraire sera ta vie terminée. 

        – Voire, respondit Panurge, mais les cuisiniers des diables resvent quelquefois, et errent en leur office : et mettent souvent bouillir ce qu'on destinoit pour roustir ; comme, en la cuisine de céans, les maistres queux souvent lardent perdrix, ramiers et bizets, en intention (comme est vraysemblable) de les mettre roustir. Advient toutesfois que les perdrix aux choux, les ramiers aux pourreaulx, et les bizets ilz mettent bouillir aux naveaulx. Escoutez, beaux amis : Je proteste devant la noble compaignie que, de la chapelle vouée à monsieur S. Nicolas entre Quande et Monssoreau, j'entends que sera une chapelle d'eau rose, en laquelle ne paistra vache ne veau, car je la jetteray au fond de l'eau. 

        – Voylà, dist Eusthenes, le gallant. Voylà le gallant, gallant et demy ! C'est vérifié le proverbe lombardique : 

        Passato el pericolo, gabbato el santo. » 

    

    CHAPITRE XXV

    COMMENT, APRÈS LA TEMPESTE, PANTAGRUEL DESCENDIT ES ISLES DES MACRÉONS

    
    Sus l'instant nous descendismes au port d'une isle laquelle on nommoit l'isle des Macréons. 

        Les bonnes gens du lieu nous receurent honorablement. Un vieil Macrobe (ainsi nommoient ilz leur maistre eschevin) vouloit mener Pantagruel en la maison commune de la ville, pour soy refraischir à son aise, et prendre sa refection. Mais il ne voulut partir du mole que tous ses gens ne fussent en terre. Après les avoir recogneuz, commanda chascun estre mué de vestemens, et toutes les munitions des naufz estre en terre exposées, à ce que toutes les chormes fissent chere lie. Ce que fut incontinent faict. Et Dieu sçait comment il y eut beu et guallé. Tout le peuple du lieu apportoit vivres en abondance. Les Pantagruelistes leurs en donnoient davantaige. Vray est que leurs provisions estoient aucunement endommagées par la tempeste precedente. Le repas finy, Pantagruel pria un chascun soy mettre en office et debvoir pour reparer le briz. Ce que firent, et de bon hait. La reparation leur estoit facile, par ce que tout le peuple de l'isle estoient charpentiers, et tous artizans telz que voyez en l'arsenac de Venise : et l'isle grande seulement estoit habitée en trois portz, et dix paroisses : le reste estoit bois de haulte fustaye, et desert comme si fust la forest d'Ardeine. 

        A nostre instance, le vieil Macrobe monstra ce qu'estoit spectable et insigne en l'isle Et, par la forest umbrageuse et deserte, descouvrit plusieurs vieux temples ruinés, plusieurs >obelices, pyramides, monumens et sepulchres antiques, avec inscriptions et epitaphes divers. Les uns en lettres hiéroglyphicques, les aultres en langage Ionicque, les aultres en langue Arabique, Agarene, Sclavonicque, et aultres. Desquelz Epistemon fit extraict curieusement. Ce pendant Panurge dist à Frère Jean : 

        « Icy est l'isle des Macréons. Macréon, en grec, signifie vieillart, homme qui a des ans beaucoup. 

        – Que veulx tu, dist Frère Jean, que j'en face ? Veulx tu que je m'en defface ? Je n'estois mie on pays lors que ainsi fut baptisée. 

        – A propous, respondist Panurge, je croy que le nom de maquerelle en est extraict. Car maquerellaige ne compete que aux vieilles : aux jeunes compete culletaige. Pourtant seroit ce à penser que icy fust l'isle Maquerelle, original et prototype de celle qui est à Paris. Allons pescher des huytres en escalle. » 

        Le vieil Macrobe, en langage Ionicque, demandoit à Pantagruel comment et par quelle industrie et labeur estoit abourdé à leur port celle journée, en laquelle avoit esté troublement de l'air, et tempeste de mer tant horrifique. Pantagruel luy respondit que le hault Servateur avoit eu esgard à la simplicité et sincere affection de ses gens, lesquelz ne voyageoient pour guain ne traficque de marchandise. Une et seule cause les avoit en mer mis, sçavoir est studieux desir de voir, apprendre, cognoistre, visiter l'oracle de Bacbuc, et avoir le mot de la Bouteille, sus quelques difficultés proposées par quelqu'un de la compaignie. Toutesfois, ce ne avoit esté sans grande affliction et dangier évident de naufrage. Puis luy demanda quelle cause luy sembloit estre de cestuy espouvantable fortunal, et si les mers adjacentes dicelle isle estoient ainsi ordinairement subjectes à tempestes, comme, en la mer Océane, sont les ratz de Sanmaieu, Maumusson, et, en la mer Méditerranée, le gouffre de Satalie, Montargentan, Plombin, Capo Melio en Laconie, l'estroict de Gilbathar, le far de Messine, et aultres. 

    

    CHAPITRE XXVI

    COMMENT LE BON MACROBE RACONTE À PANTAGRUEL 
LE MANOIR ET DISCESSION DES HÉROES

    
    Adonc respondit le bon Macrobe : « Amis peregrins, icy est une des isles Sporades, non de vos Sporades qui sont en la mer Carpathie, mais des Sporades de l'Océan : jadis riche, fréquente, opulente, marchande, populeuse, et subjecte au dominateur de Bretaigne. Maintenant, par laps de temps et sus la declination du monde, pauvre et deserte comme voyez. 

        « En ceste obscure forest que voyez, longue et ample plus de >soixante dixhuit mille parasanges, est l'habitation des demons et heroes, lesquelz sont devenuz vieux : et croyons, plus ne luysant le comete presentement, lequel nous apparent par trois entiers jours precedens, que hier en soit mort quelqu'un. Au trespas duquel soit excitée celle horrible tempeste que avez paty. Car, eux vivans, tout bien abonde en ce lieu et aultres isles voisines, et, en mer, est bonache et. sérénité continuelle. Au trespas d'un chascun d'iceux, ordinairement oyons nous par la forest grandes et pitoyables lamentations, et voyons en terre pestes, vimeres et afflictions, en l'air troublemens et tenebres, en mer tempeste et fortunal. 

        – Il y a, dist Pantagruel, de l'apparence en ce que dictes. Car, comme la torche ou la chandelle, tout le temps quelle est vivante et ardente, luist ès assistans, esclaire tout autour, delecte un chascun, et à chascun expose son service et sa clarté, ne fait mal ne desplaisir à personne : sus l'instant qu'elle est extaincte, par sa fumée et evaporation elle infectionne l'air, elle nuist ès assistans, et à un chascun desplaist. Ainsi est il de ces ames nobles et insignes. Tout le temps qu'elles habitent leurs corps, est leur demeure pacificque, utile, delectable, honorable : sus l'heure de leur discession, communement adviennent par les isles et continens grands troublemens en l'air, tenebres, fouldres, gresles : en terre concussions, tremblemens, estonnemens : en mer, fortunal et tempeste, avec lamentations des peuples, mutations des religions, transports des royaumes, et eversions des republiques. 

        – Nous, dist Epistemon, en avons nagueres veu l'experience on decès du preux et docte chevalier Guillaume du Bellay, lequel vivant, France estoit en telle felicité que tout le monde avoit sus elle envie, tout le monde s'y rallioit, tout le monde la redoubtoit. Soubdain après son trespas, elle a esté en mespris de tout le monde bien longuement. 

        – Ainsi, dist Pantagruel, mort Anchise à Drepani en Sicile, la tempeste donna terrible vexasion à AEnéas. C'est par adventure la cause pourquoy Herodes, le tyran et cruel roy de Judée, soy voyant près de mort horrible et espovantable en nature (car il mourut d'une phthiriasis, mangé des verms et des poulx, comme paravant estoient mors L. Sylla, Pherecydes Syrien, precepteur de Pythagoras, le poète gregeois Alcman et aultres), et prévoyant qu'à sa mort, les Juifz feroient feux de joye, fit en son serrail, de toutes les villes, bourgades, et chasteaulx de Judée, tous les nobles et magistratz convenir, sous couleur et occasion fraudulente de leur vouloir choses d'importance communicquer, pour le regime et tuition de la province. Iceux venuz et comparens en personnes fit en l'hippodrome du serrail reserrer. Puis dist à sa soeur Salomé, et à son mary Alexandre : « Je suis asceuré que de ma mort les Juifz se esjouiront : mais, si entendre voulez et executer ce que vous diray, mes exeques seront honorables, et y sera lamentation publicque. Sus l'instant que seray trespassé, faites, par les archiers de ma garde, esquelz j'en ay expresse commission donné, tuer tous ces nobles et magistratz qui sont céans reserrés. Ainsi faisans, toute Judée maulgré soy en dueil et lamentation sera, et semblera ès estrangiers que ce soit à cause de mon trespas, comme si quelque ame heroïque fust decedée. » 

        « Autant en affectoit un desesperé tyran, quand il dist : « Moy mourant, la terre soit avec le feu meslé : » c'est à dire perisse tout le monde. Lequel mot Neron le truant changea, disant, « Moy vivant, » comme atteste Suetone. Ceste detestable parole, de laquelle parlent Cicero, lib. 3, de Finibus, et Seneque, lib. 2, de Clémence, est par Dion Nicaeus et Suidas attribuée à l'empereur Tibere. » 

    

    CHAPITRE XXVII

    COMMENT PANTAGRUEL RAISONNE SUR LA DISCESSION 
DES ÂMES HÉROÏQUES ET DES PRODIGES HORRIFICQUES 
QUI PRÉCÉDÈRENT LE TRESPAS DU FEU SEIGNEUR DE LANGEY

    
    « Je ne vouldrois (dist Pantagruel continuant) n'avoir paty la tormente marine, la quelle tant nous a vexés et travaillés, pour non entendre ce que nous dit ce bon Macrobe. Encores suis je facilement induict à croire ce qu' il nous a dict du comete veu en l'air par certains jours precedens telle dicession. Car aulcunes telles ames tant sont nobles, precieuses et heroïques que, de leur deslogement et trespas, nous est certains jours d'avant donnée signification des cieulx. Et comme le prudent medecin, voyant par les signes pronosticz son malade entrer en decours de mort, par quelques jours d'avant advertit les femmes, enfans, parens et amis du decès imminent du mary, pere, ou prochain, afin qu'en ce reste de temps qu'il a de vivre, ilz l'admonnestent donner ordre à sa maison, exhorter et benistre ses enfans, recommander la viduité de sa femme, declairer ce qu'il saura estre necessaire à l'entretenement des pupilles, et ne soit de mort surprins sans tester et ordonner de son ame et de sa maison : semblablement les cieulx benevoles, comme joyeux de la nouvelle reception de ces béates ames, avant leur decès semblent faire feux de joye par telz cometes et apparitions metéores. Lesquelles voulent les cieulx estre aux humains pour pronostic certain et veridicque prediction que, dedans peu de jours, telles venerables ames laisseront leurs corps et la terre. 

        « Ne plus ne moins que jadis, en Athenes, les juges Aréopagites, ballotans pour le jugement des criminelz prisonniers, usoient de certaines notes selon la variété des sentences : par Θ signifians condemnation à mort ; par T, absolution ; par A, ampliation : sçavoir est quand le cas n'estoit encores liquidé. Icelles, publiquement exposées, oustoient d'esmoy et pensement les parens, amis et aultres, curieux d'entendre quelle seroit l' issue et jugement des malfaicteurs detenuz en prison. Ainsi, par telz cometes, comme par notes etherées, disent les deux tacitement : Hommes mortelz, si de cestes heureuses ames voulez chose aulcune sçavoir, apprendre, entendre, cognoistre, prevoir, touchant le bien et utilité publique ou privée, faites diligence de vous representer à elles, et d'elles response avoir. Car la fin et catastrophe de la comoedie approche. Icelle passée, en vain vous les regretterez. 

        « Font davantaige. C'est que, pour declairer la terre et gens terriens n'estre dignes de la presence compaignie et fruition de telles insignes ames, l'estonnent et. espouvantent par prodiges, portentes, monstres, et aultres precedens signes formés contre tout ordre de nature. Ce que vismes plusieurs jours avant le departement de celle tant illustre, genereuse et héroïque ame du docte et preux chevalier de Langey, duquel vous avez parlé. 

        – Il m'en souvient, dist Epistemon, et encores me frissonne et tremble le coeur dedans sa capsule, quand je pense ès prodiges tant divers et horrifiques lesquelz vismes apertement cinq et six jours avant son depart. De mode que les seigneurs d'Assier, Chemant, Mailly le borgne, Sainct Ayl, Villeneufve la Guyart, maistre Gabriel, medecin de Savillan, Rabelays, Cohuau, Massuau, Maiorici, Bullou, Cercu dict Bourguemaistre, François Proust, Ferron, Charles Girard, François Bourré, et tant d'aultres, amis, domestiques et serviteurs du defunct, tous effrayés, se regardoient les uns les aultres en silence, sans mot dire de bouche, mais bien tous pensans et prevoyans en leurs entendemens que de brief seroit France privée d'un tant perfaict et necessaire chevalier à sa gloire et protection, et que les cieulx le repetoient comme à eux deu par propriété naturelle. 

        – Huppe de froc, dist Frère Jean, je veulx devenir clerc sus mes vieux jours. J'ay assez belle entendouoire, voire. 

        Je vous demande en demandant, 
Comme le roy à son sergent, 
Et la royne à son enfant : 

        « Ces heros icy et semidieux desquelz avez parlé, peuvent ilz par mort finir ? Par nettre dene, je pensois en pensarois qu'ilz fussent immortelz, comme beaux anges, Dieu me le veuille pardonner. Mais ce reverendissime Macrobe dit qu'ilz meurent finablement. – Non tous, respondit Pantagruel. Les Stoiciens les disoient tous estre mortelz, un excepté, qui seul est immortel, impassible, invisible. 

        « Pindarus apertement dit ès déesses Hamadryades plus de fil, c'est à dire plus de vie n'estre fillé de la quenoille et fillasse des Destinées et Parces iniques, que ès arbres par elles conservées. Ce sont chesnes, desquelz elles nasquirent selon l'opinion de Callimachus, et de Pausanias in Phoci. Esquels consent Martianus Capella. Quant aux semidieux, panes, satyres sylvains, folletz, AEgipanes, nymphes, heroes et demons, plusieurs ont, par la somme totale resultante des aages divers supputés par Hesiode, compté leurs vies estre de 9720 ans : nombre composé de unité passante en quadrinité, et la quadrinité entière quatre fois en soy doublée, puis le tout cinq fois multiplié par solides triangles. Voyez Plutarche on livre de la Cessation des oracles. 

        – Cela, dist Frère Jean, n'est point matière de breviaire. Je n'en croy sinon ce que vous plaira. 

        – Je croy, dist Pantagruel, que toutes ames intellectives sont exemptes des cizeaux de Atropos. Toutes sont immortelles : anges, démons et humaines. Je vous diray toutesfois une histoire bien estrange : mais escrite et asceurée par plusieurs doctes et sçavans historiographes, à ce propous. » 

    

    CHAPITRE XXVIII

    COMMENT PANTAGRUEL RACONTE UNE PITOYABLE HISTOIRE TOUCHANT LE TRESPAS DES HÉROES

    
    « Épitherses, pere de Æmilian rheteur, navigant de Grece en Italie dedans une nauf chargée de diverses marchandises et plusieurs voyagiers, sus le soir, cessant le vent auprès des isles Echinades, lesquelles sont entre la Morée et Tunis, fut leur nauf portée près de Paxes. Estant la abourdée, aucuns des voyagiers dormans, aultres veillans, aultres beuvans, et souppans, fut de l'isle de Paxes ouie une voix de quelqu'un qui haultement appeloit Thamoun. Auquel cry tous furent espouvantés. Cestuy Thamous estoit leur pilot natif d'Ægypte, mais non connu de nom, fors a quelques uns des voyagiers. Fut secondement ouie ceste voix : laquelle appelloit Thamoun en cris horrifiques. Personne ne respondant, mais tous restans en silence et trepidation, en tierce fois ceste voix fut ouie plus terrible que devant. Dont advint que Thamous respondit : « Je suis icy, que me demandes tu ? que veulx tu que je face ? » Lors fut icelle voix plus haultement ouie, luy disant et commandant, quand il seroit en Palodes, publier et dire que Pan le grand Dieu estoit mort. 

        « Ceste parole entendue, disoit Epitherses tous les nauchiers et voyagiers s'estre esbahis et grandement effrayés : et entre eux deliberans quel seroit meilleur ou taire ou publier ce que avoit esté commandé, dist Thamous son advis estre, advenant que lors ilz eussent vent en pouppe, passer oultre sans mot dire : advenant qu'il fust calme en mer, signifier ce qu'il avoit ouy. Quand donc furent près Palodes advint qu'ilz n'eurent ne vent ne courant. Adonc Thamous montant en prore, et en terre projectant sa veue, dist ainsi que luy estoit commandé, que Pan le grand estoit mort. Il n'avoit encores achevé le dernier mot quand furent entenduz grands souspirs, grandes lamentations et effroiz en terre, non d'une personne seule, mais de plusieurs ensemble. 

        « Ceste nouvelle (parce que plusieurs avoient esté presens) fut bien tost divulguée en Rome. Et envoya Tibere Caesar lors empereur en Rome querir cestuy Thamous. Et, l'avoir entendu parler, adjousta foy à ses paroles. Et se guementant ès gens doctes qui pour lors estoient en sa court et en Rome en bon nombre, qui estoit cestuy Pan, trouva par leur rapport qu'il avoit esté filz de Mercure et de Penelope. 

        « Ainsi au paravant l'avoient escrit Herodote, et Ciceron on tiers livre De la Nature des Dieux. Toutesfois je le interpreterois de celuy grand Servateur des fideles, qui fut en Judée ignominieusement occis par l'envie et iniquité des pontifes, docteurs, piebstres et moines de la loy Mosaïcque. Et ne me semble l'interpretation abhorrente. Car à bon droit peut il estre en langage gregeois dict Pan. Veu qu'il est le nostre Tout, tout ce que vivons, tout ce que avons, tout ce que esperons est luy, en luy, de luy, par luy. C'est le bon Pan, le grand pasteur, qui, comme atteste le bergier passionné Corydon, non seulement a en amour et affection ses brebis, mais aussi ses bergiers. A la mort duquel turent plaincts, souspirs, effroiz et lamentations en toute la machine de l'univers, cieulx, terre, mer, enfers. A ceste mienne interpretation compete le temps. Car cestuy très bon, très grand Pan, nostre unique Servateur, mourut lez Hiérusalem, régnant en Rome Tibere Caesar. » 

        Pantagruel, ce propos finy, resta en silence et profonde contemplation. Peu de temps après, nous vismes les larmes decouler de ses oeilz grosses comme oeufz d'austruche. Je me donne à Dieu, si j'en mens d'un seul mot. 

    

    CHAPITRE XXIX

    COMMENT PANTAGRUEL PASSA L'ISLE DE TAPINOIS, 
EN LAQUELLE REGNOIT QUARESMEPRENANT

    
    Les naufz du joyeux convoy refaictes et reparées, les victuailles refraichiz, les Macréons plus que contens et satisfaicts de la despense que y avoit faict Pantagruel, nos gens plus joyeux que de coustume, au jour subsequent fut voile faicte au serain et delicieux Aguyon, en grande alaigresse. Sus le hault du jour fut, par Xenomanes, monstré de loing l'isle de Tapinois, en laquelle regnoit Quaresmeprenant, duquel Pantagruel avoit autrefois ouy parler, et l'eut voluntiers veu en personne, ne fust que Xenomanes l'en descouragea, tant pour le grand destour du chemin, que pour le maigre passetemps qu'il dist estre en toute l'isle et court du seigneur. 

        « Vous y voirrez, disoit-il, pour tout potaige un grand avalleur de pois gris, un grand cacquerotier, un grand preneur de taulpes, un grand boteleur de foin, un demy géant a poil follet et double tonsure, extraict de Lanternois, bien grand lanternier, confalonnier des Icthyophages, dictat de Moustardois, fouetteur de petits enfans, calcineur de cendres, pere et nourrisson des medecins, foisonnant en pardons, indulgences et stations : homme de bien, bon catholic et de grande devotion. Il pleure les trois pars du jour. Jamais ne se trouve aux nopces. Vray est, que c'est le plus industrieux faiseur de lardoueres et brochettes qui soit en quarante royaumes. Il y a environ six ans que, passant par Tapinois, j'en emportay une grosse, et la donnay aux bouchiers de Quande. Ilz les estimerent beaucoup, et non sans cause. Je vous en monstreray à nostre retour deux attachées sus le grand portail. Les alimens desquelz il se paist, sont aubers salés, casquets, morrions salés, et salades salées. Dont quelquefois patit une lourde pissechaulde. Ses habillemens sont joyeux, tant en façon comme en couleur, car il porte gris et froid : rien davant et rien darrière, et les manches de mesmes. 

        – Vous me ferez plaisir (dist Pantagruel) si, comme m'avez exposé ses vestemens, ses alimens, sa manière de faire, et ses passetemps, aussi m'exposez sa forme et corpulence en toutes ses parties. 

        – Je t'en prie, couillette (dist Frère Jean), car je l'ay trouvé dedans mon breviaire : et s'ensuit après les festes mobiles. 

        – Voluntiers, respondit Xenomanes. Nous en oyrons par adventure plus amplement parler passans l'isle Farouche, en laquelle dominent les Andouilles farfelues, ses ennemies mortelles, contre lesquelles il a guerre sempiternelle. Et ne fust l'aide du noble Mardigras, leur protecteur et bon voisin, ce grand lanternier Quaresmeprenant les eust ja piéça exterminées de leur manoir. 

        – Sont elles, demandoit Frère Jean, masles ou femelles, anges ou mortelles, femmes ou pucelles ? 

        – Elles sont, respondit Xenomanes, femelles en sexe, mortelles en condition : aucunes pucelles, autres non. 

        – Je me donne au diable, dist Frère Jean, si je ne suis pour elles. Quel desordre est ce en nature, faire guerre contre les femmes ? Retournons. Sacmentons ce grand vilain. 

        – Combattre Quaresmeprenant (dist Panurge) de par tous les diables, je ne suis pas si fol et hardy ensemble. Quid juris, si nous trouvions enveloppés entre Andouilles et Quaresmeprenant, entre l'enclume et les marteaulx ? Cancre. Oustez vous de là. Tirons oultre. Adieu, vous dis, Quaresmeprenant. Je vous recommande les Andouilles, et n'oubliez pas les Boudins. » 

    

    CHAPITRE XXX

    COMMENT PAR XENOMANES EST ANATOMISÉ ET DESCRIPT QUARESMEPRENANT

    
   « Quaresmeprenant, dist Xenomanes, quant aux parties internes, a (au moins de mon temps avoit) la cervelle en grandeur, couleur, substance et vigueur, semblable au couillon gauche d'un ciron masle. 

        Les ventricules d'icelle, comme un tirefond. 

        L'excrescence vermiforme, comme un pillemaille. 

        Les membranes, comme la coqueluche d'un moine. 

        L'entonnoir, comme un oiseau de masson. 

        La voulte, comme un gouimphe. 

        Le conare, comme un veze. 

        Le retz admirable, comme un chanfrain. 

        Les additamens mammillaires, comme un bobelin. 

        Les tympanes, comme un moulinet. 

        Les os petreuz, comme un plumail. 

        La nucque, comme un fallot. 

        Les nerfz, comme un robinet. 

        La luette, comme une sarbataine. 

        Le palat, comme une moufle. 

        La salive, comme une navette. 

        Les amygdales, comme lunettes à un oeil. 

        Le isthme, comme une portouoire. 

        Le gouzier, comme un panier vendangeret. 

        L'estomac, comme un baudrier. 

        Le pylore, comme une fourche fière. 

        L'aspre artere, comme un gouet. 

        Le guaviet, comme un peloton d'estoupes. 

        Le poulmon, comme une aumusse. 

        Le coeur, comme une chasuble. 

        Le mediastin, comme un godet. 

        La plevre, comme un bec de corbin. 

        Les arteres, comme une cappe de Biart. 

        Le diaphragme, comme un bonnet à la coquarde. 

        Le foye, comme une bezagüe. 

        Les veines, comme un chassis. 

        La ratelle, comme un courquaillet. 

        Les boyaulx, comme un tramail. 

        Le fiel, comme une dolouoire. 

        La fressure, comme un guantelet. 

        Le mesantere, comme une mitre abbatiale. 

        L'intestin jeun, comme un daviet. 

        L'intestin borgne, comme un plastron. 

        Le colon, comme une brinde. 

        Le boyau cullier, comme un bourrabaquin monachal. 

        Les roignons, comme une truelle. 

         
        Les lumbes, comme un cathenat. 

        Les pores ureteres, comme une cramaillière. 

        Les veines emulgentes, comme deux glyphouoires. 

        Les vases spermatiques, comme un guasteau feuilleté. 

        Les parastates, comme un pot à plume. 

        La vessie, comme un arc à jallet. 

        Le col d'icelle, comme un batail. 

        Le mirach, comme un chappeau Albanois. 

        Le siphach, comme un brassal. 

        Les muscles, comme un soufflet. 

        Les tendons, comme un guand d'oiseau. 

        Les ligamens, comme une escarcelle. 

        Les os, comme cassemuseaulx. 

        La moelle, comme un bissac. 

        Les cartilages, comme une tortue de guarigues. 

        Les adenes, comme une serpe. 

        Les esprits animaulx, comme grands coups de poing. 

        Les esprits vitaulx, comme longues chiquenauldes. 

        Le sang bouillant, comme nazardes multipliées. 

        L'urine, comme un papefigue. 

        La geniture, comme un cent de clous à latte. Et me contoit sa nourrice qu'il, estant marié avec la Myquaresme, engendra seulement nombre de adverbes locaulx, et certains jeunes doubles. 

        La mémoire avoit comme une escharpe. 

        Le sens commun, comme un bourdon. 

        L'imagination, comme un carillonnement de cloches. 

        Les pensées, comme un vol d'estourneaulx. 

        La conscience, comme un denigement de heronneaulx. 

        Les deliberations, comme une pochée d'orgues. 

        La repentance, comme l'equippage d'un double canon. 

        Les entreprises, comme la saboure d'un gallion. 

        L'entendement, comme un bréviaire dessiré. 

        Les intelligences, comme limaz sortans des fraires. 

        La volunté, comme trois noix en une escuelle. 

        Le desir, comme six boteaux de sainct foin. 

        Le jugement, comme un chaussepied. 

        La discretion, comme une moufle. 

        La raison, comme un tabouret. »

    

    CHAPITRE XXXI

    ANATOMIE DE QUARESMEPRENANT QUANT AUX PARTIES EXTERNES

    
    « Quaresmeprenant, disoit Xenomanes continuant, quant aux parties externes, estoit un peu mieulx proportionné, excepter les sept costes qu'il avoit oultre la forme commune des humains. 

        Les orteilz avoit, comme une espinette orguanisée. 

        Les ongles, comme une vrille. 

        Les pieds, comme une guinterne. 

        Les talons, comme une massue. 

        La plante, comme un creziou. 

        Les jambes, comme un leurre. 

        Les genoulz, comme un escabeau. 

        Les cuisses, comme un crenequin. 

        Les hanches, comme un vibrequin. 

        Le ventre à poulaines, boutonné selon la mode antique, et ceinct à l'antibust. 

        Le nombril, comme une vielle. 

        La penillière, comme une dariole. 

        Le membre, comme une pantoufle. 

        Les couilles, comme une guedoufle. 

        Les genitoires, come un rabot. 

        Les cremasteres, comme une raquette. 

        Le perinaeum comme un flageolet. 

        Le trou du cul, comme un mirouoir crystallin. 

        Les fesses, comme une herse. 

        Les reins, comme un pot beurrier. 

        L'alkatin, comme un billart. 

        Le dours, comme une arbaleste de passe. 

        Les spondyles, comme une cornemuse. 

        Les coustes, comme un rouet. 

        Le brechet, comme un baldachin. 

        Les omoplates, comme un mortier. 

        La poictrine, comme un jeu de reguales. 

        Les mammelles, comme un cornet à bouquin. 

        Les aisselles, comme un eschiquier. 

         
        Les espaules, comme une civière à bras. 

        Les bras, comme une barbute. 

        Les doigts, comme landiers de frarie. 

        Les rasettes, comme deux eschasses. 

        Les fauciles, comme faucilles. 

        Les coubdes, comme ratoires. 

        Les mains, comme une estrille. 

        Le col, comme une saluerne. 

        La guorge, comme une chausse d'Hippocras. 

        Le nou, comme un baril : auquel pendoient deux guoytrouz de bronze bien beaulx et harmonieux, en forme d'une horologe de sable. 

        La barbe, comme une lanterne. 

        Le menton, comme un potiron. 

        Les oreilles, comme deux mitaines. 

        Le nez, comme un brodequin anté en escusson. 

        Les narines, comme un beguin. 

        Les soucilles, comme une lichefrette. 

        Sus la soucille gauche avoit un seing en forme et grandeur d'un urinal. 

        Les paulpières, comme un rebec. 

        Les oeilz, comme un estuy de peigne. 

        Les nerfz opticques, comme un fuzil. 

        Le front, comme une retombe. 

        Les temples, comme une chantepleure. 

        Les joues, comme deux sabotz. 

        Les maschouères, comme un goubelet. 

        Les dents, comme un vouge. De ses telles dents de laict vous trouverez une à Colonges les Royaulx en Poictou : et deux à la Brosse en Xantonge, sus la porte de la cave. 

        La langue, comme une harpe. 

        La bouche, comme une housse. 

        Le visage historié, comme un bast de mulet. 

        La teste contournée, comme un alambic. 

        Le crane, comme une gibbessière. 

        Les coustures, comme un anneau de pescheur. 

        La peau, comme une gualvardine. 

        L'epidermis, comme un beluteau. 

        Les cheveulx, comme une decrotoire. 

        Le poil, tel comme a esté dict. 

    

    CHAPITRE XXXII

    CONTINUATION DES CONTENANCES DE QUARESMEPRENANT

    
    « Cas admirable en nature, dist Xenomanes continuant, est voir et entendre l'estat de Quaresmeprenant. 

        S'il crachoit, c'estoient panerées de chardonnette 

        S'il mouchoit, c'estoient anguillettes salées. 

        S'il pleuroit, c'estoient canards à la dodine. 

        S'il trembloit, c'estoient grands pastés de lièvre. 

        S'il suoit, c'estoient moulues au beurre frais. 

        S'il rottoit, c'estoient huytres en escalle. 

        S'il esternuoit, c'estoient pleins barilz de moustarde. 

        S'il toussoit, c'estoient boites de coudignac. 

        S'il sanglottoit, c'estoient denrées de cresson. 

        S'il baisloit, c'estoient potées de pois pilés. 

        S'il souspiroit, c'estoient langues de boeuf fumées. 

        S'il subloit, c'estoient hottées de singes verds. 

        S'il ronfloit, c'estoient jadaulx de febves frezes. 

        S'il rechinoit, c'estoient pieds de porc au sou. 

        S'il parloit, c'estoit gros bureau d'Auvergne, tant s'en falloit que fust soye cramoisie, de laquelle vouloit Parisatis estre les paroles tissues de ceux qui parloient à son filz Cyrus, roy des Perses. 

        S'il soufloit, c'estoient troncs pour les indulgences. 

        S'il guignoit des oeilz, c'estoient gauffres et obelies. 

        S'il grondoit, c'estoient chats de Mars. 

        S'il dodelinoit de la teste, c'estoient charrettes ferrées. 

        S'il faisoit la moue, c'estoient bastons rompuz. 

        S'il marmonnoit, c'estoient jeux de la bazoche. 

        S'il trepinoit, c'estoient respitz et quinquenelles. 

        S'il reculoit, c'estoient coquecigrues de mer. 

        S'il bavoit, c'estoient fours à ban. 

        S'il estoit enroué, c'estoient entrées de moresques. 

        S'il petoit, c'estoient houzea ilx de vache brune. 

        S'il vesnoit, c'estoient bottines de cordouan 

        S'il se grattoit, c'estoient ordonnances nouvelles. 

        S'il chantoit, c'estoient pois en gousse. 

        S'il fiantoit, c'estoient potirons et morilles. 

        S'il buffoit, c'estoient choux à l'huile, alias caules amb'olif. 

         
        S'il discouroit, c'estoient neiges d'antan. 

        S'il se soucioit, c'estoit des rez et des tondus. 

        Si rien donnoit, autant en avoit le brodeur. 

        S'il songeoit, c'estoient vitz volans et rampans contre une muraille. 

        S'il resvoit, c'estoient papiers rantiers. 

        « Cas estrange : travailloit rien ne faisant, rien ne faisoit travaillant. Corybantioit dormant, dormoit corybantiant, les oeilz ouvers comme font les lièvres de Champaigne, craignant quelque camisade d'Andouilles, ses antiques ennemies. Rioit en mordant, mordoit en riant. Rien ne mangeoit jeusnant, jeusnoit rien ne mangeant. Grignotoit par soubçon, beuvoit par imagination. Se baignoit dessus les haults clochers, se seichoit dedans les estangs et rivières. Peschoit en l'air, et y prenoit escrevisses decumanes. Chassoit on profond de la mer, et y trouvoit ibices, stamboucqs et chamois. De toutes corneilles prinses en tapinois, ordinairement poschoit les oeilz. Rien ne craignoit que son ombre, et le cry des gras chevreaulx. Battoit certains jours le pavé. Se jouoit ès cordes des ceincts. De son poing faisoit un maillet. Escrivoit sus parchemin velu, avec son gros gallimart, prognostications et almanachz. 

        – Voylà le gallant, dist Frère Jean. C'est mon homme. C'est celuy que je cherche. Je luy vais mander un cartel. 

        – Voylà, dist Pantagruel, une estrange et monstrueuse membreure d'homme, si homme le doibs nommer. Vous me reduisez en memoire la forme et contenance de Amodunt et Discordance. 

        – Quelle forme (demanda Frère Jean) avoient ilz ? Je n'en ouy jamais parler. Dieu me le pardoint. 

        – Je vous en diray (respondit Pantagruel) ce que j'en ay leu parmy les apologues antiques. Physis (c'est nature) en sa premiere portée enfanta Beaulté et Harmonie sans copulation charnelle, comme de soy mesmes est grandement feconde et fertile. Antiphysie, laquelle de tout temps est partie adverse de nature, incontinent eut envie sus cestuy tant beau et honorable enfantement : et au rebours, enfanta Amodunt et Discordance par copulation de Tellumon. 

        « Ilz avoient la teste spherique et ronde entièrement, comme un ballon : non doucement comprimée des deux coustés, comme est la forme humaine. Les oreilles avoient hault enlevées, grandes comme oreilles d'asne : les oeilz hors la teste, fichés sur des os semblables aux talons, sans soucilles, durs comme sont ceux des cancres : les pieds ronds comme pelottes : les bras et mains tournés en arrière vers les espaules. Et cheminoient sus leurs testes, continuellement faisant la roue, cul sus teste, les pieds contremont. Et (comme vous sçavez que ès singesses semblent leurs petits singes plus beaux que chose du monde) Antiphysie louoit et s'efforçoit prouver que la forme de ses enfans plus belle estoit et advenante, que des enfans de Physis : disant que ainsi avoir les pieds et teste spheriques, et ainsi cheminer circulairement en rouant, estoit la forme competante et perfaicte alleure retirante à quelque portion de divinité : par laquelle les cieulx et toutes choses eternelles sont ainsi contournées. Avoir les pieds en l'air, la teste en bas, estoit imitation du créateur de l'univers : veu que les cheveulx sont en l'homme comme racines, les jambes comme rameaux. Car les arbres plus commodement sont en terre fichées sus leurs racines que ne seroient sus leurs rameaux. Par ceste demonstration alleguant que trop mieulx et plus aptement estoient ses enfans comme une arbre droite, que ceux de Physis : lesquelz estoient comme une arbre renversée. Quant est des bras et des mains, prouvoit que plus raisonnablement estoient tournés vers les espaules, parce que ceste partie du corps ne devoit estre sans defenses : attendu que le devant estoit competentement muny par les dents, desquelles la personne peut, non seulement user en maschant, sans l'aide des mains : mais aussy soy defendre contre les choses nuisantes. 

        « Ainsi, par le tesmoignage et astipulation des bestes brutes, tiroit tous les folz et insensés en sa sentence, et estoit en admiration à toutes gens escervelés, et desguarniz de bon jugement et sens commun. Depuis elle engendra les matagotz, cagotz et papelars ; les maniacles pistolets ; les demoniacles Calvins, imposteurs de Geneve ; les enraigés Putherbes, Briffaulx, Caphars, Chattemittes, Canibales et aultres monstres difformes et contrefaicts en despit de nature. » 

    

    CHAPITRE XXXIII

    COMMENT PAR PANTAGRUEL FUT UN MONSTRUEUX PHYSETERE 
APPERCEU PRÈS L'ISLE FAROUCHE

    
    Sus le hault du jour approchans l'isle Farouche, Pantagruel de loing apperceut un grand et monstrueux Physetere, venant droit vers nous, bruyant, ronflant, enflé, enlevé plus hault que les hunes des naufz et jettant eaux de la gueule en l'air davant soy, comme si fust une grosse rivière tombante de quelque montaigne. Pantagruel le monstra au pilot et à Xenomanes. Par le conseil du pilot furent sonnées les trompettes de la thalamege en intonation de guare-serre. A cestuy son, toutes les naufz, gallions, ramberges, liburnicques (selon qu'estoit leur discipline navale) se mirent en ordre et figure telle qu'est le Y gregeois, lettre de Pithagoras ; telle que voyez observer par les grues en leur vol ; telle qu'est en un angle acut : on cone et base de laquelle estoit ladicte thalamege en equippage de vertueusement combattre. Frère Jean on chasteau gaillard monta gallant et bien deliberé avec les bombardiers. Panurge commença crier et lamenter plus que jamais. 

        « Babillebabou, disoit il, voicy pis qu'antan. Fuyons. C'est, par la mort boeuf, Leviathan descript par le noble prophete Moses en la vie du sainct homme Job. Il nous avalera tous et gens et naufz comme pilules. En sa grande gueule infernale nous ne luy tiendrons lieu plus que feroit un grain de dragée musquée en la gueule d'un asne. Voyez le cy. Fuyons, guaignons terre. Je croy que c'est le propre monstre marin qui fut jadis destiné pour devorer Andromeda. Nous sommes tous perduz. O que pour l'occire presentement fust icy quelque vaillant Perseus. 

        – Percé jus par moy sera (respondit Pantagruel). N'ayez peur. 

        – Vertus Dieu, dist Panurge, faictes que soyons hors les causes de peur. Quand voulez vous que j'aye peur, sinon quand le dangier est évident ? 

        – Si telle est, dist Pantagruel, vostre destinée fatale, comme nagueres exposoit Frère Jean, vous debvez peur avoir de Pyroeis, Héoüs, Aéthon, Phlegon, célébrés chevaulx du soleil flammivomes, qui rendent feu par les narines : des Physeteres, qui ne jettent qu'eau par les ouyes et par la gueule, ne debvez peur aucune avoir. Ja par leur eau ne serez en dangier de mort. Par cestuy element plus tost serez guaranty et conservé que fasché ne offensé. 

        – A l'aultre, dist Panurge. C'est bien rentré de picques noires. Vertu d'un petit poisson, ne vous ay je assez exposé la transmutation des elemens, et le facile symbole qui est entre rousty et bouilly, entre bouilly et rousty ? Halas ! Voy le cy. Je m'en vais cacher là bas. Nous sommes tous mors à ce coup. Je voy sus la hune Atropos la felonne avec ses cizeaulx de frais esmouluz preste à nous tous coupper le filet de vie. Guare ! Voy le cy. O que tu es horrible et abominable ! Tu en as bien noyé d'aultres, qui ne s'en sont poinct vantés. Dea, s'il jettast vin bon, blanc, vermeil, friant, délicieux, en lieu de ceste eau amere, puante, salée, cela seroit tolerable aulcunement : et y seroit aulcune occasion de patience, à l'exemple de celuy milourt Anglois, auquel estant faict commandement, pour les crimes desquelz estoit convaincu, de mourir à son arbitrage, esleut mourir nayé dedans un tonneau de Malvesie. Voy le cy. Ho, ho, diable Satanas, Leviathan ! Je ne te peux voir, tant tu es hideux et detestable. Vestz à l'audience, vestz aux Chiquanous. » 

    

    CHAPITRE XXXIV

    COMMENT PAR PANTAGRUEL FUT DEFAICT LE MONSTRUEUX PHYSETERE

    
    Le Physetere entrant dedans les brayes et angles des naufz et guallions, jettoit eau sus les premiers à pleins tonneaulx, comme si fussent les catadupes du Nil en Æthiopie. Dards, dardelles, javelotz, espieux, corsecques, partuisanes, voloient sus luy de tous coustés. Frère Jean ne s'y espargnoit. Panurge mouroit de peur. L'artillerie tonnoit et fouldroyoit en diable, et faisoit son debvoir de le pinser sans rire. Mais peu profitoit : car les gros boulets de fer et de bronze entrans en sa peau sembloient fondre à les voir de loing, comme font les tuilles au soleil. Alors Pantagruel, considérant l'occasion et nécessité, desploye ses bras, et monstre ce qu'il sçavoit faire. 

        Vous dictes, et est escrit, que le truant Commodus, empereur de Rome, tant dextrement tiroit de l'arc que de bien loing il passoit les fléchés entre les doigts des jeunes enfans levans la main en l'air, sans aucunement les ferir. Vous nous racontez aussi d'un archier indian, on temps que Alexandre le Grand conquesta Indie, lequel tant estoit de traire perit, que de loing il passoit ses fléchés par dedans un anneau, quoy qu'elles fussent longues de trois coubdées et fust le fer d'icelles tant grand et poisant, qu'il en perçoit brancs d'acier, boucliers espois, plastrons asserés, tout generalement qu'il touchoit, tant ferme, resistant, dur et valide fust, que sçauriez dire. Vous nous dictes aussi merveilles de l'industrie des anciens François, lesquelz à tous estoient en l'art sagittaire preferés, et lesquelz en chasse de bestes noires et rousses frottoient le fer de leurs fléchés avec ellebore, pource que de la venaison ainsi ferue la chair plus tendre, friande, salubre et delicieuse estoit : cernant toutesfois et oustant la partie ainsi atteincte tout autour. Vous faictes pareillement narré des Parthes, qui par darrière tiroient plus ingénieusement que ne faisoient les aultres nations en face. Aussi celebrez vous les Scythes en ceste dextérité, de la part desquelz jadis un ambassadeur envoyé à Darius, roy des Perses, luy offrit un oiseau, une grenouille, une souris, et cinq fleches, sans mot dire. Interrogé que pretendoient telz presens, et s'il avoit charge de rien dire, respondit que non. Dont restoit Darius tout estonné et hebeté en son entendement, ne fust que l'un des sept capitaines qui avoient occis les mages, nommé Gobryes, luy exposa et interpreta, disant : « Par ces dons et offrandes vous disent tacitement les Scythes : Si les Perses comme oiseaux ne volent au ciel, ou comme souris ne se cachent vers le centre de la terre, ou ne se mussent on profond des estangs et paluz comme grenouilles, tous seront à perdition mis par la puissance et sagettes des Scythes. » 

        Le noble Pantagruel en l'art de jetter et darder estoit sans comparaison plus admirable. Car avec ses horribles piles et dards (lesquelz proprement ressembloient aux grosses poultres sus lesquelles sont les ponts de Nantes, Saulmur, Bregerac, et à Paris les ponts au change et aux meusniers soustenuz, en longueur, grosseur, pesanteur et ferrure) de mille pas loing il ouvroit les huytres en escalle sans toucher les bords ; il esmouchoit une bougie sans l'esteindre, frappoit les pies par l'oeil, dessemeloit les bottes sans les endommager, deffourroit les barbutes sans rien gaster ; tournoit les feuillets du breviaire de Frère Jean l'un après l'aultre sans rien dessirer. Avec telz dards, desquelz estoit grande munition dedans sa nauf, au premier coup il enferra le Physetere sus le front, de mode qu'il lui transperça les deux machouoires et la langue, si que plus ne ouvrit la gueule, plus ne puisa, plus ne jetta eau. Au second coup il luy creva l'oeil droit. Au troisième, l'oeil gauche. Et fut veu le Physetere en grande jubilation de tous porter ces trois cornes au front quelque peu panchantes davant, en figure triangulaire equilaterale, et tournoyer d'un cousté et d'aultre, chancellant et fourvoyant comme estourdy, aveugle et prochain de mort. De ce non content, Pantagruel luy en darda un aultre sus la queue, panchant pareillement en arrière. Puis trois aultres sus l'eschine en ligne perpendiculaire, par equale distance de queue et bac trois fois justement compartie. Enfin luy en lança sus les flancs cinquante d'un cousté et cinquante de l'aultre. De manière que le corps du Physetere sembloit à la quille d'un gualion à trois gabies, emmortaisée par competente dimension de ses poultres, comme si fussent cosses et portehausbancs de la carine. Et estoit chose moult plaisante à voir. Adonc mourant le Physetere se renversa ventre sus dours, comme font tous poissons mors : et ainsi renversé, les poultres contre bas en mer, ressembloit au scolopendre, serpent ayant cent pieds comme le descript le sage ancien Nicander. 

    

    CHAPITRE XXXV

    COMMENT PANTAGRUEL DESCEND EN L'ISLE FAROUCHE, 
MANOIR ANTIQUE DES ANDOUILLES

    
    Les hespailliers de la nauf lanternière amenerent le Physetere lié en terre de l'isle prochaine, dicte Farouche, pour en faire anatomie, et recuillir la gresse des roignons : laquelle disoient estre fort utile et nécessaire à la guerison de certaine maladie qu'ilz nommoient faulte d'argent. Pantagruel n'en tint compte, car aultres assez pareilz, voire encores plus énormes, avoit veu en l'océan Gallicque. Condescendit toutesfois descendre en l'isle Farouche, pour seicher et refraichir aucuns de ses gens mouillés et souillés par le villain Physetere, à un petit port desert vers le midy situé lez une touche de bois haulte, belle et plaisante, de laquelle sortoit un delicieux ruisseau d'eau douce, claire et argentine. Là, dessous belles tentes furent les cuisines dressées, sans espargne de bois. Chascun mué de vestemens à son plaisir, fut par Frère Jean la campanelle sonnée. Au son d'icelle furent les tables dressées et promptement servies. 

        Pantagruel disnant avec ses gens joyeusement, sus l'apport de la seconde table apperceut certaines petites Andouilles affaictées gravir et monter sans mot sonner sus un hault arbre près le retraict du goubelet, si demanda à Xenomanes : 

        « Quelles bestes sont ce là ? » pensant que fussent escurieux, belettes, martres ou hermines. 

        « Ce sont Andouilles, respondit Xenomanes. Icy est l'isle Farouche, de laquelle je vous parlois à ce matin : entre lesquelles et Quaresmeprenant leur maling et antique ennemy est guerre mortelle de longtemps. Et croy que par les canonnades tirées contre le Physetere ayent eu quelque frayeur et doubtance que leur dict ennemy icy fust avec ses forces pour les surprendre, ou faire le guast parmy ceste leur isle, comme ja plusieurs fois s'estoit en vain efforcé, et à peu de profit, obstant le soing et vigilance des Andouilles, lesquelles (comme disoit Dido aux compaignons d'Ænéas voulans prendre port en Carthage sans son sceu et licence) la malignité de leur ennemy et vicinité de ses terres contraignoient soy continuellement contregarder et veiller. 

        – Dea, bel amy, dist Pantagruel, si voyez que par quelque honneste moyen puissions fin à ceste guerre mettre, et ensemble les reconcilier, donnez m'en advis. Je m'y emploiray de bien bon coeur, et n'y espargneray du mien pour contemperer et amodier les conditions controverses entre les deux parties. 

        – Possible n'est pour le present, respondit Xenomanes. Il y a environ quatre ans que passant par cy et Tapinois je me mis en debvoir de traicter paix entre eux, ou longues treves pour le moins : et ores fussent bons amis et voisins, si tant l'un comme les aultres soy fussent despouillés de leurs affections en un seul article. Quaresmeprenant ne vouloit on traicté de paix comprendre les Boudins saulvages, ne les Saulcissons montigenes leurs anciens bons comperes et confederés. Les Andouilles requeroient que la forteresse de Cacques fust par leur discretion, comme est le chasteau de Sallouoir, regie et gouvernée, et que d'icelle fussent hors chassés ne sçay quelz puans, villains, assassineurs, et briguans qui la tenoient. Ce que ne peult estre accordé, et sembloient les conditions iniques à l'une et à l'aultre partie. 

        « Ainsi ne fut entre eux l'appoinctement conclud. Resterent toutesfois moins severes et plus doux ennemis, que n'estoient par le passé. Mais depuis la dénonciation du concile national de Chesil, par laquelle elles furent farfouillées, guodelurées et intimées : par laquelle aussi fut Quaresmeprenant declairé breneux, hallebrené et stocfisé en cas que avec elles il fist alliance ou appoinctement aucun, se sont horrifiquement aigris, envenimés, indignés et obstinés en leurs couraiges ; et n'est possible y remedier. Plus tost auriez vous les chats et ratz, les chiens et lièvres ensemble reconcilié. » 

    

    CHAPITRE XXXVI

    COMMENT, PAR LES ANDOUILLES FAROUCHES, 
EST DRESSÉE EMBUSCADE CONTRE PANTAGRUEL

    
    Ce disant Xenomanes, Frère Jean apperceut vingt et cinq ou trente jeunes andouilles de legière taille sus le havre, soy retirantes de grand pas vers leur ville, citadelle, chasteau et roquette de cheminées, et dist à Pantagruel : 

        « Il y aura icy de l'asne, je le prevoy. Ces andouilles venerables vous pourroient, par adventure, prendre pour Quaresmeprenant, quoy qu'en rien ne luy sembliez. Laissons ces repaissailles icy, et nous mettons en debvoir de leur résister 

        – Ce ne seroit, dist Xenomanes, pas trop mal faict. Andouilles sont andouilles, tousjours doubles et traistresses. » 

        Adonc se leve Pantagruel de table pour descouvrir hors la touche de bois : puis soubdain retourne, et nous asceure avoir à gauche descouvert une embuscade d'andouilles farfelues, et du cousté droit, à demie lieue loing de là, un gros bataillon d'aultres puissantes et gigantales andouilles, le long d'une petite colline, furieusement en bataille marchantes vers nous au son des vezes et piboles, des guogues et des vessies, des joyeux pifres et tabours, des trompettes et clairons. 

        Par la conjecture de soixante et dix huit enseignes qu'il y comptoit, estimions leur nombre n'estre moindre de quarante et deux mille. L'ordre qu'elles tenoient, leur fier marcher et faces asceurées, nous faisoient croire que ce n'estoient friquenelles, mais vieilles andouilles de guerre. Par les premières fillières jusques près les enseignes, estoient toutes armées à hault appareil, avec picques petites, comme nous sembloit de loing : toutesfois bien poinctues et asserées. Sus les aisles estoient flancquegées d'un grand nombre de boudins sylvaticques, de guodiveaux massifz et saulcissons à cheval, tous de belle taille, gens insulaires, bandouilliers et farouches. 

        Pantagruel fut en grand esmoy, et non sans cause, quoy que Epistemon luy remonstrast que l'usance et coustume du pays andouillois pouvoit estre ainsi caresser et en armes recevoir leurs amis estrangiers, comme sont les nobles rois de France par les bonnes villes du royaume receuz et salués à leurs premières entrées après leur sacre et nouvel advenement à la couronne. 

        « Par adventure, disoit il, est ce la garde ordinaire de la royne du lieu, laquelle advertie par les jeunes andouilles du guet que vistes sus l'arbre, comment en ce port surgeoit le beau et pompeux convoy de vos vaisseaulx, a pensé que là debvoit estre quelque riche et puissant prince, et vient vous visiter en personne. » 

        De ce non satisfaict, Pantagruel assembla son conseil pour sommairement leur advis entendre sus ce que faire debvoient en cestuy estrif d'espoir incertain et crainte evidente. 

        Adonc briefvement leur remonstra comment telles manières de recueil en armes avoit souvent porté mortel prejudice, sous couleur de caresse et amitié. Ainsi, disoit il, l'empereur Antonin Caracale, à l'une fois, occist les Alexandrins : à l'aultre, desfit la compaignie d'Artaban, roy des Perses, sous couleur et fiction de vouloir sa fille espouser. Ce que ne resta impuny : car peu après il y perdit la vie. Ainsi les enfans de Jacob, pour venger le rapt de leur soeur Dyna, sacmenterent les Sichymiens. En ceste hypocritique façon, par Galien, empereur Romain, furent les gens de guerre defaicts dedans Constantinople. Ainsi, sous espece d'amitié, Antonius attira Artavasdes, roi de Armenie, puis le fit lier et enferrer de grosses chaines : finablement, le fit occire. Mille autres pareilles histoires trouvons nous par les antiques monumens. Et à bon droit est, jusques à present, de prudence grandement loué Charles, roy de France sixième de ce nom, lequel retournant victorieux des Flamens et Gantois en sa bonne ville de Paris, et au Bourget en France, entendant que les Parisiens avec leurs mailletz (dont furent surnommés Maillotins) estoient hors la ville issuz en bataille, jusques au nombre de vingt mille combattans, n'y voulut entrer (quoy qu'ilz remontrassent que ainsi s'estoient mis en armes pour plus honorablement le recuillir sans aultre fiction ne mauvaise affection), que premièrement ne se fussent en leurs maisons retirés et desarmés. 

    

    CHAPITRE XXXVII

    COMMENT PANTAGRUEL MANDA QUERIR 
LES CAPITAINES RIFLANDOUILLE ET TAILLEBOUDIN ; 
AVEC UN NOTABLE DISCOURS SUR LES NOMS PROPRES 
DES LIEUX ET DES PERSONNES

    
    La resolution du conseil fut qu'en tout evenement ilz se tiendroient sus leurs gardes. Lors par Carpalim et Gymnaste, au mandement de Pantagruel, lurent appellés les gens de guerre qui estoient dedans les naufz Brindière (desquelz coronel estoit Riflandouille) et Portouerière (desquelz coronel estoit Tailleboudin le jeune). 

        « Je soulaigeray, dist Panurge, Gymnaste de ceste peine. Aussi bien vous est icy sa présence nécessaire. 

        – Par le froc que je porte, dist Frère Jean, tu te veulx absenter du combat, couillu, et ja ne retourneras, sus mon honneur. Ce n'est mie grande perte. Aussi bien ne feroit il que pleurer, lamenter, crier et descouraiger les bons soubdars. 

        – Je retourneray, certes, dist Panurge, Frère Jean, mon pere spirituel, bien tost. Seulement donnez ordre à ce que ces fascheuses andouilles ne grimpent sus les naufz. Ce pendant que combaterez, je prieray Dieu pour vostre victoire, à l'exemple du chevaleureux capitaine Moses, conducteur du peuple israélicque. 

        – La denomination, dist Epistemon à Pantagruel, de ces deux vostres coronelz Riflandouille et Tailleboudin en cestuy conflict nous promet asceurance, heur et victoire, si, par fortune, ces andouilles nous vouloient oultrager. 

        – Vous le prenez bien (dist Pantagruel) et me plaist que par les noms de nos coronelz vous prevoiez et prognosticquez la nostre victoire. Telle manière de prognosticquer par noms n'est moderne. Elle fut jadis celebrée et religieusement observée par les Pythagoriens. Plusieurs grands seigneurs et empereurs en ont jadis bien faict leur profit. Octavien Auguste, second empereur de Rome, quelque jour rencontrant un paysan, nommé Euthyche, c'est à dire, bien fortuné, qui menoit un asne, nommé Nicon, c'est en langue grecque Victorien, meu de la signification des noms, tant de l'asnier que de l'asne, s'asceura de toute prosperité, felicité et victoire. Vespasian, empereur pareillement de Rome, estant un jour seulet en oraison on temple de Serapis, à la veue et venue inopinée d'un sien serviteur, nommé Basilides, c'est à dire royal, lequel il avoit loing derrière laissé malade, print espoir et asceurance d'obtenir l'empire romain. Regilian, non pour aultre cause ne occasion, fut par les gens de guerre eslu empereur, que par signification de son propre nom. Voyez le Cratyle du divin Platon. 

        – Par ma soif, dist Rhizotome, je le veulx lire : je vous oy souvent le alléguant. 

        – Voyez comment les Pythagoriens, par raison des noms et nombres, concluent que Patroclus debvoit estre occis par Hector, Hector par Achilles, Achilles par Paris, Paris par Philoctetes. Je suis tout confus en mon entendement, quand je pense en l'invention admirable de Pythagoras, lequel, par le nombre par ou impar des syllabes d'un chascun nom propre, exposoit de quel cousté estoient les humains boiteux, borgnes, goutteux, paralytiques, pleuritiques, et aultres telz malefices en nature : sçavoir est, assignant le nombre par au cousté gauche du corps, le impar au dextre. 

        – Vrayement, dist Epistemon, j'en vis l'experience à Xainctes, en une procession generale, present le tant bon, tant vertueux, tant docte et equitable president Briend Valée, seigneur du Douhet. Passant un boiteux ou boiteuse, un borgne ou borgnesse, un bossu ou bossue, on luy rapportoit son nom propre. Si les syllabes du nom estoient en nombre impar, soubdain, sans voir les personnes, il les disoit estre maleficiés, borgnes, boiteux, bossus du cousté dextre. Si elles estoient en nombre par, du cousté gauche. Et ainsi estoit la verité, onques n'y trouvasmes exception. 

        – Par ceste invention, dist Pantagruel, les doctes ont affermé que Achilles, estant à genoux, fut par la fleiche de Paris blessé on talon dextre : car son nom est de syllabes impares. Icy, est à noter que les anciens s'agenouilloient du pied dextre. Venus par Diomedes, davant Troye, blessée en la main gauche : car son nom en Grec est de quatre syllabes. Vulcan boiteux du pied gauche, par mesmes raisons. Philippe, roy de Macedonie, et Hannibal, borgnes de l'oeil dextre. Encores pourrions nous particularizer des ischies, hernies, hemicraines, par ceste raison pythagorique. 

        « Mais pour retourner aux noms, considerez comment Alexandre le Grand, filz du roy Philippe, duquel avons parlé, par l'interpretation d'un seul nom parvint à son entreprinse. Il assiégeoit la forte ville de Tyre, et la battoit de toutes ses forces par plusieurs sepmaines : mais c'estoit en vain. Rien ne profitoient ses engins et molitions. Tout estoit soubdain demoli et remparé par les Tyriens. Dont print phantasie de lever le siège, avec grande melancholie, voyant en cestuy departement perte insigne de sa reputation. En tel estrif et fascherie s'endormit. Dormant, songeoit qu'un satyre estoit dedans sa tente, dansant et sautelant avec ses jambes bouquines. Alexandre le vouloit prendre : le satyre tousjours luy eschappoit. En fin, le roy le poursuivant en un destroit, le happa. Sus ce poinct s'esveilla, et racontant son songe aux philosophes et gens sçavans de sa court, entendit que les dieux luy promettoient victoire, et que Tyre bien toust seroit prinse : car ce mot Satyros, divisé en deux, est sa Tyros, signifiant Tienne est Tyre. De faict, au premier assault qu'il fit, il emporta la ville de force, et en grande victoire subjuga ce peuple rebelle. 

        « Au rebours, considerez comment, par la signification d'un nom, Pompée se desespera. Estant vaincu par Caesar en la bataille Pharsalique, ne eut moyen aultre de soy saulver que par fuite. Fuyant par mer, arriva en l'isle de Cypre. Près la ville de Paphos, apperceut sus le rivage un palais beau et somptueux. Demandant au pilot comment l'on nommoit cestuy palais, entendit qu'on le nommoit Καϰοϐασιλεα, c'est à dire, Malroy. Ce nom luy fut en tel effroy et abomination, qu'il entra en desespoir, comme asceuré de n'evader que bien toust ne perdist la vie. De mode que les assistans et nauchiers ouirent ses cris, souspirs et gemissemens. De faict, peu de temps après, un nommé Achillas, paysant incogneu, luy trancha la teste. 

        « Encores pourrions nous, à ce propos, alleguer ce que advint à L. Paulus Æmilius, lors que, par le senat Romain, fut esleu empereur, c'est à dire, chef de l'armée qu'ilz envoyoient contre Persés, roy de Macedonie. Iceluy jour, sus le soir, retournant en sa maison pour soy apprester au deslogement, baisant une sienne petite fille, nommée Tratia, advisa qu'elle estoit aucunement triste. « Qui a il, dist il, ma Tratia ? Pourquoy es tu ainsi triste et faschée ? – Mon pere, respondit elle, Persa est morte. » Ainsi nommoit elle une petite chienne qu'elle avoit en delices. A ce mot print Paulus asceurance de la victoire contre Persés. Si le temps permettoit que puissions discourir par les sacres bibles des Hebreux, nous trouverions cent passages insignes nous monstrans evidemment en quelle observance et religion leurs estoient les noms propres avec leurs significations. » 

        Sus la fin de ce discours, arriverent les deux coronelz, accompaignés de leurs soudards, tous bien armés et bien deliberés. Pantagruel leur fit une briefve remonstrance, à ce qu'ilz eussent à soy monstrer vertueux au combat, si par cas estoient contraincts (car encores ne pouvoit il croire que les Andouilles fussent si traistresses), avec defense de commencer le hourt : et leur bailla Mardigras pour mot du guet. 

    

    CHAPITRE XXXVIII

    COMMENT ANDOUILLES NE SONT A MESPRISER ENTRE LES HUMAINS

    
    Vous truphez ici, beuveurs, et ne croyez que ainsi soit en verité comme je vous raconte. Je ne sçaurois que vous en faire. Croyez le, si voulez : si ne voulez, allez y voir. Mais je sçay bien ce que je vis. Ce fut en l'isle Farouche. Je la vous nomme. Et vous reduisez à memoire la force des géants antiques, lesquelz entreprindrent le hault mont Pelion imposer sus Osse, et l'ombrageux Olympe avec Osse envelopper, pour combattre les Dieux, et du ciel les deniger. Ce n'estoit force vulgaire ne mediocre. Iceux toutesfois n'estoient que andouilles pour la moitié du corps, ou serpens que je ne mente. 

        Le serpent qui tenta Eve estoit andouillicque, ce nonobstant est de luy escrit, qu'il estoit fin et cauteleux sus tous aultres animans. Aussi sont andouilles. 

        Encores maintient on en certaines academies, que ce tentateur estoit l'andouille nommée Ityphalle, en laquelle fut jadis transformé le bon messer Priapus, grand tentateur des femmes par les paradis en Grec, ce sont jardins en François. Les Souisses, peuple maintenant hardy et belliqueux, que sçavons nous si jadis estoient saulcisses ? Je n'en vouldrois pas mettre le doigt on feu. Les Himantopodes, peuple en Æthiopie bien insigne, sont andouilles, selon la description de Pline, non autre chose. 

        Si ces discours ne satisfont à l'incrédulité de vos seigneuries, presentement (j'entends après boire) visitez Lusignan, Partenay, Vovant, Mervant, et. Ponseuges en Poictou. La trouverez tesmoings vieulx de renom et de la bonne forge, lesquelz vous jureront sus le bras sainct Rigomé, que Mellusine leur première fondatrice avoit corps feminin jusques aux boursavitz, et que le reste en bas estoit andouille serpentine, on bien serpent andouillicque. Elle toutesfois avoit alleures braves et gallantes, lesquelles encores aujourd'hui sont imitées par les Bretons balladins dansans leurs trioris fredonnisés. 

        Quelle fut la cause pourquoy Erichthonius premier inventa les coches, lectières, et chariotz ? C'estoit parce que Vulcan l'avoit engendré avec jambes de andouilles : pour lesquelles cacher, mieulx aima aller en lictière qu'à cheval. Car encores de son temps n'estoient andouilles en reputation.  La nymphe Scythicque Ora avoit pareillement le corps my party en femme et en andouille. Elle toutesfois tant sembla belle à Jupiter, qu'il coucha avec elle et en eut un beau filz nommé Colaxes. 

        Cessez pourtant icy plus vous trupher, et croyez qu'il n'est rien si vray que l'Evangile. 

    

    CHAPITRE XXXIX

    COMMENT FRÈRE JEAN SE RALLIE AVEC LES CUISINIERS 
POUR COMBATTRE LES ANDOUILLES

    
    Voyant Frère Jean ces furieuses andouilles ainsi marcher dehait, dist à Pantagruel : 

        « Ce sera icy une belle bataille de foin, à ce que je voy. Ho le grand honneur et louanges magnificques qui seront en nostre victoire ! Je vouldrois que dedans vostre nauf fussiez de ce conflict seulement spectateur, et au reste me laissiez faire avec mes gens. 

        – Quelz gens ? demanda Pantagruel. 

        – Matière de breviaire, respondit Frère Jean. Pourquoy Potiphar, maistre queux des cuisines de Pharaon, celuy qui acheta Joseph, et lequel Joseph eust faict coqu, s'il eust voulu, fut maistre de la cavalerie de tout le royaume d'AEgypte ? Pourquoy Nabuzardan, maistre cuisinier du roy Nabugodonozor, fut entre tous aultres capitaines esleu pour assiéger et ruiner Hiérusalem ? 

        – J'escoute, respondit Pantagruel. 

        – Par le trou madame, dist Frère Jean, je oserois jurer qu'ilz autrefois avoient andouilles combattu, ou gens aussi peu estimés que andouilles, pour lesquelles abattre, combattre, dompter et sacmenter, trop plus sont sans comparaison cuisiniers idoines et suffisans, que tous gendarmes, estradiotz, soubdars et piétons du monde. 

        – Vous me refraichissez la memoire, dist Pantagruel, de ce qu'est escrit entre les facecieuses et joyeuses responses de Ciceron. On temps des guerres civiles à Rome entre Caesar et Pompée, il estoit naturellement plus enclin à la part Pompéiane, quoy que de Caesar fust requis et grandement favorisé. Un jour entendant que les Pompéians à certaine rencontre avoient faict insigne perte de leurs gens, voulut visiter leur camp. En leur camp apperceut peu de force, moins de couraige, et beaucoup de desordre. Lors prevoyant que tout iroit à mal et perdition, comme depuis advint, commença trupher et mocquer maintenant les uns, maintenant les aultres, avec brocards aigres et picquans, comme très bien sçavoit le style. Quelques capitaines, faisans des bons compaignons comme gens bien asceurés et deliberés, luy dirent : « Voyez vous combien nous avons encores d'aigles ? » C'estoit lors la devise des Romains en temps de guerre. « Cela, respondit Ciceron, seroit bon et à propos si guerre aviez contre les pies. » Donc veu que combattre nous fault andouilles, vous inferez que c'est bataille culinaire, et voulez aux cuisiniers vous rallier. Faictes comme l'entendez. Je resteray icy attendant l'issue de ces fanfares. » 

        Frère Jean de ce pas va ès tentes des cuisines, et dist en toute gayeté et courtoisie aux cuisiniers : 

        « Enfans, je veulx huy vous tous voir en honneur et triumphe. Par vous seront faictes apertises d'armes non encores veues de nostre mémoire. Ventre sus ventre, ne tient on aultre compte des vaillans cuisiniers ? Allons combattre ces paillardes andouilles. Je seray vostre capitaine. Beuvons, amis. Ça, couraige. 

        – Capitaine, respondirent les cuisiniers, vous dictes bien. Nous sommes à vostre joly commandement. Sous vostre conduicte nous voulons vivre et mourir. 

        – Vivre, dist Frère Jean, bien : mourir, poinct. C'est à faire aux andouilles. Or donc mettons nous en ordre. Nabuzardan vous sera pour mot du guet. » 

    

    CHAPITRE XL

    COMMENT PAR FRÈRE JEAN EST DRESSÉE LA TRUYE, 
ET LES PREUX CUISINIERS DEDANS ENCLOUS

    
    Lors au mandement de Frère Jean, fut par les maistres ingénieux dressée la grande Truye, laquelle estoit dedans la nauf Bourrabaquinière. C'estoit un engin mirificque faict de telle ordonnance, que des gros couillarts qui par rangs estoient autour, il jettoit bedaines et quarreaulx empenés d'acier : et dedans la quadrature duquel pouvoient aisement combattre et à couvert demourer deux cens hommes et plus : et estoit faict au patron de la truye de la Riole, moyennant laquelle fut Bergerac prins sus les Anglois, régnant en France le jeune roy Charles sixième. Ensuit le nombre et les noms des preux et vaillans cuisiniers, lesquelz, comme dedans le cheval de Troye, entrerent dedans la truye. 

      
        Saulpicquet, 

        Salezart, 


        Ambrelin, 

        Maindegourre, 


        Guavache, 

        Paimperdu, 


        Lascheron, 

        Lasdaller, 


        Porcausou, 

        Pochecuillière, 


        Moustamoulue, 

        Saulgrenée, 


        Crespelet, 

        Cabirotade, 


        Maistre Hordoux, 

        Carbonnade, 


        Grasboyau, 

        Fressurade, 


        Pillemortier, 

        Hoschepot, 


        Hasteret, 

        Leschevin, 


        Balafré, 

        Gualimafré. 

      

        Tous ces nobles cuisiniers portoient en leurs armoiries en champ de gueules, lardouoire de sinople, fessée d'un chevron argenté, penchant à gauche. 

      
        Lardonnet, Lardon, 

        Rondlardon, 


        Croquelardon, 

        Antilardon, 


        Tirelardon, 

        Frizelardon, 


        Graslardon, 

        Lacelardon, 


        Saulvelardon, 

        Grattelardon, 


        Archilardon, 

        Marchelardon. 

      

         
        Guaillardon, par syncope, natif près de Rambouillet. Le nom du docteur culinaire estoit Guaillart lardon. Ainsi dictes vous idolatre pour idololatre. 

      
        Roiddelardon, 

        Bellardon, 


        Astolardon, 

        Neuflardon, 


        Doulxlardon, 

        Aigrelardon, 


        Maschelardon, 

        Billelardon, 


        Trappelardon 

        Guignelardon, 


        Bastelardon, 

        Poyselardon, 


        Guyllevardon, 

        Vezelardon, 


        Mouschelardon, 

        Myrelardon. 

      

        
        Noms incogneuz entre les Maranes et Juifz. 

        
      
        Couillu, 

        Jusverd, 


        Salladier, 

        Marmitige, 


        Cressonnadière, 

        Accodepot, 


        Raclenaveau, 

        Hoschepot, 


        Cochonnier, 

        Brisepot, 


        Peaudeconnin, 

        Guallepot, 


        Apigratis, 

        Frillis, 


        Pastissandierre, 

        Guorgesalée, 


        Raslard, 

        Escarguotandière, 


        Francbeuignet, 

        Bouillonsec, 


        Moustardiot, 

        Souppimars, 


        Vinetteux, 

        Eschinade, 


        Potageouart, 

        Prezurier, 


        Frelault, 

        Macaron, 


        Benest, 

        Escarsaufle. 

      

        
        Briguaille. Cestuy fut de cuisine tiré en chambre pour le service du noble cardinal le Veneur. 

        
      
        Guasteroust, 

        Hastiveau, 


        Escouvillon, 

        Alloyaudière, 


        Béguinet, 

        Esclanchier, 


        Escharbottier, 

        Guastelet, 


        Vitet, 

        Rapimontes, 


        Vitault, 

        Soudflemboyau. 


        Vitvain, 

        Pelouze, 


        Jolivet, 

        Gabaonite, 


        Vitneuf, 

        Bubarin, 


        Vistempenard, 

        Crocodillet, 


        Victorien, 

        Prelinguant, 


        Vitvieulx, 

        Balafré, 


        Vitvelu, 

        Maschourré. 

      

        
        Mondam, inventeur de la saulse madame, et pour telle invention fut ainsi nommé en langage Escosse-François. 

        
      
        Clacquedens, 

        Guauffreux, 


        Badiguoincier, 

        Saffranier, 


        Myrelanguoy, 

        Malparouart, 


        Becdassée, 

        Antitus, 


        Rincepot, 

        Navelier, 


        Urefelipipinguet, 

        Rabiolas, 


        Maunet, 

        Boudinandière, 


        Guodepie, 

        Cochonnet. 

      

         
        Robert. Cestuy fut inventeur de la saulse Robert, tant salubre et necessaire aux connils roustis, canards, porc frais, oeufz pochés, merluz salés, et mille aultres telles viandes. 

        
      
        Froiddanguille, 

        Dalyqualquain, 


        Rougenrayé, 

        Salmiguondin, 


        Gourneau, 

        Gringualet, 


        Gribouillis, 

        Aransor, 


        Sacabribes, 

        Talemouse, 


        Olymbrius, 

        Grosbec, 


        Foucquet, 

        Frippellippes, 


        Friantaures, 

        Brenous, 


        Guaffelaze, 

        Mucydan, 


        Saulpoudré, 

        Matatruys, 


        Paellefrite, 

        Cartevirade, 


        Landore, 

        Cocquesygrue, 


        Calabre, 

        Visedecache, 


        Navelet, 

        Badelory, 


        Foyrart, 

        Vedel, 


        Grosguallon, 

        Braguibus. 

      

        
        Dedans la truye entrerent ces nobles cuisiniers gaillars, gallans, brusquetz, et prompts au combat. Frère Jean avec son grand badelaire entre le dernier et ferme les portes à ressort par le dedans. 

    

    CHAPITRE XLI

    COMMENT PANTAGRUEL ROMPIT LES ANDOUILLES AUX GENOULX

    
    Tant approcherent ces andouilles que Pantagruel apperceut comment elles desployoient leurs bras, et ja commençoient baisser bois. Adonc envoyé Gymnaste entendre ce qu'elles vouloient dire, et sus quelle querelle elles vouloient sans defiance guerroyer contre leurs amis antiques, qui rien n'avoient mesfaict ne mesdict. 

        Gymnaste au davant des premières fillières fit une grande et profonde reverence, et s'escria tant qu'il peult, disant : « Vostres, vostres, vostres sommes nous trestous, et à commandement. Tous tenons de Mardigras, vostre antique confédéré. » Aucuns depuis me ont raconté qu'il dist Gradimars, non Mardigras. Quoy que soit, à ce mot un gros cervelat saulvaige et farfelu, anticipant davant le front de leur bataillon, le voulut saisir à la guorge. « Par Dieu, dist Gymnaste, tu n'y entreras qu'à taillons ; ainsi entier ne pourrois tu. » Si sacque son espée Baise mon cul (ainsi la nommoit il) à deux mains, et trancha le cervelat en deux pièces. 

        Vray Dieu, qu'il estoit gras ! Il me souvint du gros Taureau de Berne, qui fut à Marignan tué à la defaicte des Souisses. Croyez qu'il n'avoit gueres moins de quatre doigts de lard sus le ventre. 

        Ce cervelat ecervelé, coururent andouilles sus Gymnaste, et le terrassoient vilainement, quand Pantagruel avec ses gens accourut le grand pas au secours. Adonc commença le combat martial pelle melle. Riflandouille rifloit andouilles. Tailleboudin tailloit boudins. Pantagruel rompoit les andouilles au genoil. Frère Jean se tenoit coy dedans sa Truye, tout voyant et considerant, quand les guodiveaulx qui estoient en embuscade sortirent tous en grand effroy sus Pantagruel. 

        Adonc voyant Frère Jean le desarroy et tumulte, ouvre les portes de sa Truye, et sort avec ses bons soubdars, les uns portans broches de fer, les aultres tenans landiers, contrehastiers, paesles, pales, cocquasses, grisles, fourgons, tenailles, lichefretes, ramons, marmites, mortiers, pilons, tous en ordre comme brusleurs de maisons ; hurlans et crians tous ensemble espouvantablement : Nabuzardan, Nabuzardan, Nabuzardan. En telz cris et esmeute chocquerent les guodiveaulx, et à travers les saulcissons. Les andouilles soubdain apperceurent ce nouveau renfort, et se mirent en fuite le grand gallop, comme s'elles eussent veu tous les diables. 

        Frère Jean à coups de bedaines les abbatoit menu comme mousches : ses soubdars ne s' y espargnoient mie. C'estoit pitié. Le camp estoit tout couvert d'andouilles mortes ou navrées. Et dit le conte que si Dieu n'y eust pourveu, la generation andouillicque eust par ces soubdars esté exterminée. Mais il advint un cas merveilleux. Vous en croirez ce que vouldrez. 

        Du cousté de la Transmontane advola un grand, gras, gros, gris pourceau, ayant aisles longues et amples, comme sont les aisles d'un moulin à vent. Et estoit le pennage rouge cramoisi, comme est d'un phoenicoptere, qui en Languegoth est appellé Flammant. Les oeilz avoit rouges etflamboyans, comme un Pyrope. Les oreilles verdes comme une esmeraude prassine ; les dents jaulnes comme un topaze : la queue longue, noire comme marbre Lucullian ; les pieds blancs, diaphanes et transparens, comme un diamant, et estoient largement pattés, comme sont les oyes, et comme jadis à Tholose les portoit la royne Pedaucque. Et avoit un collier d'or au coul, autour duquel estoient quelques lettres Ioniques, desquelles je ne peuz lire que deux mots ϒΣ ΑΘΗΝΑΝ, pourceau Minerve enseignant. 

        Le temps estoit beau et clair. Mais à la venue de ce monstre il tonna du cousté gauche si fort que nous restasmes tous estonnés. Les andouilles soubdain que l'apperceurent jetterent leurs armes et bastons, et à terre toutes sagenouillerent, levant haultes leurs mains joinctes, sans mot dire, comme si elles l'adorassent. 

        Frère Jean, avec ses gens, frappoit toujours, et embrochoit andouilles. Mais par le commandement de Pantagruel fut sonnée retraicte, et cesserent toutes armes. Le monstre ayant plusieurs fois volé et revolé entre les deux armées, jetta plus de vingt et sept pipes de moustarde en terre, puis disparut volant par l'air et criant sans cesse : « Mardigras, Mardigras, Mardigras ! »

    

    CHAPITRE XLII

    COMMENT PANTAGRUEL PARLEMENTE AVEC NIPHLESETH, 
ROYNE DES ANDOUILLES

    
    Le monstre susdict plus ne apparoissant, et restantes les deux armées en silence, Pantagruel demanda parlementer avec la dame Niphleseth (ainsi estoit nommée la royne des Andouilles), laquelle estoit près les enseignes dedans son coche. Ce qui fut facilement accordé. 

        La royne descendit en terre, et gracieusement salua Pantagruel, et le vit voluntiers. Pantagruel soy complaignoit de ceste guerre. Elle luy fit ses excuses honnestement, alleguant que par faulx rapport avoit esté commis l'erreur, et que ses espions luy avoient dénoncé que Quaresmeprenant, leur antique ennemy, estoit en terre descendu, et passoit temps à voir l'urine des Physeteres. Puis le pria vouloir de grace leur pardonner ceste offense, alléguant qu'en Andouilles plus toust l'on trouvoit merde que fiel : en ceste condition, qu'elle et toustes ses successitres Niphleseth à jamais tiendroient de luy et ses successeurs toute l'isle et pays à foy et hommaige, obéiraient en tout et par tout à ses mandemens, seraient de ses amis amies et de ses ennemis ennemies ; par chascun an, en recognoissance de ceste féaulté, luy envoyroient soixante et dix huit mille andouilles royales pour à l'entrée de table le servir six mois l'an. 

        Ce que fut par elle faict : et envoya au lendemain dedans six grands briguantins le nombre susdict d'andouilles royalles au bon Gargantua, sous la conduicte de la jeune Niphleseth, infante de l'isle. Le noble Gargantua en fit present, et les envoya au grand roy de Paris. Mais au changement de l'air, aussi par faulte de moustarde (baume naturel et restaurant d'andouilles) moururent presque toutes. Par l'octroy et vouloir du grand roy furent par monceaulx en un endroit de Paris enterrées, qui jusques à présent est appelle la rue Pavée d'andouilles. 

        A la requeste des dames de la court royalle, fut Niphleseth la jeune saulvée et honorablement traictée. Depuis fut mariée en bon et riche lieu, et fit plusieurs beaulx enfans, dont loué soit Dieu. 

        Pantagruel remercia gracieusement la royne, pardonna toute l'offense, refusa l'offre qu' elle avoit faict, et luy donna un beau petit cousteau pargois. Puis curieusement l'interrogea sus l'apparition du monstre susdict. Elle respondit que c'estoit l'idée de Mardigras, leur dieu tutelaire en temps de guerre, premier fondateur et original de toute la race andouillicque. Pourtant sembloit il à un pourceau, car andouilles furent de pourceau extraictes. Pantagruel demandoit à quel propous et quelle indication curative il avoit tant de moustarde en terre projetté. La royne respondit, que moustarde estoit leur Sangréal et baume celeste : duquel mettant quelque peu dedans les playes des andouilles terrassées, en bien peu de temps les navrées guerissoient, les mortes ressuscitoient. 

        Aultres propous ne tint Pantagruel à la royne, et se retira en sa nauf. Aussi firent tous les bons compaignons avec leurs armes et leur Truye. 

    

    CHAPITRE XLIII

    COMMENT PANTAGRUEL DESCENDIT EN L'ISLE DE RUACH

    
    Deux jours après arrivasmes en l'isle de Ruach, et vous jure par l'estoile Poussinière, que je trouvay l'estat et la vie du peuple estrange plus que je ne dis. Ilz ne vivent que de vent. Rien ne beuvent, rien ne mangent, sinon vent. Ilz n'ont maisons que de gyrouettes. En leurs jardins ne sement que les trois especes de anemone. La rue et aultres herbes carminatives ilz en escurent soigneusement. Le peuple commun, pour soy alimenter, use de esventoirs de plumes, de papier, de toile, selon leur faculté et puissance. Les riches vivent de moulins à vent. Quant ilz font quelque festin ou banquet, on dresse les tables sous un ou deux moulins à vent. Là, repaissent aises comme à nopces. Et durant leur repas, disputent de la bonté, excellence, salubrité, rarité des vens, comme vous, beuveurs, par les banquets philosophez en matière de vins. L'un loue le Siroch, l'aultre le Besch, faultre le Guarbin, l'aultre la Bise, l'aultre Zephyre, l'aultre Gualerne. Ainsi des aultres. L'aultre le vent de la chemise, pour les muguets et amoureux. Pour les malades ilz usent de vens coulis, comme de coulis on nourrit les malades de nostre pays. 

        « O, me disoit un petit enflé, qui pourroit avoir une vessie de ce bon vent de Languegoth, que l'on nomme Cyerce ! Le noble Scurron, médecin, passant un jour par ce pays, nous contoit qu'il est si fort, qu'il renverse les charrettes chargées. O le grand bien qu'il feroit à ma jambe OEdipodicque ! Les grosses ne sont les meilleures. Mais, dist Panurge, une grosse botte de ce bon vin de Languegoth, qui croist à Mirevaulx, Canteperdris et Frontignan ! » 

        Je y vis un homme de bonne apparence bien ressemblant à la ventrose, amerement courroussé contre un sien gros, grand varlet et un petit page, et les battoit en diable, à grands coups de brodequin. Ignorant la cause du courroux, pensois que fust par le conseil des medecins, comme chose salubre au maistre soy courrousser et battre, aux varletz estre battuz. Mais je ouyz qu'il reprochoit aux varletz lui avoir esté robbé à demy une oyre de vent Guarbin, laquelle il gardoit cherement, comme viande rare pour l'arrière saison. Ilz ne fiantent, ilz ne pissent, ilz ne crachent en ceste isle. En recompense ilz vessent, ilz pettent, ilz rottent copieusement. Ilz patissent toutes sortes et toutes especes de maladies. Aussi toute maladie naist et procédé de ventosité, comme déduit Hyppocrates, lib. de Flatibus. Mais la plus epidemiale est la cholique venteuse. Pour y remedier, usent de ventoses amples, et y rendent force ventosités. Ilz meurent tous hydropicques tympanites, et meurent les hommes en pettant, les femmes en vesnant. Ainsi leur sort l'ame par le cul. 

        Depuis, nous pourmenans par l'isle, rencontrasmes trois gros esventés, lesquelz alloient à l'esbat voir les pluviers, qui là sont en abondance, et vivent de mesme diète. Je advisay que ainsi, comme vous, beuveurs, allans par pays portez flaccons, ferrières et bouteilles : pareillement chascun à sa ceincture portoit un beau petit soufflet. Si par cas vent leur failloit, avec ces jolis souffletz ilz en forgeoient de tout frais, par attraction et expulsion reciproque, comme vous sçavez que vent, en essentiale définition, n'est aultre chose que air flottant et ondoyant. 

        En ce moment, de par leur roy, nous fut faict commandement que de trois heures n'eussions à retirer en nos navires homme ne femme du pays. Car on luy avoit robbé une veze pleine du vent propre que jadis à Ulysses donna le bon ronfleur Æolus, pour guider sa nauf en temps calme. Lequel il gardoit religieusement, comme un autre Sangréal et en guerissoit plusieurs enormes maladies, seulement en laschant et eslargissant ès malades autant qu'en fauldroit pour forger un pet virginal : c'est ce que les sanctimoniales appellent sonnet. 

    

    CHAPITRE XLIV

    COMMENT PETITES PLUYES ABATTENT LES GRANDS VENTS

    
    Pantagruel louoit leur police et manière de vivre, et dist à leur potestat Hypenemien : 

        « Si recevez l'opinion de Epicurus, disant le bien souverain consister en volupté (volupté, dis je, facile et non penible), je vous repute bien heureux. Car vostre vivre, qui est de vent, ne vous couste rien, ou bien peu : il ne faut que souffler. 

        – Voire, respondit le potestat. Mais en ceste vie mortelle, rien n'est béat de toutes pars. Souvent, quand sommes à table, nous alimentans de quelque bon et grand vent de Dieu, comme de manne ce este, aises comme peres, quelque petite pluie survient, laquelle nous le tollist et abat. Ainsi sont maints repas perduz par faute de victuailles. 

        – C'est, dist Panurge, comme Jenin de Quinquenais, pissant sur le fessier de sa femme Quelot, abattit le vent punais qui en sortoit comme d'une magistrale Æolipile. J'en fis nagueres un dizain joliet : 

        Jenin, tastant un soir ses vins nouveaulx, 
        
Troubles en cor et bouillans en leur lie, 
        
Pria Quelot aprester les naveaulx 
        
A leur souper, pour faire chere lie. 
        
Cela fut faict. Puis, sans melancholie, 
        
Se vont coucher, belutent, prennent somme. 
        
Mais ne povant Jenin dormir en somme, 
        
Tant fort vesnoit Quelot, et tant souvent, 
        
La compissa. Puis : « Voylà, dist il, comme 
        
Petite pluye abat bien un grand vent. » 

        – Nous davantage (disoit le potestat) avons une annuelle calamité bien grande et dommageable. C'est qu'un géant, nommé Bringuenarilles, qui habite en l'isle de Tohu, annuellement, par le conseil de ses medecins, icy se transporte à la prime vere pour prendre purgation, et nous devore grand nombre de moulins à vent, comme pilules, et de souffletz pareillement, desquelz il est fort friant. Ce que nous vient à grande misere, et en jeusnons trois ou quatre quaresmes par chascun an, sans certaines particulières rouaisons et oraisons. 

        – Et n'y sçavez vous, demandoit Pantagruel, obvier ? 

        – Par le conseil, respondit le potestat, de nos maistres Mezarims, nous avons mis, en la saison qu'il a de coustume icy venir, dedans les moulins force coqs et force poulles. A la première fois qu'il les avalla, peu s'en fallut qu'il n'en mourust. Car ilz luy chantoient dedans le corps, et luy voloient à travers l'estomac, dont tomboit en lipothymie, cardiacque passion et convulsion horrifique et dangereuse, comme si quelque serpent luy fust par la bouche entré dedans l'estomac. 

        – Voylà, dist Frère Jean, un comme mal à propos et incongru. Car j'ay aultrefois ouy dire que le serpent entré dedans l'estomac ne fait desplaisir aucun, et soubdain retourne dehors, si par les pieds on pend le patient, lui presentant près la bouche un paeslon plein de laict chauld. 

        – Vous, dist Pantagruel, l'avez ouy dire : aussi avoient ceux qui vous l'ont raconté. Mais tel remede ne fut onques veu ne leu. Hippocrates (lib. 5, Epid.) escrit le cas estre de son temps advenu, et le patient subit estre mort par spasme et convulsion. 

        – Oultre plus, disoit le potestat, tous les renards du pays luy entroient en gueule, poursuivans les gelines, et trespassoit à tous momens, ne fust que par le conseil d'un badin enchanteur, à l'heure du paroxysme il escorchoit un renard pour antidote et contrepoison. Depuis eut meilleur advis, et y remedie moyennant un clystere qu'on luy baille, fait d'une decoction de grains de bled et de millet, esquelz accourent les poulies : ensemble de foyes d'oisons, esquelz accourent les renards. Aussi des pilules qu'il prend par la bouche, composées de levriers et de chiens terriers. Voyez là nostre malheur. 

        – N'ayez peur, gens de bien (dist Pantagruel) desormais. Ce grand Bringuenarilles, avalleur de moulins à vent, est mort. Je le vous asceure. Et mourust suffoqué et estranglé, mangeant un coin de beurre fiais à la gueule d'un four chauld, par l'ordonnance des medecins. » 

    

    CHAPITRE XLV

    COMMENT PANTAGRUEL DESCENDIT EN L'ISLE DES PAPEFIGUES

    
    Au lendemain matin rencontrasmes l'isle des Papefigues, lesquelz jadis estoient riches et libres, et les nommoit on Guaillardetz. Pour lors estoient pauvres, malheureux, et subjectz aux Papimanes. L'occasion avoit esté telle. Un jour de feste annuelle à bastons, les bourguemaistre, syndics et gros rabis Guaillardetz, estoient allés passer temps, et voir la feste en Papimanie, isle prochaine. L'un d'eux, voyant le portraict papal (comme estoit de louable coustume publiquement le monstrer ès jours de feste à doubles bastons), luy fit la figue. Qui est, en iceluy pays, signe de contemnement et derision manifeste. Pour icelle venger, les Papimanes, quelques jours après, sans dire guare, se mirent tous en armes, surprindrent, saccaigerent et ruinèrent toute l'isle des Guaillardetz, taillerent à fil d'espée tout homme portant barbe. Es femmes et jouvenceaulx pardonnerent, avec condition semblable à celle dont l'empereur Federic Barberousse jadis usa envers les Milanois. 

        Les Milanois s'estoient contre luy absent rebellés, et avoient l'imperatrice sa femme chassée hors la ville, ignominieusement montée sus une vieille mulle, nommée Thacor, à chevauchons de rebours : sçavoir est, le cul tourné vers la teste de la mule, et la face vers la croppière. Federic, à son retour, les ayant subjugués et resserrés, fit telle diligence, qu'il recouvra la celebre mule Thacor. Adonc, au milieu du grand Brouet, par son ordonnance, le bourreau mit ès membres honteux de Thacor une figue, presens et voyans les citadins captifz : puis cria, de par l'empereur, à son de trompe, que quiconque d'iceux vouldroit la mort evader, arrachast publiquement la figue avec les dents, puis la remist on propre lieu sans aide des mains. Quiconque en feroit refus, seroit sus l'instant pendu et estranglé. Aucuns d'iceux eurent honte et horreur de telle tant abominable amende, la postpouserent à la crainte de mort, et furent penduz. Es autres la crainte de mort domina sus telle honte. Iceux, avoir à belles dents tiré la figue, la monstroient au boye apertement, disans : Ecco lo fico. 

        En pareille ignominie, le reste de ces pauvres et desolés Guaillardetz furent de mort guarantis et saulvés. Furent faicts esclaves et tributaires, et leur fut imposé nom de Papefigues, parce qu'au portraict papal avoient faict la figue. Depuis celuy temps, les pauvres gens n'avoient prosperé. Tous les ans avoient gresle, tempeste, famine et tout malheur, comme eternelle punition du peché de leurs ancestres et parens. 

        Voyans la misere et calamité du peuple, plus avant entrer ne voulusmes. Seulement pour prendre de l'eau beniste et à Dieu nous recommander, entrasmes dedans une petite chapelle près le havre, ruinée, desolée et descouverte, comme est à Rome le temple de sainct Pierre. En la chapelle entrés, et prenans de l'eau beniste, apperceusmes dedans le benoistier un homme vestu d'estoles, et tout dedans l'eau caché, comme un canard au plonge, excepté un peu du nez pour respirer. Autour de luy estoient trois prebstres bien ras et tonsurés, lisans le grimoyre, et conjurans les diables. 

        Pantagruel trouva le cas estrange, et demandant quelz jeuz c'estoient qu'ilz jouoient là, fut adverty que depuis trois ans passés avoit en l'isle régné une pestilence tant horrible, que pour la moitié et plus le pays estoit resté desert, et les terres sans possesseurs. Passée la pestilence, cestuy homme caché dedans le benoistier, aroit un champ grand et restile, et le semoit de touzelle en un jour et heure qu'un petit diable (lequel encores ne sçavoit ne tonner ne gresler, fors seulement le persil et les choux, encores aussi ne sçavoit lire ne escrire) avoit de Lucifer impetré venir en ceste isle des Papefigues, soy recréer et esbattre, en laquelle les diables avoient familiarité grande avec les hommes et femmes, et souvent y alloient passer temps. 

        Ce diable arrivé au lieu, s'adressa au laboureur, et luy demanda qu'il faisoit. Le pauvre homme luy respondit qu'il semoit celuy champ de touzelle pour soy aider à vivre l'an suivant. 

        « Voire mais, dist le diable, ce champ n'est pas tien, il est à moy, et m'appartient. Car depuis l'heure et le temps qu'au Pape vous fistes la figue, tout ce pays nous fut adjugé, proscript et abandonné. Bled semer toutesfois n'est mon estat. Pourtant je te laisse le champ : mais c'est en condition que nous partirons le profit. 

        – Je le veulx, respondit le laboureur. J'entends, dist le diable, que du profit advenant nous ferons deux lotz. L'un sera ce que croistra sus terre, l'autre ce qu'en terre sera couvert. Le choix m'appartient, car je suis diable extraict de noble et antique race : tu n'es qu'un villain. Je choisis ce que sera en terre, tu auras le dessus. En quel temps sera la cueillette ? 

        – A my juillet, respondit le laboureur. 

        – Or, dist le diable, je ne fauldray m'y trouver. Fais au reste comme est le debvoir : travaille, villain, travaille. Je vais tenter du gaillard peché de luxure les nobles nonnains de Pettesec, les cagotz et briffaulx aussi. De leurs vouloirs je suis plus qu'asceuré. Au joindre sera le combat. » 

    

    CHAPITRE XLVI

    COMMENT LE PETIT DIABLE FUT TROMPÉ 
PAR UN LABOUREUR DE PAPEFIGUIERE

    
    La my juillet venue, le diable se representa au lieu, accompaigné d'un escadron de petits diableteaux de coeur. Là rencontrant le laboureur, luy dist : 

        « Et puis, villain, comment tes tu porté depuis ma departie ? Faire icy convient nos partaiges. 

        – C'est, respondit le laboureur, raison. » 

        Lors commença le laboureur avec ses gens seyer le bled. Les . petits diables de mesmes tiroient le chaulme de terre. Le laboureur battit son bled en l'aire, le ventit, le mit en poches, le porta au marché pour vendre. Les diableteaux firent de mesmes, et au marché près du laboureur, pour leur chaulme vendre, s'assirent. Le laboureur vendit très bien son bled, et de l'argent emplit un vieulx demy brodequin, lequel il portoit à sa ceincture. Les diables ne vendirent rien : ains au contraire les païsans en plein marché se mocquoient d eux. 

        Le marché clous, dist le diable au laboureur : 

        « Villain, tu m'as à ceste fois trompé, à l'aultre ne me tromperas. 

        – Monsieur le diable, respondit le laboureur, comment vous aurois je trompé, qui premier avez choisy ? Vray est qu'en cestuy choix me pensiez tromper, esperant rien hors terre ne issir pour ma part, et dessous trouver tout entier le grain que j'avois semé, pour d'iceluy tenter les gens souffreteux, cagotz, ou avares, et par tentation les faire en vos lacs tresbucher. Mais vous estes bien jeune au mestier. Le grain que voyez en terre est mort et corrompu, la corruption d'iceluy a esté generation de l'aultre que m'avez veu vendre. Ainsi choisissiez vous le pire. C'est pourquoy estes maudict en l'Evangile. 

         
        – Laissons, dist le diable, ce propos. De quoy ceste année sequente pourras tu nostre champ semer ? 

        – Pour profit, respondit le laboureur, de bon mesnagier, le conviendroit semer de raves. 

        – Or, dist le diable, tu es villain de bien : seme raves à force, je les garderay de la tempeste, et ne gresleray poinct dessus. Mais, entends bien, je retiens pour mon partage ce que sera dessus terre, tu auras le dessous. Travaille, villain, travaille. Je vais tenter les heretiques, ce sont ames friandes en carbonnade : monsieur Lucifer a sa cholicque, ce luy sera une guorgechaulde. » 

        Venu le temps de la cueillette, le diable se trouva au lieu avec un esquadron de diableteaux de chambre. Là rencontrant le laboureur et ses gens, commença seyer et recueillir les feuilles des raves. Après luy le laboureur bechoit et tiroit les grosses raves, et les mettoit en poches. Ainsi s'en vont tous ensemble au marché. Le laboureur vendoit très bien ses raves. Le diable ne vendit rien. Que pis est, on se mocquoit de luy publiquement. 

        « Je voy bien, villain, dist adonc le diable, que par toy je suis trompé. Je veulx faire fin du champ entre toy et moy. Ce sera en tel pact, que nous entregratterons l'un l'aultre, et qui de nous deux premier se rendra, quittera sa part du champ. Il entier demourera au vaincueur. La journée sera à huitaine. Va, villain, je te gratteray en diable. J'allois tenter les pillards chiquanous, desguiseurs de procès, notaires faulsaires, advocatz prévaricateurs : mais ilz m'ont faict dire par un truchement qu'ilz estoient tous à moy. Aussi bien se fasche Lucifer de leurs ames. Et les renvoye ordinairement aux diables souillars de cuisine, sinon quand elles sont saulpoudrées. Vous dictes qu'il n'est desjeuner que d'escoliers, disner que d'advocatz, ressiner que de vignerons, soupper que de marchands, regoubilloner que de chambrières, et tous repas que de farfadetz. Il est vray. De faict, monsieur Lucifer se paist à tous ses repas de farfadetz pour entrée de table. Et se souloit desjeuner d'escoliers. Mais (las !) ne sçay par quel malheur depuis certaines années ilz ont avec leurs estudes adjoinct les sainctes Bibles. Pour ceste cause plus n'en pouvons au diable l'un tirer. Et croy que si les caphards ne nous y aident, leurs ostans par menaces, injures, force, violence et bruslemens leur sainct Paul d'entre les mains, plus à bas n'en grignoterons. De advocatz pervertisseurs de droit et pilleurs de pauvres gens, il se disne ordinairement et ne luy manquent. Mais on se fasche de tousjours un pain manger. Il dist nagueres en plein chapitre qu'il mangeroit voluntiers l'ame d'un caphard, qui eust oublié soy en son sermon recommander. Et promit double paye et notable appoinctement à quiconque luy en apporteroit une de broc en bouc. Chascun de nous se mit en queste. Mais rien n'y avons profité. Tous admonestent les nobles dames donner à leur convent. De ressiner il s'est abstenu depuis qu'il eut sa forte colicque provenante à cause que ès contrées boréales l'on avoit ses nourrissons, vivandiers, charbonniers et chaircutiers oultragé villainement. Il souppe très bien de marchands usuriers, apothycaires, faulsaires, billonneurs, adulterateurs de marchandises. Et quelquesfois qu'il est en ses bonnes, regoubillonne de chambrières, lesquelles, avoir beu le bon vin de leurs maistres, remplissent le tonneau d'eau puante. Travaille, villain, travaille. Je vais tenter les escoliers de Trebizonde laisser peres et meres, renoncer à la police commune, soy emanciper des edictz de leur roy, vivre en liberté soubterraine, mespriser un chascun, de tous se mocquer, et prenans le beau et joyeux petit beguin d'innocence poëticque, soy tous rendre farfadetz gentilz. » 

    

    CHAPITRE XLVII

    COMMENT LE DIABLE FUT TROMPÉ PAR UNE VIEILLE DE PAPEFIGUIERE

    
    Le laboureur retournant en sa maison estoit triste et pensif. Sa femme tel le voyant, cuidoit qu'on l'eust au marché desrobé. Mais entendant la cause de sa melancholie, voyant aussi sa bourse pleine d'argent, doulcement le reconforta et l'asceura que de ceste gratelle mal aucun ne luy adviendroit. Seulement que sus elle il eust à se poser et reposer. Elle avoit ja pourpensé bonne issue. 

        « Pour le pis (disoit le laboureur) je n'en auray qu'une esrafflade : je me rendray au premier coup et luy quitteray le champ. 

        – Rien, rien, dist la vieille, posez vous sus moy et reposez : laissez moy faire. Vous m'avez dict que c'est un petit diable : je le vous feray soubdain rendre, et le champ nous demourera. Si c'eust esté un grand diable, il y aurait à penser. » 

        Le jour de l'assignation estoit lors qu'en l'isle nous arrivasmes. A bonne heure du matin le laboureur s'estoit très bien confessé, avoit communié, comme bon catholique, et par le conseil du curé s'estoit au plonge caché dedans le benoistier, en l'estat que l'avions trouvé. >Sus l'instant qu'on nous racontoit ceste histoire, eusmes advertissement que la vieille avoit trompé le diable et guaigné le champ. La manière fut telle. Le diable vint à la porte du laboureur, et sonnant s'escria : 

        « O villain, villain, ça, ça, à belles gryphes ! » 

        Puis entrant en la maison gallant et bien delibéré, et n'y trouvant le laboureur, advisa sa femme en terre pleurante et lamentante. 

        « Qu'est cecy ? demandoit le diable. Où est il ? Que fait il ? 

        – Ha, dist la vieille, où est il le meschant, le bourreau, le brigant ? Il m'a affollée, je suis perdue, je meurs du mal qu'il m'a faict. 

        – Comment, dist le diable, qui a il ? Je le vous gualleray bien tantoust. 

        – Ha, dist la vieille, il m'a dict, le bourreau, le tyran, l'esgratigneur de diables, qu'il avoit huy assignation de se gratter avec vous : pour essayer ses ongles il m'a seulement gratté du petit doigt icy entre les jambes, et m'a du tout affollée. Je suis perdue, jamais je n'en gueriray, regardez. Encores est il allé chez le mareschal soy faire esguiser et apoincter les gryphes. Vous estes perdu monsieur le diable, mon amy. Saulvez vous, il n'arrestera poinct. Retirez vous, je vous en prie. » 

        Lors se descouvrit jusques au menton en la forme que jadis les femmes Persides se présentèrent à leurs enfans fuyans de la bataille, et luy monstra son comment a nom. 

         
        Le diable, voyant l'enorme solution de continuité en toutes dimensions, s'escria : « Mahon, Demiourgon, Megere, Alecto, Persephone, il ne me tient pas ! Je m'en vais bel erre. Cela ! Je luy quitte le champ. » 

        Entendans la catastrophe et fin de l'histoire, nous retirasmes en nostre nauf. Et là ne fismes aultre sejour. Pantagruel donna au tronc de la fabrique de l'eglise dix huit mille royaulx d'or en contemplation de la pauvreté du peuple et calamité du lieu. 

    

    CHAPITRE XLVIII

    COMMENT PANTAGRUEL DESCENDIT EN L'ISLE DES PAPIMANES

    
    Laissans l'isle desolée des Papefigues, navigasmes par un jour en serenité et tout plaisir, quand à nostre veue s'offrit la benoiste isle des Papimanes. Soubdain que nos ancres furent au port jettées, avant que nous eussions encoché nos gumenes, vindrent vers nous en un esquif quatre personnes diversement vestuz. 

        L'un en moine enfrocqué, crotté, botté. L'aultre en faulconnier, avec un leure et guand d'oiseau. L'aultre en solliciteur de procès, ayant un grand sac plein d'informations, citations, chiquaneries et adjournemens en main. L'aultre en vigneron d'Orléans avec belles guestres de toille, une panouère et une serpe à la ceincture. Incontinent qu'ilz furent joincts à nostre nauf, s'escrièrent à haute voix tous ensemble demandans : 

        « L'avez vous veu, gens passagiers ? l'avez vous veu ? 

        – Qui ? demandoit Pantagruel. 

        – Celuy là, respondirent ilz. 

        – Qui est il ? demanda Frère Jean. Par la mort boeuf, je l'assommeray de coups. » 

        Pensant qu'ilz se guementassent de quelque larron, meurtrier ou sacrilege. 

        

        « Comment, dirent ilz, gens peregrins, ne cognoissez vous l'Unique ? 

        – Seigneurs, dist Epistemon, nous n'entendons telz termes. Mais exposez nous, s'il vous plaist, de qui entendez, et nous vous en dirons la verité sans dissimulation. 

        – C'est, dirent ilz, celuy qui est. L'avez vous jamais veu ? 

        – Celuy qui est, respondit Pantagruel, par nostre théologique doctrine, est Dieu. Et en tel mot se declaira à Moses. Onques certes ne le vismes, et n'est visible à oeilz corporelz. 

        – Nous ne parlons mie, dirent ilz, de celuy hault Dieu qui domine par les cieulx. Nous parlons du Dieu en terre. L'avez vous onques veu ? Ilz entendent, dist Carpalim, du pape, sus mon honneur. 

        – Ouy, ouy, respondit Panurge, ouy dea, messieurs, j'en ay veu trois, à la vue desquelz je n'ay gueres profité. 

        – Comment, dirent ilz, nos sacres decretales chantent qu'il n'y en a jamais qu'un vivant. 

        – J'entends, respondit Panurge, les uns successivement après les aultres. Aultrement n'en ay je veu qu'un à une fois. 

        – O gens, dirent ilz, trois et quatre fois heureux, vous soyez les bien et plus que très bien venuz ! » 

        Adonc s'agenouillerent devant nous, et nous vouloient baiser les pieds. Ce que ne leur voulusmes permettre, leur remontrans qu'au pape, si là de fortune en propre personne venoit, ilz ne sçauroient faire davantage. « Si ferions, si, respondirent ilz. Cela est entre nous ja resolu. Nous luy baiserions le cul sans feuille, et les couilles pareillement. Car il a couilles le pere sainct, nous le trouvons par nos belles decretales, aultrement ne seroit il pape. De sorte te qu'en subtile philosophie decretaline ceste consequence est nécessaire : Il est pape, il a donc couilles. Et quand couilles fauldroient on monde, le monde plus pape n'auroit. » 

        Pantagruel demandoit ce pendant à un mousse de leur esquif qui estoient ces personnages. Il luy fit response, que c'estoient les quatre estatz de l'isle; adjousta davantaige que serions bien recueillis et bien traictés, puis qu'avions veu le pape. Ce qu'il remonstra à Panurge, lequel luy dist secretement : 

        « Je fais voeu à Dieu, c'est cela. Tout vient à poinct qui peult attendre. A la veue du pape jamais n'avions profité; à ceste heure de par tous les diables nous profitera comme je voy. » 

        Alors descendismes en terre, et venoit au davant de nous comme en procession tout le peuple du pays, hommes, femmes, petits enfans. Nos quatre estatz leur dirent à haulte voix : 

        « Ilz l'ont veu. Ilz l'ont veu. Ilz l'ont veu. » 

        A ceste proclamation tout le peuple s'agenouilloit davant nous, levans les mains joinctes au ciel, et crians : 

        « O gens heureux ! O bien heureux ! » 

        Et dura ce cry plus d'un quart d'heure. Puis y accourut le maistre d'escole avec tous ses pedagogues, grimaulx et escoliers, et les fouettoit magistralement, comme on souloit fouetter les petits enfants en nos pays, quand on pendoit quelque malfaicteur, afin qu'il leur en souvint. Pantagruel en fut fasché, et leur dist : 

        « Messieurs, si ne desistez fouetter ces enfans, je m'en retourne. » 

        Le peuple s'estonna entendant sa voix stentorée, et vis un petit bossu à longs doigts demandant au maistre d'escole : 

        « Vertus de Extravagantes, ceux qui voyent le pape, deviennent ilz ainsi grands comme cestuy cy qui nous menasse ? O qu'il me tarde merveilleusement que je ne le voy, afin de croistre et grand comme luy devenir. » 

        Tant grandes furent leurs exclamations, que Homenas y accourut (ainsi appellent ilz leur evesque) sus une mule desbridée, caparassonnée de verd, accompaigné de ses appous (comme ilz disoient), de ses suppos aussi, portans croix, banières, confalons, baldachins, torches, benoistiers. Et nous vouloit pareillement les pieds baiser à toutes forces (comme fit au pape Clement le bon Christian Valfinier) disant qu'un de leurs hypophetes desgresseur et glossateur de leurs sainctes decretales avoit par escrit laissé que ainsi comme le Messias, tant et si long temps des Juifz attendu, en fin leur estoit advenu, aussi en icelle isle quelque jour le pape viendroit. Attendant ceste heureuse journée, si là arrivoit personne qui l'eut veu à Rome ou aultre part, qu'ilz eussent à bien le festoyer, et reverentement traicter. Toutesfois nous en excusasmes honnestement. 

    

    CHAPITRE XLIX

    COMMENT HOMENAS, EVESQUE DES PAPEMANES, 
NOUS MONSTRA LES URANOPETES DECRETALES

    
    Puis nous dist Homenas : 

        « Par nos sainctes decretales nous est enjoinct et commandé visiter premier les eglises que les cabarets. Pourtant, ne declinans de ceste belle institution, allons à l'eglise, après irons banqueter. 

        – Homme de bien, dist Frère Jean, allez davant, nous vous suivrons. Vous en avez parlé en bons termes et en bon Christian. Ja long temps a que n'en avions veu. Je m'en trouve fort resjouy en mon esprit, et croy que je n'en repaistray que mieulx. C'est belle chose rencontrer gens de bien. » 

        Approchans de la porte du temple, apperceusmes un gros livre doré, tout couvert de fines et precieuses pierres, balais, esmeraudes, diamans et unions, plus ou autant pour le moins excellentes que celles que Octavian consacra à Jupiter Capitolin. Et pendoit en l'air attaché à deux grosses chaines d'or au zoophore du portal. Nous le regardions en admiration. Pantagruel le manioit et tournoit à plaisir, car il y pouvoit aisement toucher. Et nous affermoit qu'au touchement d'icelles, il sentoit un doulx prurit des ongles et desgourdissement des bras : ensemble tentation vehemente en son esprit de battre un sergent ou deux, pourveu qu'ilz n'eussent tonsure. 

        Adonc nous dist Homenas : 

        « Jadis fut aux Juifz la loy par Moses baillée escrite des doigts propres de Dieu. En Delphes davant la face du temple d'Apollo fut trouvée ceste sentence divinement escrit : ΓΝΩΘΙ ΣΕΑΥΤΟΝ. Et par certain laps de temps après fut veue El, aussi divinement escrite et transmise des cieulx Le simulacre de Cybele fut des cieulx en Phrygie transmis on champ nommé Pesinunt. Aussi fut en Taur is le simulacre de Diane, si croyez Euripides. L'oriflambe fut des cieulx transmise aux nobles et très chrestians rois de France, pour combattre les Infideles. Regnant Numa Pompilius, roy second des Romains en Rome, fut du ciel veu descendre le tranchant bouclier dict Ancile. En Acropolis d'Athènes jadis tomba du ciel empiré la statue de Minerve. Icy semblablement voyez les sacres decretales escrites de la main d'un ange Cherubin. Vous aultres gens Transpontins, ne le croirez pas. 

        – Assez mal, respondit Panurge. 

        – Et à nous icy miraculeusement du ciel des cieulx transmises, en façon pareille que par Homere, pere de toute philosophie (exceptez tousjours les dives decretales), le fleuve du Nile est appelé Diipetes. Et parce qu'avez veu le pape, evangeliste d'icelles et protecteur sempiternel, vous sera de par nous permis les voir et baiser au dedans, si bon vous semble. Mais il vous conviendra par avant trois jours jeuner, et regulièrement confesser, curieusement espluchans et inventorizans vos pechés tant dru, qu'en terre ne tombast une seule circonstance, comme divinement nous chantent les dives decretales que voyez. A cela fault du temps. 

        – Homme de bien, respondit Panurge, decrotouères, voire, dis je, decretales avons prou veu en papier, en parchemin lanterné, en velin, escrites à la main, et imprimées en moulle. Ja n'est besoing que vous peinez à cestes cy nous monstrer. Nous contentons du bon vouloir, et vous remercions autant. 

        – Vray bis, dist Homenas, vous n'avez mie veu cestes cy angelicquement escrites. Celles de vostres pays ne sont que transsumpts des nostres, comme trouvons escrit par un de nos antiques scholiastes decretalins. Au reste vous prie n'y espargner ma peine. Seulement advisez si voulez confesser et jeuner les trois beaulx petits jours de Dieu. 

        – De confesser, respondit Panurge, très bien nous consentons. Le jeune seulement ne nous vient à propos ; car nous avons tant et trestant par la marine jeuné, que les araignes ont faict leurs toiles sus nos dents. Voyez icy ce bon Frère Jean des Entommeures (à ce mot Homenas courtoisement luy bailla la petite accolade), la mousse luy est creue on gouzier par faulte de remuer et exercer les badigoinces et mandibules. 

        – Il dit vray, respondit Frère Jean. J'ay tant et trestant jeuné que j'en suis devenu tout bossu. 

        – Entrons, dist Homenas, donc en l'eglise, et nous pardonnez si présentement ne vous chantons la belle messe de Dieu. L'heure de myjour est passée, après laquelle nous defendent nos sacres decretales messe chanter, messe, dis je, haulte et légitime. Mais je vous en diray une basse et seiche. 

        – J'en aimerois mieulx, dist Panurge, une mouillée de quelque bon vin d'Anjou. Boutez donc, boutez bas et roide. 

        – Verd et bleu, dist Frère Jean, il me desplaist grandement qu'encores est mon estomac à jeun. Car ayant très bien desjeuné et repeu a usage monachal, si d'adventure il nous chante de Requiem, je y eusse porté pain et vin par les traicts passés. Patience. Sacquez, chocquez, boutez, mais troussez la court, de peur que ne se crotte, et pour aultre cause aussi, je vous en prie. » 

    

    CHAPITRE L

    COMMENT, PAR HOMENAS, NOUS FUT MONSTRÉ 
L'ARCHETYPE D'UN PAPE

    
    La messe parachevée, Homenas tira d'un coffre près le grand autel un gros faratz de clefs, desquelles il ouvrit, à trente et deux clavures et quatorze catenatz, une fenestre de fer bien barrée, au dessus dudict autel : puis, par grand mystere, se couvrit d'un sac mouillé : et tirant un rideau de satin cramoisi, nous monstra une image peincte assez mal, selon mon advis, y toucha un baston longuet, et nous fit à tous baiser la touche. Puis nous demanda : 

        « Que vous semble de ceste image ? 

        – C'est, respondit Pantagruel, la ressemblance d'un pape. Je le cognoy à la tiare, à l'aumusse, au rochet, à la pantoufle. – Vous dictes bien, dist Homenas. C'est l'idée de celluy Dieu de bien en terre, la venue duquel nous attendons devotement, et lequel esperons une fois voir en ce pays. O l'heureuse et desirée et tant attendue journée ! Et vous, heureux et bienheureux, qui tant avez eu les astres favorables, qu'avez vivement en face veu et réalement celuy bon Dieu en terre, duquel voyant seulement le portraict, pleine remission guaignons de tous nos péchés mémorables : ensemble la tierce partie avec dix huit quarantaines de péchés oubliés ! Aussi ne la voyons nous qu'aux grandes festes annuelles. » 

        Là disoit Pantagruel que c'estoit ouvraige tel que le faisoit Daedalus. Encores qu'elle fust contrefaicte et mal traicte, y estoit toutesfois latente et occulte quelque divine energie en matière de pardons. 

        « Comme, dist Frère Jean, à Seuillé les coquins souppans un jour de bonne feste a l'hospital, et se vantans l'un avoir celuy jour guaigné six blancs, l'aultre deux soulz, l'aultre sept carolus, un gros gueux se vantoit avoir guaigné trois bons testons. Aussi (luy respondirent ses compaignons) tu as une jambe de Dieu. Comme si quelque divinité fust absconse en une jambe toute sphacelée et pourrie. 

        – Quand, dist Pantagruel, telz contes vous nous ferez, soyez records d'apporter un bassin. Peu s'en fault que ne rende ma guorge. User ainsi du sacre nom de Dieu en choses tant ordes et abominables ! Fy, j'en dis fy ! Si dedans vostre moinerie est tel abus de paroles en usaige, laissez le là, ne le transportez hors les cloistres. 

        – Ainsi, respondit Epistemon, disent les medecins estre en quelques maladies certaine participation de divinité. Pareillement Neron louoit les champeignons, et en proverbe grec les appeloit « viande des dieux, » pource qu'en iceux il avoit empoisonné son predecesseur Claudius, empereur Romain. 

        – Il me semble, dist Panurge, que ce portraict fault en nos derniers papes : car je les ay veu non aumusse, ains armet en teste porter, thymbré d'une tiare persicque, et tout l'empire Christian estant en paix et silence, eux seulz guerre faire felonne et très cruelle. 

        – C'estoit, dist Homenas, donc contre les rebelles, hereticques, protestans desesperés, non obéissans à la saincteté de ce bon Dieu en terre. Cela luy est non seulement permis et licite, mais commandé par les sacres decretales, et doit à feu incontinent empereurs, rois, ducs, princes, republicques et à sang mettre, qu'ilz transgresseront un iota de ses mandemens : les spolier de leurs biens, les deposseder de leurs royaumes, les proscrire, les anathematiser, et non seulement leurs corps, et de leurs enfans et parens aultres occire, mais aussi leurs ames damner au parfond de la plus ardente chauldière qui soit en enfer. 

        – Icy, dist Panurge, de par tous les diables, ne sont ilz hereticques comme fut Raminagrobis, et comme ilz sont parmy les Allemaignes et Angleterre. Vous estes christians triés sus le volet. 

        – Ouy, vraybis, dist Homenas, aussi serons nous tous saulvés. Allons prendre de l'eau beniste, puis dipnerons. » 

    

    CHAPITRE LI

    MENUS DEVIS DURANT LE DISNER, 
A LA LOUANGE DES DECRETALES

    
    Or, notez, beuveurs, que durant la messe seche d'Homenas, trois manilliers de l'eglise, chascun tenant un grand bassin en main, se pourmenoient parmy le peuple, disans à haulte voix : « N'oubliez les gens heureux qui l'ont veu en face. » Sortans du temple, ilz apporterent à Homenas leurs bassins tous pleins de monnoye papimanicque. Homenas nous dist que c'estoit pour faire bonne chere, et que de ceste contribution et taillon, l une partie seroit employée à bien boire l'aultre à bien manger, suivant une mirificque glosse cachée en un certain coignet de leurs sainctes Decretales. 

        Ce que fut faict, et en beau cabaret assez retirant à celuy de Guillot en Amiens. Croyez que la repaissaille fut copieuse, et les beuvettes numereuses. En cestuy disner je notay deux choses mémorables : l'une, que viande ne fust apportée, quelle que fust. lussent chevreaulx, fussent chapons, fussent cochons (desquelz y a foison en Papimanie), fussent pigeons, connilz, levreaulx, cocqs d'Inde, ou aultres, en laquelle n'y eust abondance de farce magistrale. L'aultre, que tous le sert et dessert fut porté par les filles pucelles mariables du lieu, belles, je vous affie, saffrettes, blondettes, doulcettes et de bonne grâce : lesquelles vestues de longues, blanches et deliées aubes à doubles ceintures, le chef ouvert, les cheveulx instrophiés de petites bandelettes et rubans de soye violette, semés de roses, oeilletz. marjolaine, aneth, aurande, et aultres fleurs odorantes, à chascune cadence nous invitoient à boue avec doctes et mignonnes reverences. Et estoient voluntiers veues de toute l'assistance. Frère Jean les regardoit de cousté, comme un chien qui emporte un plumail. Au dessert du >premier metz fut par elles melodieusement chanté un epode à la louange des sacrosainctes decretales. 

        Sus l'apport du second service, Homenas, tout joyeux et esbaudy, adressa sa parole à un des maistres sommeliers, disant : 

        « Clerice, esclaire icy. » 

        A ces motz, une des filles promptement luy presenta un grand hanap plein de vin extravaguant. Il le teint en main, et souspirant profondement, dist à Pantagruel : 

        « Mon seigneur, et vous, beaux amis, je boy à vous tous de bien bon coeur. Vous soyez les très bien venuz. » 

        Beu qu'il eut et rendu le hanap a la bachelette gentille, fit une lourde exclamation, disant : 

        « O dives decretales ! tant par vous est le vin bon bon trouvé ! 

        – Ce n'est, dist Panurge, pas le pis du panier. 

        – Mieulx seroit, dist Pantagruel, si par elles le mauvais vin devenoit bon. 

        – O séraphicque Sixiesme ! dist Homenas continuant, tant vous estes necessaire au saulvement des pauvres humains ! O cherubicques Clementines ! comment en vous est proprement contenue et descrite la perfaicte institution du vray Christian ! O Extravagantes angelicques, comment sans vous periroient les pauvres ames, lesquelles, ça bas, errent par les corps mortelz en ceste vallée de misere ! Helas, quand sera ce don de grace particulière faict ès humains, qu'ilz desistent de toutes aultres estudes et negoces, pour vous lire, vous entendre, vous sçavoir, vous user, pratiquer, incorporer, sanguifier, et incentricquer ès profonds ventricules de leurs cerveaulx, ès internes moelles de leurs os, ès perplex labyrintes de leurs arteres ? O lors et non plus toust, ne aultrement, heureux le monde ! » 

        A ces motz, se leva Epistemon, et dist tout bellement à Panurge : 

        « Faulte de selle percée me contrainct d'icy partir. Ceste farce m'a desbondé le boyau cullier. je n'arresteray gueres. 

        – O lors, dist Homenas continuant, nullité de gresle, gelée, frimats, vimeres ! O lors, abondance de tous biens en terre ! O lors paix obstinée, infringible en l'univers : cessation de guerres, pilleries, anguaries, briguanderies, assassinemens : exceptez contre les heretiques et rebelles mauldicts ! O lors joyeuseté, alaigresse, liesse, soulas, deduicts, plaisirs, delices en toute nature humaine ! Mais, o grande doctrine, inestimable erudition, preceptions déificques, emmortaisées par les divins chapitres de ces eternes decretales ! O comment, lisant seulement un demy canon, un petit paragraphe, un seul notable de ces sacrosainctes decretales, vous sentez en vos coeurs enflammée la fournaise d' amour divin ; de charité envers vostre prochain, pourveu qu'il ne soit heretique ; contemnement asceuré de toutes choses fortuites et terrestres ; ecstatique elevation de vos esprits, voire jusques au troisième ciel ; contentement certain en toutes vos affections ! » 

    

    CHAPITRE LII

    CONTINUATION DES MIRACLES ADVENUZ PAR LES DECRETALES

    
    « Voicy, dist Panurge, qui dit d'orgues. Mais j'en croy le moins que je peux. Car il m'advint un jour à Poictiers, chez l'Escossois docteur Decretalipotens, d'en lire un chapitre : le diable m'emporte, si à la lecture d'iceluy je ne fus tant constipé du ventre, que par plus de quatre, voire cinq jours, je ne fiantay qu'une petite crotte. Sçavez vous quelle ? Telle, je vous jure, que Catulle dit estre celles de Furius son voisin. 

        En tout un an je ne chie dix crottes, 

        Et, si des mains tu les brises et frottes, 

        Ja n'en pourras ton doigt souiller de erres, 

        Car dures sont plus que febves et pierres. 

        – Ha, ha ! dist Homenas, Inian, mon amy, vous, par adventure, estiez en estat de peché mortel. 

        – Cestuy là, dist Panurge, est d'un autre tonneau. 

        – Un jour, dist Frère Jean, je m'estois à Seuillé torché le cul d'un feuillet d'unes meschantes Clementines, lesquelles Jean Guymard nostre recepveur avoit jetté on préau du cloistre : je me donne à tous les diables, si les rhagadies et haemorrutes ne m'en advindrent si très horribles, que le pauvre trou de mon clous bruneau en fut tout dehinguandé. 

        – Inian, dist Homenas, ce fut evidente punition de Dieu, vengeant le peché qu'aviez faict incaguant ces sacres livres, lesquelz deviez baiser et adorer, je dis d'adoration de latrie, ou d'hyperdulie pour le moins. Le Panormitan n'en mentit jamais. 

        – Jean Chouart, dist Ponocrates, à Monspellier avoit acheté des moines de sainct Olary unes belles decretales escrites en beau et grand parchemin de Lamballe, pour en faire des velins pour battre l'or. Le malheur y fut si estrange, que onques pièce n'y fut frappée, qui vint à profit. Toutes furent dilacerées et estrippées. 

        – Punition, dist Homenas, et vengeance divine. 

        – Au Mans, dist Eudemon, François Cornu, apothycaire, avoit en cornetz emploicté unes Extravaguantes frippées ; je desadvoue le diable, si tout ce qui dedans fut empacqueté, ne fut sus l'instant empoisonné, pourry et guasté : encens, poyvre, gyrofle, cinnamome, safran, cire, espices, casse, reubarbe, tamarin : generalement tout, drogues, gogues et senogues. 

        – Vengeance, dist Homenas, et divine punition. Abuser en choses prophanes de ces tant sacres escritures ! 

        – A Paris, dist Carpalim, Groignet cousturier avoit emploicté unes vieilles Clementines en patrons et mesures. O cas estrange ! Tous habillemens taillés sus telz patrons, et protraicts sus telles mesures, furent guastés et perduz : robes, cappes, manteaulx, sayons, juppes, cazaquins, colletz, pourpoincts, cottes, gonnelles, verdugualles. Groignet cuidant tailler une cappe, tailloit la forme d'une braguette. En lieu d'un sayon, tailloit un chappeau à prunes succées. Sus la forme d'un cazaquin tailloit une aumusse. Sus le patron d'un pourpoinct tailloit la guise d'une paele. Ses varletz, l'avoir cousue, la deschicquetoient par le fond, et sembloit d'une paele à fricasser chastaignes. Pour un collet faisoit un brodequin. Sus le patron d'une verdugualle tailloit une barbute. Pensant faire un manteau faisoit un tabourin de Souisse. Tellement que le pauvre homme par justice fut condamné à payer les estoffes de tous ses challans, et. de présent en est au safran. 

        – Punition, dist Homenas, et vengeance divine. 

        – A Cahusac, dist Gymnaste, fut pour tirer à la butte partie faicte entre les seigneurs d'Estissac et vicomte de Lausun. Perotou avoit depecé unes demies decretales du bon canonge. De la carte et des feuilletz avoit taillé le blanc pour la butte. Je me donne, je me vends, je me donne à travers tous les diables, si jamais arbalestier du pays (lesquelz sont suppelatifz en toute Guyenne) tira traict dedans. Tous furent coustiers. Rien du blanc sacrosainct barbouillé ne fut, depucellé ne entomné. Encores Sansornin l'aisné, qui guardoit les guages, nous juroit figues dioures (son grand serment) qu'il avoit veu apertement, visiblement, manifestement le pasadouz de Carquelin droit entrant dedans la grolle on milieu du blanc, sus le poinct de toucher et enfoncer, s'estre escarté loing d'une toise coustier vers le fournil. 

        – Miracle, s'escria Homenas, miracle, miracle ! Clerice, esclaire icy. Je boy à tous. Vous me semblez vrays christians. » 

        A ces motz les filles commencerent ricasser entre elles. Frère Jean hannissoit du bout du nez comme prest à roussiner, ou baudouiner pour le moins et monter dessus, comme Herbault sus pauvres gens. 

        « Me semble, dist Pantagruel, qu'en telz blancs l'on eust contre le dangier du traict plus sceurement esté, que ne fut jadis Diogenes. 

        – Quoy ? demanda Homenas. Comment ? Estoit il decretaliste ? 

        – C'est (dist Epistemon retournant de ses affaires) bien rentré de picques noires. 

        – Diogenes, respondit Pantagruel, un jour s'esbattre voulant, >visita les archiers qui tiroient à la butte. Entre iceux un estoit tant faultier, imperit et mal adroit, que lors qu'il estoit en rang de tirer, tout le peuple spectateur s'escartoit de peur d'estre par luy feru. Diogenes, l'avoir un coup veu si perversement tirer que sa fleche tomba plus d'un trabut loing de la butte, au second coup le peuple loing d'un cousté et d'aultre s'escartant, accourut et se tint en pieds jouxte le blanc : affermant cestuy lieu estre le plus sceur : et que l'archier plus toust feriroit tout aultre lieu que le blanc : le blanc seul estre en sceureté du traict. 

        – Un paige, dist Gymnaste, du seigneur d'Estissac, nommé Chamouillac, aperceut le charme. Par son advis Perotou changea de blanc, et y employa les papiers du procès de Pouillac. Adonc tirerent très bien et les uns et les aultres. 

        – A Landerousse, dist Rhizotome, ès nopces de Jean Delif, fut le festin nuptial notable et sumptueux, comme lors estoit la coustume du pays. Après souper furent jouées plusieurs farces, comedies, sornettes plaisantes ; furent dansées plusieurs moresques aux sonnettes et timbous ; furent introduictes diverses sortes de masques et mommeries. Mes compaignons d'escole et moy pour la feste honorer à nostre pouvoir (car au matin nous tous avions eu de belles livrées blanc et violet) sus la fin fismes un barboire joyeux avec force coquilles de sainct Michel et belles caquerolles de limaçons. En faulte de Colocasie, Bardane, Personate et de papier, des feuilletz d'un vieil Sixième, qui là estoit abandonné, nous fismes nos faulx visaiges, les descoupans un peu à l'endroit des oeilz, du nez et de la bouche. Cas merveilleux. Nos petites caroles et puériles esbatements achevés, oustans nos faulx visaige, appareusmes plus hideux et villains que les diableteaux de la passion de Doué : tant avions les faces guastées aux lieux touchés par lesditz feuilletz. L'un y avoit la picote, l'aultre le tac, l'aultre la verole, l'aultre la rougeole, l'aultre gros frondes. Somme, celuy de nous tous estoit le moins blessé à qui les dents estoient tombées. 

        – Miracle, s'escria Homenas, miracle ! 

        – Il n'est, dist Rhizotome, encores temps de rire. Mes deux soeurs, Catherine et Renée avoient mis dedans ce beau Sixième, comme en presse (car il estoit couvert de grosses aisles, et ferré à glez) leurs guimples, manchons et collerettes savonnées de frais, bien blanches, et empesées. Par la vertu Dieu... 

        – Attendez, dist Homenas, du quel Dieu entendez vous ? 

        – Il n'en est qu'un, respondit Rhizotome. 

        – Ouy bien, dist Homenas, ès cieulx. En terre n'en avons nous un aultre ? 

        – Arry avant, dist Rhizotome, je n'y pensois par mon ame plus. Par la vertu donc du Dieu pape terre, leurs guimples, collerettes, baverettes, couvrechefz et tout aultre linge, y devint plus noir qu'un sac de charbonnier. 

        – Miracle, s'escria Homenas, Clerice, esclaire icy, et note ces belles histoires. 

        – Comment, demanda Frère Jean, dit on donc ? 

        Depuis que decretz eurent ales, 

        Et gens d'armes porterent males, 

        Moines allerent à cheval, 

        En ce monde abonda tout mal. 

        – Je vous entends, dist Homenas. Ce sont petits quolibets des heretiques nouveaulx. » 

    

    CHAPITRE LIII

    COMMENT, PAR LA VERTU DES DECRETALES, 
EST L'OR SUBTILEMENT TIRÉ DE FRANCE EN ROME

    
    « Je vouldrois, dist Epistemon, avoir payé chopine de trippes à embourser, et qu'eussions à l'original collationné les terrifiques chapitres, Execrabilis, De multa, Si plures, De Annatis per totum, Nisi essent, Cum ad Monasierium, Quod dilectio, Mandatum et certains aultres, lesquelz tirent par chascun an de France en Rome quatre cens mille ducatz, et davantaige. 

        – Est ce rien cela ? dist Homenas ; me semble toutesfois estre peu, veu que France la très christiane est unique nourrice de la court Romaine. Mais trouvez moy livres on monde, soyent de philosophie, de medecine, des loix, des mathematicques, des lettres humaines, voire (par le mien Dieu) de la saincte Escriture, qui en puissent autant tirer ? Poinct. Nargues, nargues. Vous n'en trouverez poinct de ceste auriflue energie, je vous en asceure. Encores ces diables heretiques ne les veulent apprendre et sçavoir. Bruslez, tenaillez, cizaillez, noyez, pendez, empallez, espaultrez, demembrez, exenterez, descouppez, fricassez, grisiez, transonnez, crucifiez, bouillez, escarbouillez, escartelez, debezillez, dehinguandez, carbonnadez ces meschans heretiques decretalifuges, decretalicides, pires que homicides, pires que parricides, decretalictones du diable. 

        « Vous aultres gens de bien, si voulez estre dicts et reputés vrais christians, je vous supplie à joinctes mains ne croire aultre chose, aultre chose ne penser, ne dire, n'entreprendre, ne faire, fors seulement ce que contiennent nos sacres decretales et leurs corollaires : ce beau Sixième, ces belles Clementines, ces belles Extra vaguantes. O livres déifiques ! Ainsi serez en gloire, honneur, exaltation, richesses, dignités, prelations en ce monde : de tous reverés, d'un chascun redoubtés, à tous preferés, sus tous esleuz et choisis. Car il n'est sous la chappe du ciel estat duquel trouviez gens plus idoines à tout faire et manier, que ceux qui, par divine prescience et eterne predestination, adonnnés se sont à l'estude des sainctes decretales. 

        « Voulez vous choisir un preux empereur, un bon capitaine, un digne chef et conducteur d'une armée en temps de guerre, qui bien sçaiche tous inconveniens prevoir, tous dangiers eviter, bien mener ses gens à l'assault et au combat en alaigresse, rien ne hazarder, tousjours vaincre sans perte de ses soubdars et bien user de la victoire ? Prenez moy un decretiste. Non, non. Je dis un decretaliste. 

        – O le gros rat ! dist Epistemon. 

        – Voulez vous en temps de paix trouver homme apte et suffisant à bien gouverner l'estat d'une republicque, d'un royaume, d'un empire, d'une monarchie : entretenir l'eglise, la noblesse, le senat et le peuple en richesses, amitié, concorde, obéissance, vertus, honnesteté ? Prenez moy un decretaliste. Voulez vous trouver homme qui par vie exemplaire, beau parler, sainctes admonitions, en peu de temps, sans effusion de sang humain, conqueste la terre saincte, et à la saincte foy convertisse les mescréans Turcs, Juifz, Tartares, Moscovites, Mammeluz et Sarrabovites ? Prenez moy un decretaliste. 

        « Qui fait en plusieurs pays le peuple rebelle et detravé, les paiges friands et mauvais, les escoliers badaulx et asniers ? Leurs gouverneurs, leurs escuyers, leurs precepteurs n'estoient decretalistes. 

        « Mais qui est ce (en conscience) qui a estably, confirmé, authorisé ces belles religions, desquelles en tous endroits voyez la christianté ornée, decorée, illustrée, comme est le firmament de ses claires estoiles ? Dives decretales. 

        « Qui a fondé, pilotizé, talué, qui maintient, qui substante, qui nourrit les devots religieux par les convens, monasteres et abbayes : sans les prières diurnes, nocturnes, continuelles desquelz, seroit le monde en dangier évident de retourner en son antique chaos ? Sacres decretales. 

        « Qui fait et journellement augmente en abondance de tous biens temporelz, corporelz et spirituelz le fameux et celebre patrimoine de sainct Pierre ? Saintes decretales. 

        « Qui fait le sainct Siege apostolique en Rome de tout temps et aujourd'huy tant redoubtable en l'univers, qu'il fault ribon ribaine que tous rois, empereurs, potentats et seigneurs pendent de luy, tiennent de luy, par luy soient couronnés, confirmés, authorisés, viennent là boucquer et se prosterner à la mirificque pantoufle, de laquelle avez veu le protraict ? Belles decretales de Dieu. 

        « Je vous veulx declairer un grand secret. Les universités de vostre monde, en leurs armoiries et devises ordinairement portent un livre, aucunes ouvert, aultres fermé. Quel livre pensez vous que soit ? 

        – Je ne sçay certes, respondit Pantagruel. Je ne leus onques dedans. 

        – Ce sont, dist Homenas, les decretales, sans lesquelles periroient les privileges de toutes universités. Vous me debvez ceste là. Ha, ha, ha, ha, ha. » 

        Icy commença Homenas rotter, petter, rire, baver et suer : et bailla son gros gras bonnet à quatre braguettes à une des filles, laquelle le posa sus son beau chef en grande alaigresse, après l'avoir amoureusement baisé, comme guaige et asceurance qu'elle seroit premiere mariée. 

        « Vivat ! s'escria Epistemon, vivat ! fifat ! pipat ! bibat ! O secret apocalypticque ! 

        – Clerice, dist Homenas, Clerice, esclaire icy à doubles lanternes. Au fruict, pucelles. Je disois donc que ainsi vous adonnans à l'estude unique des sacres decretales, vous serez riches ethonorés en ce monde. Je dis consequemment qu'en l'aultre vous serez infailliblement saulvés on benoict royaume des cieulx, duquel sont les clefz baillées à nostre bon Dieu decretaliarche. O mon bon Dieu, lequel j'adore, et ne vis onques, de grace speciale ouvre nous en l'article de la mort pour le moins, ce très sacré thresor de nostre mere saincte Ecclise, duquel tu es protecteur, conservateur, promeconde, administrateur, dispensateur. Et donne ordre que ces precieux oeuvres de supererogation, ces beaux pardons au besoing ne nous faillent. A ce que les diables ne trouvent que mordre sus nos pauvres ames, que la gueule horrifique d'enfer ne nous engloutisse. Si passer nous fault par purgatoire, patience ! En ton pouvoir et arbitre est nous en delivrer, quand vouldras. » 

        Icy commença Homenas jetter grosses et chauldes larmes, battre sa poictrine, et baiser ses poulces en croix. 

    

    CHAPITRE LIV

    COMMENT HOMENAS DONNA A PANTAGRUEL DES POIRES DU BON CHRISTIAN

    
     Epistemon, Frère Jean et Panurge voyans ceste fâcheuse catastrophe, commencèrent au couvert de leurs serviettes crier, myault, myault, myault, feignant ce pendant de s'essuyer les oeilz, comme s'ilz eussent ploré. Les filles furent bien apprises et à tous présentèrent pleins hanaps de vin Clementin, avec abondance de confictures. Ainsi fut de nouveau le banquet resjouy. En fin de table Homenas nous donna grand nombre de grosses et belles poires, disant : 

        « Tenez, amis : poires sont singulières, lesquelles ailleurs ne trouverez. Non toute terre porte tout. Indie seule porte le noir ebene. En Sabée provient le bon encens. En l'isle de Lemnos la terre sphragitide. En ceste isle seule naissent ces belles poires. Faites en, si bon vous semble, pepinières en vos pays. 

        – Comment, demanda Pantagruel, les nommez vous ? Elles me semblent très bonnes, et de bonne eau. Si on les cuisoit en casserons par quartiers avec un peu de vin et de sucre, je pense que seroit viande très salubre tant ès malades comme ès sains. 

        – Non aultrement, respondit Homenas. Nous sommes simples gens, puisqu'il plaist à Dieu. Et appelons les figues figues, les prunes prunes et les poires poires. 

        – Vrayement, dist Pantagruel, quand je seray en mon mesnaige (ce sera, si Dieu plaist, bien tost), j'en affieray et hanteray en mon jardin de Touraine sus la rive de Loire, et seront dictes poires de bon Christian. Car onques ne vis christians meilleurs que ces bons Papimanes. 

        – Je trouverois, dist Frère Jean, aussi bon qu'il nous donnast deux ou trois chartées de ses filles. 

        – Pourquoy faire ? demandoit Homenas. – Pour les saigner, respondit Frère Jean, droit entre les deux gros orteilz avec certains pistolandiers de bonne touche. En ce faisant sus elles, nous hanterions des enfans de bon Christian, et la race en nos pays multiplieroit : esquelz ne sont mie trop bons. 

        – Vraybis, respondit Homenas, non ferons, car vous leur feriez la folie aux garçons : je vous cognoys à vostre nez, et si ne vous avois onques veu. Halas, halas, que vous estes bon filz ! Vouldriez vous bien damner vostre ame ? Nos decretales le defendent. Je vouldrois que les sceussiez bien. 

        – Patience ! dist Frère Jean. Mais, si in non vis dare, presta quoesumus. C'est matière de breviaire. Je n'en crains homme portant barbe, fust il docteur de crystalin (je dis decretalin) à triple bourlet. » 

        Le disner parachevé, nous prinsmes congié d'Homenas et de tout le bon populaire, humblement les remercians, et pour retribution de tant de biens, leur promettans que venuz à Rome ferions avec le pere sainct tant qu'en diligence il les iroit voir en personne. Puis retournasmes en nostre nauf. Pantagruel, par libéralité et recognoissance du sacré protraict papal, donna à Homenas neuf pièces de drap d'or frizé sus frize ; pour estre appousées au davant de la fenestre ferrée : fit emplir le tronc de la reparation et fabricque tout de doubles escus au sabot : et fit delivrer à chascune des filles, lesquelles avoient servy à table durant le disner, neuf cent quatorze salutz d'or, pour les marier en temps opportun. 

    

    CHAPITRE LV

    COMMENT, EN HAULTE MER, PANTAGRUEL OUYT 
DIVERSES PAROLES DEGELÉES

    
    En pleine mer nous banquetans, gringnotans, devizans et faisans beaux et cours discours, Pantagruel se leva et tint en pieds pour discouvrir à l'environ. Puis nous dist : 

        « Compaignons, oyez vous rien ? Me semble que je oy quelques gens parlans en l'air, je n'y voy toutesfois personne. Escoutez. » 

        A son commandement nous fusmes tous attentifz, et à pleines oreilles humions l'air comme belles huytres en escalle, pour entendre si voix ou son y seroit espart : et pour rien n'en perdre à l'exemple de Antonin l'empereur, aucuns oppousions nos mains en paulme derrière les oreilles. Ce néantmoins protestions voix quelconque n'entendre. Pantagruel continuoit affermant ouir voix diverses en l'air, tant d'hommes comme de femmes, quand nous fut advis, ou que nous les oyons pareillement, ou que les oreilles nous cornoient. Plus perseverions escoutans, plus discernions les voix, jusques à entendre motz entiers. Ce que nous effraya grandement, et non sans cause, personne ne voyans et entendans voix et sons tant divers, d'hommes, de femmes, d'enfans, de chevaulx, si bien que Panurge s'escria : 

        « Ventre bieu, est ce mocque ? nous sommes perduz. Fuyons. Il y a embusche autour. Frère Jean, es tu là, mon amy ? Tiens toy près de moy, je te supplie. As tu ton bragmart ? Advise qu'il ne tienne au fourreau. Tu ne le desrouilles poinct à demy. Nous sommes perduz. Escoutez : ce sont par Dieu coups de canon. Fuyons. Je ne dis de pieds et de mains, comme disoit Brutus en la bataille Pharsalicque : je dis à voiles et à rames. Fuyons. Je n'ay poinct de courage sus mer. En cave et ailleurs j'en ay tant et plus. Fuyons. Saulvons nous. Je ne le dis pour peur que je aye, car je ne crains rien fors les dangiers. Je le dis tousjours. Aussi disoit le Franc archier de Baignolet. Pourtant n'hazardons rien, à ce que ne soyons nazardés. Fuyons. Tourne visaige. Vire la peaultre, filz de putain ! Pleust à Dieu que présentement je fusse en Quinquenois à peine de jamais ne me marier ! Fuyons, nous ne sommes pas pour eux. Ilz sont dix contre un, je vous en asceure. Davantaige ilz sont sus leurs fumiers, nous ne cognoissons le pays. Ils nous tueront. Fuyons, ce ne nous sera deshonneur. Demosthenes dit que l'homme fuyant combattra de rechief. Retirons nous pour le moins. Orche, poge, au trinquet, aux boulingues. Fuyons de par tous les diables, fuyons. » 

        Pantagruel entendant l'esclandre que faisoit Panurge, dist : 

        « Qui est ce fuyard là bas ? Voyons premièrement que gens sont. Par adventure sont ilz nostres ? Encores ne voy je personne. Et si voy cent mille à l'entour. Mais entendons. J'ay leu qu'un philosophe nommé Petron estoit en ceste opinion que fussent plusieurs mondes soy touchans les uns les aultres en figure triangulaire equilaterale, en la pate et centre desquelz disoit estre le manoir de Verité, et. là habiter les paroles, les idées, les exemplaires et protraictz de toutes choses passées et futures : autour d'icelles estre le siècle. Et en certaines années par longs intervalles, part d'icelles tomber sus les humains comme catarrhes, et comme tomba la rousée sus la toison de Gedéon : part là rester reservée pour l'advenir, jusques à la consommation du siècle. Me souvient aussi que Aristoteles maintient les paroles de Homere estre voltigeantes, volantes, mouvantes, et par consequent animées. 

        « Davantaige Antiphanes disoit la doctrine de Platon ès paroles estre semblable, lesquelles en quelque contrée, on temps du fort hyver, lors que sont proferées, gelent et glassent à la froideur de l'air, et ne sont ouyes. Semblablement ce que Platon enseignoit ès jeunes enfans, à peine estre d'iceux entendu lors qu'estoient vieulx devenuz. 

        « Ores seroit à philosopher et rechercher si forte fortune icy seroit l'endroit onquel telles paroles degelent. Nous serions bien esbahis si c'estoient les teste et lyre de Orpheus. Car après que les femmes Threisses eurent Orpheus mis en pièces, elles jetterent sa teste et sa lyre dedans le fleuve Hebrus. Icelles par ce fleuve descendirent en la mer Politique, jusques en l'isle de Lesbos tousjours ensemble sus mer naigeantes. Et de la teste continuellement sortoit un chant lugubre, comme lamentant la mort d'Orpheus : la lyre à l'impulsion des vents mouvans les chordes accordoit harmonieusement avec le chant. Regardons si les voirons cy autour. » 

    

    CHAPITRE LVI

    COMMENT, ENTRE LES PAROLES GELÉES, 
PANTAGRUEL TROUVA DES MOTZ DE GUEULE

    
    Le pilot fit response : 

        « Seigneur, de rien ne vous effrayez. Icy est le confin de la mer glaciale, sus laquelle fut, au commencement de l'hyver dernier passé, grosse et felonne bataille, entre les Arimaspiens et les Nephelibates. Lors gelerent en l'air les paroles et cris des hommes et femmes, les chaplis des masses, les hurtis des harnois, des bardes, les hannissemens des chevaulx, et tout aultre effroy de combat. A ceste heure la rigueur de l'hyver passée, advenante la sérénité et temperie du bon temps, elles fondent et sont ouyes. 

        – Par Dieu, dist Panurge, je l'en croy. Mais en pourrions nous voir quelqu'une. Me souvient avoir leu que l'orée de la montaigne en laquelle Moses receut la loy des Juifz, le peuple voyoit la voix sensiblement. 

        – Tenez, tenez, dist Pantagruel, voyez en cy qui encores ne sont degelées. » 

        Lors nous jetta sus le tillac pleines mains de paroles gelées, et sembloient dragées perlées de diverses couleurs. Nous y vismes des motz de gueule, des motz de sinople, des motz d'azur, des motz de sable, des motz dorés. Lesquelz, estre quelque peu eschauffés entre nos mains, fondoient comme neiges, et les oyons réalement, mais ne les entendions, car c'estoit langaige barbare. Exceptez un assez grosset, lequel ayant Frère Jean eschauffé entre ses mains, fit un son tel que font les chataignes jettées en la braze sans estre entommées lors que s'esclatent, et nous fit tous de peur tressaillir. 

        « C'estoit, dist Frère Jean, un coup de faulcon en son temps. » 

        Panurge requist Pantagruel luy en donner encores. Pantagruel luy respondit que donner paroles estoit acte d'amoureux. 

        « Vendez m'en donc, disoit Panurge. 

        – C'est acte de advocatz, respondit Pantagruel, vendre paroles. Je vous vendrois plus tost silence et plus cherement, ainsi que quelques fois la vendit Demosthenes moyennant son argentangine. » 

        Ce nonobstant il en jetta sus le tillac trois ou quatre poignées. Et y vis des paroles bien picquantes, des paroles sanglantes, lesquelles le pilot nous disoit quelquefois retourner on lieu duquel estoient proférées, mais c'estoit la guorge couppée ; des paroles horrifiques, et aultres assez mal plaisantes à voir. Lesquelles ensemblement fondues ouysmes, hin, hin, hin, hin, his, ticque, torche, lorgne, brededin, brededac, frr, frrr, frrrr, bou, bou, bou, bou, bou, bou, bou, bou, trace, trace, trr, trrr, trrrr, trrrrr, trrrrrr, on, on, on, on, on, ououououon : goth, magoth, et ne scay quelz aultres motz barbares, et disoit que c'estoient vocables du hourt et hannissement des chevaulx à l'heure qu'on chocque : puis en ouysmes d'aultres grosses, et rendoient son en degelant, les unes comme de tabours et fifres, les aultres comme de clerons et trompettes. Croyez que nous y eusmes du passetemps beaucoup. Je voulois quelques motz de gueule mettre en reserve dedans de l'huile comme l'on garde la neige et la glace, et entre du feurre bien net. Mais Pantagruel ne le voulut : disant estre folie faire reserve de ce dont jamais l'on n'a faulte et que toujours on a en main, comme sont motz de gueule entre tous bons et joyeux Pantagruelistes. 

        Là Panurge fascha quelque peu Frère Jean, et le fit entrer en resverie, car il le vous print au mot, sus l'instant qu'il ne s'en doubtoit mie, et Frère Jean menaça de l'en faire repentir en pareille mode que se repentit G. Jousseaulme vendant à son mot le drap au noble Patelin, et advenant qu'il fust marié le prendre aux cornes, comme un veau, pusqu'il l'avoit prins au mot comme un homme. Panurge luy fit la babou, en signe de derision. Puis s'escria, disant : 

        « Pleust à Dieu qu'icy, sans plus avant proceder, j'eusse le mot de la dive bouteille ! » 

    

    CHAPITRE LVII

    COMMENT PANTAGRUEL DESCENDIT 
ON MANOIR DE MESSERE GASTER, 
PREMIER MAISTRE ES ARS DU MONDE

    
    En iceluy jour, Pantagruel descendit en une isle admirable entre toutes aultres, tant à cause de l'assiette, que du gouverneur d'icelle. Elle de tous coustés pour le commencement estoit scabreuse, pierreuse, montueuse, infertile, mal plaisante à l'oeil, très difficile aux pieds, et peu moins inaccessible que le mons du Daulphiné, ainsi dict pource qu'il est en forme d'un potiron, et de toute memoire personne surmonter ne l'a peu, fors Doyac, conducteur de l'artillerie du roy 

        Charles huitiesme, lequel avec engins mirifiques y monta, et au dessus trouva un vieil belier. C'estoit à diviner qui là transporté l'avoit. Aucuns le dirent, estant jeune aignelet, par quelque aigle ou duc chauant là ravy, s'estre entre les buissons saulvé. Surmontans la difficulté de l'entrée a peine bien grande et non sans suer, trouvasmes le dessus du mons tant plaisant, tant fertile, tant salubre et delicieux, que je pensois estre le vray jardin et paradis terrestre : de la situation duquel tant disputent et labourent les bons théologiens. Mais Pantagruel nous affermait là estre le manoir de Areté (c'est Vertu) par Hesiode descript, sans toutesfois prejudice de plus saine opinion. 

        Le gouverneur d'icelle estoit messere Gaster, premier maistre ès ars de ce monde. Si croyez que le feu soit le grand maistre des ars, comme escrit Cicero, vous errez et vous faites tort. Car Cicero ne le creut onques. Si croyez que Mercure soit premier inventeur des ars, comme jadis croyoient nos antiques druides, vous fourvoyez grandement. La sentence du satyrique est vraye, qui dit messere Gaster estre de tous ars le maistre. 

        Avec iceluy pacificquement residoit la bonne dame Penie, aultrement dite Souffreté, mere des neuf Muses : de laquelle jadis en compaignie de Porus, seigneur de Abondance, nous nasquit Amour le noble enfant mediateur du Ciel et de la Terre, comme atteste Platon in Symposio. 

        A ce chevaleureux roy force nous fut faire reverence, jurer obéissance et honneur porter. Car il est imperieux, rigoureux, rond, dur, difficile, inflectible. A luy on ne peut rien faire croire, rien remonstrer, rien persuader. Il ne oyt poinct. Et comme les Ægyptiens disoient Harpocras dieu de silence, en Grec nommé Sigalion, estre astomé, c'est à dire, sans bouche : ainsi Gaster sans oreilles fut créé : comme en Candie le simulacre de Jupiter estoit sans oreilles. Il ne parle que par signes. Mais à ses signes tout le monde obéist plus soudain qu'aux edictz des preteurs, et mandemens des roys. En ses sommations, delay aucun et demeure aucune il n'admet. Vous dictes que au rugissement du lyon toutes bestes loing à l'entour fremissent, tant (sçavoir est) qu'estre peut sa voix ouie. Il est escrit. Il est vray. Je l'ay veu. Je vous certifie qu'au mandement de messere Gaster tout le ciel tremble, toute la terre bransle. Son mandement est nommé : faire le fault sans delay, ou mourir. 

        Le pilot nous racontoit comment un jour, à l'exemple des membres conspirans contre le ventre, ainsi que descript Esope, tout le royaume des Somates contre luy conspira et conjura soy soubstraire de son obéissance. Mais bien tost s'en sentit, s' en repentit, et retourna en son service en toute humilité. Aultrement tous de male famine perissoient. 

        En quelques compaignies qu'il soit, discepter ne fault de supériorité et preference : tousjours va davant, y fussent roys, empereurs, voire certes le pape. Et au concile de Basle, le premier alla, quoy qu'on vous die que ledict concile fut seditieux, à cause des contentions et ambitions des lieux premiers. Pour le servir tout le monde est empesché, tout le monde labeure. Aussi pour recompense il fait ce bien au monde, qu'il luy invente toutes ars, toutes machines, tous mestiers, tous engins et subtilités. Mesmes ès animans brutaulx il apprend ars deniées de nature. Les corbeaulx, les gays, les papegays, les estourneaulx, il rend poëtes . les pies il fait poëtrides, et leur apprend langage humain proferer, parler, chanter. Et tout pour la trippe. 

        Les aigles, gerfaulx, faulcons, sacres, laniers, autours, esparviers, esmerillons, oiseaulx aguars, peregrins, essors, rapineux, sauvages, il domestique et apprivoise, de telle façon que les abandonnant en pleine liberté du ciel, quand bon luy semble, tant hault qu'il vouldra, tant que luy plaist, les tient suspens, errans, volans, planans, le muguetans, luy faisans la cour au dessus des nues : puis soubdain les fait du ciel en terre fondre. Et tout pour la trippe. 

        Les elephans, les lyons, les rhinocerotes, les ours, les chevaulx, les chiens il fait danser, baller, voltiger, combattre, nager, soy cacher, apporter ce qu'il veult, prendre ce qu'il veult. Et tout pour la trippe. 

        Les poissons tant de mer comme d'eau douce, balaines et monstres marins, sortir il fait du bas abisme, les loups jette hors des bois, les ours hors les rochers, les renards hors des tasnières, les serpens lance hors la terre en grand nombre. Et tout pour la trippe. 

        Brief est tant enorme, qu'en sa rage il mange tous, bestes et gens, comme fut veu entre les Vascons, lors que Q. Metellus les assiégeoit par les guerres Sertorianes : entre les Saguntins assiégés par Hannibal : entre les juifz assiégés par les Romains : six cens aultres. Et tout pour la trippe. 

        Quand Penie sa regente se met en voye, la part qu'elle va, tous parlemens sont clous, tous edictz mutz, toutes ordonnances vaines. A loy aucune n'est subjecte, de toutes est exempte. Chacun la refuit en tous endroitz, plus toust s'exposans ès naufrages de mer, plus toust eslisans par feu, par mons, par goulfres passer, que d'icelle estre appréhendés. 

    

    CHAPITRE LVIII

    COMMENT, EN LA COURT DU MAISTRE INGENIEUX, 
PANTAGRUEL DETESTA LES ENGASTRIMYTHES 
ET LES GASTROLATRES

    
    En la court de ce grand maistre ingénieux, Pantagruel apperceut deux manières de gens appariteurs, importuns et par trop officieux, lesquelz il eut en grande abhomination. Les uns estoient nommés Engastrimythes, les aultres Gastrolatres. 

        Les Engastrimythes soy disoient estre descenduz de l'antique race de Eurycles, et sus ce alleguoient le tesmoignage d'Aristophanes, en la comedie intitulée les Tahons ou Mousches guespes. Dont anciennement estoient dicts Eurycliens, comme escrit Plato, et Plutarche on livre De la cessation des oracles. Ès saincts decrets, 26, quest. 3, sont appellés ventriloques : et ainsi les nomme, en langue Ionique, Hippocrates, lib. 5, Epid., comme parlans de ventre. Sophocles les appelle Sternomantes. C'estoient divinateurs, enchanteurs et abuseurs de simple peuple, semblans, non de la bouche, mais du ventre parler et respondre à ceux qui les interrogeoient. 

        Telle estoit, environ l'an de nostre benoist Servateur 1513, Jacobe Rodogine, Italiane, femme de basse maison. Du ventre de laquelle nous avons souvent ouy, aussi ont aultres infinis en Ferrare et ailleurs, la voix de l'esprit immonde, certainement basse, foible et petite : toutesfois bien articulée, distincte et intelligible, lorsque, par la curiosité des riches seigneurs et princes de la Gaule Cisalpine, elle estoit appelée et mandée. Lesquelz, pour oster tout doubte de fiction et fraulde occulte, la faisoient despouiller toute nue, et luy faisoient clourre la bouche et le nez. Cestuy maling esprit se faisoit nommer Crespelu ou Cincinnatule, et sembloit prendre plaisir ainsi estant appellé. Quand ainsi on l'appelloit, soubdain aux propos respondoit. Si on l'interrogeoit des cas presens ou passés, il en respondoit pertinemment, jusques à tirer les auditeurs en admiration. Si des choses futures, tousjours mentoit, jamais n'en disoit la verité. Et souvent sembloit confesser son ignorance, en lieu d'y respondre, faisant un gros pet, ou marmonant quelques motz non intelligibles et de barbare termination. 

        Les Gastrolatres, d'un aultre cousté, se tenoient serrés par trouppes et par bandes, joyeux, mignars, douilletz aucuns, aultres tristes, graves, severes, rechignés, tous ocieux, rien ne faisans, poinct ne travaillans, poids et charge inutile de la terre, comme dit Hesiode : craignans (selon qu'on pouvoit juger) le ventre offenser et emmaigrir. Au reste, masqués, desguisés, et vestuz tant estrangement, que c'estoit belle chose. 

        Vous dictes et est escrit par plusieurs sages et antiques philosophes, que l'industrie de nature appert merveilleuse en l'esbattement qu'elle semble avoir prins formant les coquilles de mer : tant y voit on de variété, tant de figures, tant de couleurs, tant de traicts et formes non imitables par art. Je vous asceure, qu'en la vesture de ces Gastrolatres coquillons, ne vismes moins de diversité et desguisement. Ilz tous tenoient Gaster pour leur grand dieu : l'adoroient comme dieu : luy sacrifioient comme à leur dieu omnipotens : ne recognoissoient aultre dieu que luy : le servoient, aimoient sus toutes choses, honoroient comme leur dieu. Vous eussiez dict que proprement d'eux avoit le sainct Envoyé escrit, Philippens. 3 : 

        « Plusieurs sont desquelz souvent je vous ay parlé (encores presentement je le vous dis les larmes à l'oeil) ennemis de la croix du Christ : desquelz Mort sera la consommation : desquelz Ventre est le dieu. » 

        Pantagruel les comparoit au cyclope Polyphemus, lequel Euripides fait parler comme s'ensuit : 

        « Je ne sacrifie qu'à moy (aux dieux poinct) et à cestuy mon ventre, le plus grand de tous les dieux. » 

    

    CHAPITRE LIX

    DE LA RIDICULE STATUE APPELLÉE MANDUCE, 
ET COMMENT, ET QUELLES CHOSES SACRIFIENT 
LES GASTROLATRES A LEUR DIEU VENTRIPOTENT

    
    Nous considerans le minois et les gestes de ces poiltrons magnigoules Gastrolatres, comme tous estonnés, ouysmes un son de campane notable, auquel tous se rangerent comme en bataille, chascun par son office, degré et antiquité. Ainsi vindrent devers messere Gaster, suivans un gras, jeune, puissant ventru, lequel sus un long baston bien doré, portoit une statue de bois, mal taillée et lourdement peincte, telle que la descrivent Plaute, Juvenal et Pomp. Festus. A Lyon, au carnaval, on l'appelle Maschecroutte; ilz la nommoient Manduce. C'estoit une effigie monstrueuse, ridicule, hideuse, et terrible aux petits enfans, ayant les oeilz plus grands que le ventre, et la teste plus grosse que tout le reste du corps, avec amples, larges et horrifiques maschouères bien endentelées, tant au dessus comme au dessous : lesquelles, avec l'engin d'une petite corde cachée dedans le baston doré, l'on faisoit l'une contre l'aultre terrificquement clicqueter, comme à Metz l'on fait du dragon de sainct Clemens. 

        Approchans les Gastrolatres, je vis qu'ilz estoient suivis d'un grand nombre de gros varletz chargés de corbeilles, de paniers, de balles, de pots, poches et marmites. Adonc, sous la conduicte de Manduce, chantans ne sçay quelz dithyrambes, cræpalocomes, epæ9
        nons, offrirent à leur dieu, ouvrans leurs corbeilles et marmites : 

        Hippocras blanc, avec la tendre roustie seiche. 

        Pain blanc, 

        Pain mollet, 

        Choine, 

        Pain bourgeoys, 

        Carbonnades de six sortes, 

        Cabirotades, 

        Longes de veau rousty froides, sinapisées de pouldre zinziberine, 

        Coscotons, 

        Fressures, 

        Fricassées, neuf especes, 

        Pastés d'assiette, 

        Grasses souppes de prime, 

        Souppes de levrier, 

        Souppes Lionnoises, 

        Chous cabutz à la mouëlle de boeuf, 

        Hoschepotz, 

        Salmiguondins. 

        Breuvaige eternel parmy, precedent le bon et friand vin blanc, suivant vin clairet et vermeil frais : je vous dis froid comme la glace, servy et offert en grandes tasses d'argent. Puis offroient : 

        Andouilles capparassonnées de moustarde fine, 

        Saulcisses, 

        Langues de boeuf fumées, 

        Saumates, 

        Eschinées aux poys, 

        Fricandeaux, 

        Boudins, 

        Cervelatz, 

        Saulcissons, 

        Jambons, 

        Hures de sangliers, 

        Venaison sallée aux naveaulx, 

        Hastereaux, 

        Olives colymbades. 

        
        Le tout associé de breuvaige sempiternel. Puis, luy enfournoient en gueule : 

        Esclanches à l'aillade, 

        Pastés à la saulce chaulde, 

        Coustelettes de porc à l'oignonnade, 

        Chappons roustiz avec leur degout, 

        Huteaudeaux, 

        Bécars, 

        Cabirotz, 

        Bischards, dains, 

        Lièvres, levraux, 

        Perdrix, perdriaux, 

        Faisans, faisandeaux, 

        Pans, panneaux, 

        Ciguoignes, ciguoineaux, 

        Becasses, becassins, 

        Hortolans, 

        Coqs, poulies, et poulletz d'Inde, 

        Ramiers, ramerots, 

        Cochons au moust, 

        Canars à la dodine, 

        Merles, rasles, 

        Poulles d'eau, 

        Tadournes, 

        Aigrettes, 

        Cercelles, 

        Plongeons, 

        Butors, palles, 

        Courlis, 

        Gelinottes de boys, 

        Foulques aux pourreaux, 

        Risses, chevreaux, 

        Espaulles de mouton aux cappres, 

        Pièces de boeuf royalles, 

        Poictrines de veau, 

        Poulles bouillies et gras chappons, au blanc manger, 

        Gelinottes, 

        Poulletz, 

        Lappins, lappereaux, 

        Cailles, cailleteaux, 

        Pigeons, pigeonneaux, 

        Herons, heronneaux, 

        Otardes, otardeaux, 

        Becquehgues, 

        Guynettes, 

        Pluviers, 

        Oyes, oyzons, 

        Bizets, 

        Hallebrans, 

        Maulvyz, 

        Flamans, cygnes, 

        Pochecuillières, 

        Courtes, grues, 

        Tyransons, 

        Corbigeaux, 

        Francourlis, 

        Tourterelles, 

        Connilz, 

        Porcespicz, 

        Girardines, 

        
        Ranfort de vinaigre parmy. Puis grands pastés 

        De venaison, 

        D'allouettes, 

        De lirons, 

        De stamboucqs, 

        De chevreuilz, 

        De pigeons, 

        De chamoys, 

        De chappons, 

        Pastés de lardons, 

        Pieds de porc au sou, 

        Croustes de pastés fricassées, 

        Corbeaux de chappons, 

        Fromaiges, 

        Pesches de Corbeil, 

        Artichaulx, 

        Guasteaux feuilletés, 

        Cardes, 

        Brides à veaux, 

        Beuignetz, 

        Tourtes de seize façons, 

        Guauffres, crespes, 

        Pastés de coings, 

        Caillebottes, 

        Neige de creme, 

        Myrobalans conficts, 

        Gelée, 

        Hippocras rouge et vermeil, 

        Poupelins, macarons, 

        Tartres, vingt sortes, 

        Creme, 

        Confictures seiches et liquides, soixante et dix huit especes, 

        Dragée, de cent couleurs, 

        Jonchées, 

        Mestiers au sucre fin. 

        Vinaige suivoit à la queue de peur des esquinances. 
        
Item rousties. 

    

    CHAPITRE LX

    COMMENT, ÈS JOURS MAIGRES ENTRELARDÉS, 
A LEUR DIEU SACRIFIOIENT LES GASTROLATRES

    
     Voyant Pantagruel ceste villenaille de sacrificateurs, et multiplicité de leurs sacrifices, se fascha, et fust descendu, si Epistemon ne l'eust prié voir l'issue de ceste farce. 

        « Et que sacrifient, dist il, ces maraulx, a leur dieu Ventripotent ès jours maigres entrelardés ? 

        – Je le vous diray, respondit le pilot. D'entrée de table ilz luy offrent : 

        
        Caviat, 

        Boutargues, 

        Beurre frays, 

        Purées de poys, 

        Espinars, 

        Arans blans bouffiz 

        Arans sors, 

        Sardines, 

        Anchoys, 

        Tonnine, 

        Gaules emb'olif. 

        Saulgrenées de febves, 

        Sallades cent diversités, de cresson, de obelon, de la couille à l'evesque, de responses, d'oreilles de Judas (c'est une forme de funges issans des vieux suzeaulx), de asperges, de chevrefeuel, tant d'autres. 

        Saulmons salés, 

        Anguillettes salées, 

        Huytres en escalles. 

        
        « Là fault boire, ou le diable l'emporteroit. Ilz y donnent bon ordre, et n'y a faulte puis luy offrent : 

        
        Lamproyes à saulce 

        Oursins, 


         d'Hippocras, 

        Vielles, 


        Barbeaulx, 

        Ortigues, 


        Barbillons, 

        Crespions, 


        Meuille, 

        Gracieux seigneurs, 


        Meuilletz. 

        Empereurs, 


        Rayes, 

        Anges de mer, 


        Casserons, 

        Lampréons, 


        Esturgeons, 

        Lancerons, 


        Balaines, 

        Brochetons, 


        Macquereaulx, 

        Carpions, 


        Pucelles, 

        Carpeaulx, 


        Plyes, 

        Saulmons, 


        Huytres frittes, 

        Saulmonneaux, 


        Petoncles, 

        Daulphins, 


        Languoustes, 

        Porcilles, 


        Espelans, 

        Turbotz, 


        Guourneaulx, 

        Pocheteau, 


        Truites, 

        Soles, 


        Lavaretz, 

        Poles, 


        Guodepies, 

        Moules, 


        Poulpres, 

        Homars, 


        Limandes, 

        Chevrettes, 


        Carreletz, 

        Dards, 


        Maigres, 

        Ablettes, 


        Pageaux, 

        Tanches, 


        Gougeons, 

        Umbres, 


        Barbues, 

        Merluz frayz, 


        Cradotz, 

        Seiches, 


        Carpes, 

        Rippes, 


        Brochetz, 

        Tons, 


        Palamides, 

        Guoyons, 


        Roussettes, 

        Meusniers, 


        Escrevisses, 

        Anguillettes, 


        Palourdes, 

        Tortues, 


        Liguombeaulx, 

        Serpens, id est, Anguilles 


        Chatouilles, 

         de boys, 


        Congres, 

        Dorades, 


        Oyes, 

        Poullardes, 


        Lubines, 

        Perches, 


        Aloses, 

        Realz, 


        Murennes, 

        Loches, 


        Umbrettes, 

        Cancres, 


        Darceaux, 

        Escargotz, 


        Anguilles, 

        Grenoilles. 

        

        
        « Ces viandes devorées, s'il ne beuvoit, la mort l'attendoit à deux pas près. L'on y pourvoyoit très bien. 

        « Puis luy estoient sacrifiés : 

        Merluz salés, 

        Stocficz, 

        Œufz fritz, perduz, suffocqués, estuvés, trainnés par les cendres, 

         jettés par la cheminée, barbouillés, gouildronnés, et cet. ,

        Moulues, 

        Papillons, 

        Adotz, 

        Lancerons marinés, 

        
        pour lesquelz cuire et digerer facilement, vinaige estoit multiplié. Sus la fin offroient : 

      
        Riz, 

        Escherviz, 


        Mil, 

        Millorque, 


        Gruau, 

        Fromentée, 


        Beurre d'amendes, 

        Pruneaulx, 


        Neige de beurre, 

        Dactyles, 


        Pistaces, 

        Noix, 


        Fisticques, 

        Noizilles, 


        Figues, 

        Pasquenades 


        Rasins, 

        Artichaulx; 

      

        Perennité d'abreuvement parmy. 

        « Croyez que par eux ne tenoit que cestuy Gaster, leur dieu, ne fust apertement, précieusement et en abondance servy, en ces sacrifices, plus certes que l'idole de Heliogabalus, voire plus que l'idole Bel en Babylone, sous le roy Balthazar. Ce nonobstant, Gaster confessoit estre, non dieu, mais pauvre, vile, chetifve créature. Et comme le roy Antigonus, premier de ce nom, respondit à un nommé Hermodotus (lequel, en ses poësies, l'appelloit dieu et filz du soleil), disant : « Mon lasanophore le nie »(Lasanon estoit une terrine et vaisseau approprié à recevoir les excremens du ventre) : ainsi Gaster renvoyoit ces matagots à sa selle percée voir, considerer, philosopher et contempler quelle divinité ilz trouvoient en sa matière fecale. » 

    

    CHAPITRE LXI

    COMMENT GASTER INVENTA LES MOYENS D'AVOIR ET CONSERVER GRAIN

    
    Ces diables Gastrolatres retirés, Pantagruel fut attentif à l'estude de Gaster, le noble maistre des ars. Vous sçavez que par institution de nature, pain avec ses apennaiges luy a esté pour provision adjugé et aliment, adjoincte ceste benediction du ciel, que pour pain trouver et garder, rien ne luy defauldroit. 

        Dès le commencement il inventa fart fabrile, et agriculture pour cultiver la terre, tendant à fin qu'elle luy produisist grain. Il inventa l'art militaire et armes pour grain defendre, medecine et astrologie, avec les mathematiques necessaires, pour grain en saulveté par plusieurs siècles garder et mettre hors les calamités de l'air, deguast des bestes brutes, larecin des briguands. Il inventa les moulins à eau, à vent, à bras, à aultres mille engins, pour grain mouldre et réduire en farine, le levain pour fermenter la paste, le sel pour luy donner saveur (car il eut ceste cognoissance, que chose au monde plus les humains ne rendoit à maladies subjectz, que de pain non fermenté, non salé user), le feu pour le cuire, les horologes et quadrans pour entendre le temps de la cuicte de pain, créature de grain. 

        Est advenu que grain en un pays defailloit, il inventa art et moyen de le tirer dune contrée en aultre. Il, par invention grande, mesla deux especes d'animans, asnes et jumens, pour production d'une tierce, laquelle nous appelions muletz, bestes plus puissantes, moins delicates, plus durables au labeur que les aultres. Il inventa chariotz et charrettes pour plus commodement le tirer. Si la mer ou rivières ont empesché la traicte, il inventa basteaulx, gualeres et navires (chose de laquelle se sont les elemens esbahiz) pour, oultre mer, oultre fleuves et rivières, naviguer, et de nations barbares, incogneues, et loing separées, grain porter et transporter. Est advenu depuis certaines années, que la terre cultivant, il n'a eu pluie à propos et en saison, par default de laquelle grain restoit en terre mort et perdu. 

         
        Certaines années la pluie a esté excessive, et nayoit le grain. Certaines aultres années la gresle le guastoit, les vents l'esgrenoient, la tempeste le renversoit. Il ja, davant nostre venue, avoit inventé art et moyen de evoquer la pluye des cieulx, seulement une herbe decouppant, commune par les prairies, mais à peu de gens cogneue, laquelle il nous monstra. Et estimois que fust celle de laquelle une seule branche, jadis, mettant le pontife Jovial dedans la fontaine Agrie sus le mont Lycien en Arcadie, au temps de seicheresse, excitoit les vapeurs : des vapeurs estoient formées grosses nuées, lesquelles dissolues en pluies, toute la region estoit à plaisir arrousée. Inventoit art et moyen de suspendre et arrester la pluie en l'air, et sus mer la faire tomber. Inventoit art et moyen d'anéantir la gresle, supprimer les vents, destourner la tempeste, en la manière usitée entre les Methanensiens de Trezenie. 

        Aultre infortune est advenu. Les pillars et briguands desroboient grain et pain par les champs. Il inventa art de bastir villes, forteresses et chasteaux pour le reserrer et en sceureté conserver. Est advenu que par les champs ne trouvant pain, entendit qu'il estoit dedans les villes, forteresses et chasteaux reserré, et plus curieusement par les habitans defendu et gardé, que ne furent les pommes d'or des Hesperides par les dracons. Il inventa art et moyen de battre et desmolir forteresses et chasteaux par machines et tormens bellicques, beliers, balistes, catapultes, desquelles il nous monstra la figure, assez mal entendue des ingenieux architectes, disciples de Vitruve, comme nous a confessé messere Philebert de l'Orme, grand architecte du roy Megiste. Lesquelles, quand plus n'ont profité, obstant la maligne subtilité et subtile malignité des fortificateurs, il avoit inventé recentement canons, serpentines, coulevrines, bombardes, basilics, jettans boullets de fer, de plomb, de bronze, pesans plus que grosses enclumes, moyennant une composition de pouldre horrifique, de laquelle Nature mesmes s'est esbahie, et s'est confessée vaincue par art, ayant en mespris l'usaige des Oxydraces, qui, à force de fouldres, tonnoires, gresles, esclairs, tempestes, vainquoient et à mort soudaine mettoient leurs ennemis en plein champ de bataille. Car plus est horrible, plus espouvantable, plus diabolique, et plus de gens meurtrist, casse, rompt et tue, plus estonne les sens des humains : plus de murailles demolist un coup de basilic, que ne feroient cent coups de fouldre. 

    

    CHAPITRE LXII

    COMMENT GASTER INVENTOIT ART ET 
MOYEN DE NON ESTRE BLESSÉ NE TOUCHÉ PAR COUPS DE CANON

    
    Est advenu que Gaster retirant grains ès forteresses s'est veu assailly des ennemis, ses forteresses demolies, par ceste triscaciste et infernale machine, son grain et pain tollu et saccaigé par force titanique : il inventoit lors art et moyen non de conserver ses rempars, bastions, murailles et defenses de telles canonneries, et que les boullets ou ne les touchassent et restassent coy et court en l'air, ou touchans ne portassent nuisance ne ès defenses ne aux citoyens defendans. 

        A cestuy inconvenient ja avoit ordre très bon donné et nous en monstra l'essay : duquel a depuis usé Fronton, et est de présent en usaige commun, entre les passe temps et exercitations honnestes des Thelemites. L'essay estoit tel. Et dorenavant soyez plus facile à croire ce qu'asceure Plutarche avoir expérimenté. Si un trouppeau de chevres s'en fuyoit courant en toute force, mettez un brin de eringe en la gueule d'une dernière cheminante, soubdain toutes s'arresteront. 

        Dedans un faulconneau de bronze il mettoit sus la pouldre de canon curieusement composée, degressée de son soulfre, et proportionnée avec camphre fin, en quantité competente, une ballotte de fer bien qualibrée, et vingt et quatre grains de dragée de fer, uns ronds et sphericques, aultres en forme lachrymale. Puis ayant prins sa mire contre un sien jeune paige, comme s'il le voulust ferir parmy l'estomac, en distance de soixante pas, au milieu du chemin entre le paige et le faulconneau en ligne droite suspendoit sus une potence de bois à une corde en l'air une bien grosse pierre siderite, c'est à dire ferrière, aultrement appellée Herculiane, jadis trouvée en Ide on pays de Phrygie par un nommé Magnes, comme atteste Nicander. Nous vulgairement l'appelons Aymant. Puis mettoit le feu on faulconneau par la bouche du pulverin. La poudre consommée, advenoit que pour éviter vacuité (laquelle n'est tolerée en nature, plus tost seroit la machine de l'univers, ciel, air, terre, mer reduicte à l'antique chaos, qu'il advinst vacuité en lieu du monde) la ballotte et dragée estoient impetueusement hors jettées par la gueule du faulconneau, afin que l'air penetrast en la chambre d'iceluy, laquelle aultrement restoit en vacuité, estant la pouldre par le feu tant soudain consommée. Les ballotte et dragée ainsi violentement lancées sembloient bien debvoir ferir le paige : mais sus le poinct quelles approchoient de la susdicte pierre, se perdoit leur impetuosité et toutes restoient en l'air flottantes et tournoyantes autour de la pierre, et n'en passoit oultre une, tant violente fust elle, jusqu'au paige. 

        Mais il inventoit l'art et manière de faire les boullets arrière retourner contre les ennemis, en pareille furie et dangier qu'ilz seroient tirés, et en propre parallele. Le cas ne trouvoit difficile, attendu que l'herbe nommée Ethiopis ouvre toutes les serrures qu'on luy presente : et que Echineis poisson tant imbecille arreste contre tous les vents, et retient en plein fortunal les plus fortes navires qui soient sus mer, et que la chair d'iceluy poisson conservée en sel attire l'or hors les puits tant profonds soient ilz qu'on pourroit sonder. 

        Attendu que Democritus escrit, Théophraste l'a creu et esprouvé, estre une herbe, par le seul attouchement de laquelle un coing de fer profondement et par grande violence enfoncé dedans quelque gros et dur bois, subitement sort dehors. De laquelle usent les Pics Mars (vous les nommez Pivars), quand de quelque puissant coing de fer l'on estouppe le trou de leurs nids : lesquelz ilz ont accoustumé industrieusement faire et caver dedans le tronc des fortes arbres. 

        Attendu que les cerfz et bisches navrés profondement par traicts de dars, fleches ou guarrots, s'ilz rencontrent l herbe nommée dictame fréquente en Candie, et en mangent quelque peu, soudain les fléchés sortent hors, et ne leur en reste mal aucun. De laquelle Venus guarit son bien aimé filz Ænéas, blessé en la cuisse dextre d'une fleche tirée par la soeur de Turnus Juturna. 

        Attendu qu'au seul flair issant des lauriers, figuiers, et veaulx marins, est la fouldre détournée, et jamais ne les ferit. 

        Attendu que au seul aspect d'un belier les elephans enraigés retournent à leur bon sens : les taureaux furieux et forcenés approchans des figuiers sauvages dicts caprifices se apprivoisent, et restent comme grampes et immobiles : la furie des viperes expire par l attouchement d'un rameau de fouteau. 

        Attendu aussi qu'en l'isle de Samos avant que le temple de Juno y fust basty, Euphorion escrit avoir veu bestes nommées Néades, à la seule voix desquelles la terre fondoit en chasmates et en abysme. 

        Attendu pareillement que le suzeau croist plus canore et plus apte au jeu des flustes en pays onquel le chant des coqs ne sera ouy, ainsi qu'ont escrit les anciens sages, selon le rapport de Théophraste, comme si le chant des coqs hebetast, amollist et estonnast la matière et le bois de suzeau ; au quel chant pareillement ouy le lyon, animant de si grande force et constance, devient tout estonné et consterné. 

        Je sçay qu'aultres ont ceste sentence entendu du suzeau sauvaige, provenant en lieux tant esloignés de villes et villages, que le chant des coqs n'y pourroit estre ouy. Iceluy sans doubte doit pour flutes et aultres instrumens de musique estre esleu, et preferé au domestique, lequel provient autour des chesaulx et masures. Aultres l'ont entendu plus haultement, non selon la lettre, mais allegoricquement selon l usaige des Pythagoriens. Comme quand il a esté dict que la statue de Mercure ne doit estre faicte de tous bois indifferentement, ilz l'exposent que Dieu ne doit estre adoré en façon vulgaire, mais en façon esleue et religieuse. 

        Pareillement en ceste sentence nous enseignent que les gens sages et studieux ne se doivent adonner à la musique triviale et vulgaire, mais à la celeste, divine, angelicque, plus absconse et de plus loing apportée : sçavoir est d'une region en laquelle n'est ouy des coqs le chant. Car, voulans dénoter quelque lieu à l'escart et peu frequenté, ainsi disons nous, en iceluy n'avoir onques esté ouy coq chantant. 

    

    CHAPITRE LXIII

    COMMENT, PRÈS DE L'ISLE DE CHANEPH, PANTAGRUEL SOMMEILLOIT, 
ET LES PROBLEMES PROPOUSÉS A SON REVEIL

    
    Au jour subsequent, en menuz devis suivans nostre route, arrivasmes près l'isle de Chaneph. En laquelle abourder ne peut la nauf de Pantagruel : parce que le vent nous faillit, et fut calme en mer. Nous ne voguions que par les valentiennes, changeans de tribort en babort, et de babort en tribort : quoy qu'on eust ès voiles adjoinct les bonnettes trainneresses. Et estions tous pensifz, matagrabolisés, sesolfiés et faschés, sans mot dire les uns aux aultres. 

        Pantagruel tenant un Heliodore Grec en main sus un transpontin au bout des escoutilles sommeilloit. Telle estoit sa coustume, que trop mieulx par livre dormoit, que par coeur. 

        Epistemon reguardoit par son astrolabe en quelle elevation nous estoit le pole. 

        Frère Jean s'estoit en la cuisine transporté : et en l'ascendant des broches et horoscope des fricassées consideroit quelle heure lors pouvoit estre. 

        Panurge avec la langue parmy un tuyau de Pantagruelion faisoit des bulles et gargoulles. 

        Gymnaste appoinctoit des curedens de lentisce. 

        Ponocrates resvant resvoit, se chatouilloit pour se faire rire, et avec un doigt la teste se grattoit. 

        Carpalim d'une coquille de noix groslière faisoit un beau, petit, joyeux, et harmonieux moulinet à aisle de quatre belles petites aisses d'un tranchouoir de vergne. 

        Eusthenes sus une longue coulevrine jouoit des doigts, comme si fust un monochordion. 

        Rhizotome de la coque d'une tortue de Guarrigues compousoit une escarcelle veloutée. 

        Xenomanes avec des jectz d'esmerillon rapetassoit une vieille lanterne. 

        Nostre pilot tirait les vers du nez à ses matelotz ; quand Frère Jean retournant de la cabane apperceut que Pantagruel estoit resveillé. 

        Adonc rompant cestuy tant obstiné silence, à haulte voix, en grande alaigresse d'esprit, demanda : 

        « Manière de haulser le temps en calme ?» 

        Panurge seconda soubdain et demanda pareillement : « Remede contre fascherie ?» 

        Epistemon tierça en gayeté de coeur demandant : « Manière d'uriner, la personne n'en estant entalentée ?» 

        Gymnaste, soy levant en pieds, demanda : « Remede contre l'esblouissement des yeulx ?» 

        Ponocrates, s'estant un peu frotté le front et secoué les oreilles, demanda : « Manière de ne dormir poinct en chien ? 

        – Attendez, dist Pantagruel Par le decret des subtilz philosophes peripateticques nous est enseigné, que tous problemes, toutes questions, tous doubtes proposés doivent estre certains, clairs et intelligibles. Comment entendez vous, dormir en chien ? 

        – C'est, respondit Ponocrates, dormir à jeun en hault soleil, comme font les chiens. » 

        Rhizotome estoit acropy sus le coursouoir. Adonc levant la teste et profondement baislant, si bien qu'il par naturelle sympathie excita tous ses compaignons à pareillement baisler, demanda : « Remède contre les oscitations et baislements ?» 

        Xenomanes, comme tout lanterné à l'accoustrement de sa lanterne, demanda : « Manière d'equilibrer et balancer la cornemuse de l'estomac, de mode qu'elle ne panche poinct plus d'un costé que d'aultre ?» 

        Carpalim, jouant de son moulinet, demanda : « Quants mouvemens sont precedens en nature, avant que la personne soit dicte avoir faim ?» 

        Eusthenes, oyant le bruit, accourut sus le tillac, et dès le capestan s'escria, demandant : « Pourquoy en plus grand dangier de mort est l'homme mords à jeun d'un serpent jeun, qu'après avoir repeu tant l'homme que le serpent ; pourquoy est la salive de l'homme jeun veneneuse à tous serpens et animaux vénéneux ?» 

        « Amis, respondit Pantagruel, à tous les doubtes et questions par vous proposées compete une seule solution : et à tous telz symptomates et accidens une seule medecine. La response vous sera promptement expousée, non par longs ambages et discours de paroles : l'estomac affamé n'a point d'oreilles, il n'oyt goutte. Par signes, gestes et effectz serez satisfaicts, et aurez resolution à vostre contentement. Comme jadis à Rome Tarquin l'orgueilleux, roy dernier des Romains (ce disant Pantagruel toucha la corde de la campanelle, Frère Jean soubdain courut à la cuisine), par signe respondit à son filz Sex. Tarquin estant en la ville des Gabins, lequel luy avoit envoyé homme exprès pour entendre comment il pourroit les Gabins du tout subjuguer et à perfaicte obéissance réduire. Le roy susdict, soy defiant de la fidelité du messaigier, ne luy respondit rien. Seulement le mena en son jardin secret : et en sa veue et presence avec son bracquemart coupa les haultes testes des pavotz là estans. Le messaigier retournant sans response, et au filz racontant ce qu'il avoit vu faire à son pere, fut facile par telz signes entendre qu'il luy conseilloit trancher les testes aux principaux de la ville, pour mieulx en office et obéissance totale contenir le demourant du menu populaire. » 

    

    CHAPITRE LXIV

    COMMENT, PAR PANTAGRUEL, NE FEUT RESPONDU AUX PROBLEMES PROPOUSÉS

    
    Puis demanda Pantagruel : 

        « Quelz gens habitent en ceste belle isle de chien ? 

        – Tous sont (respondit Xenomanes) hypocrites, patenostriers, chattemites, santorons, cagotz, hermites. Tous pauvres gens, vivans (comme l'hermite de Lormont entre Blaye et Bourdeaux) des aulmosnes que les voyagiers leur donnent. 

        – Je n'y vais pas, dist Panurge, je vous affie. Si j'y vais, que le diable me souffle au cul ! Hermites, santorons, chattemites, cagotz, hypocrites, de par tous diables, oustez vous de là ! Il me souvient encore de nos gras concilipetes de Chesil : que Belzebuz et Astarotz les eussent conciliés avec Proserpine, tant patismes, à leur veue, de tempestes et diableries. Escoute mon petit bedon, mon caporal Xenomanes, de grace : Ces hypocrites, hermites, marmiteux icy sont ilz vierges ou mariés ? Y a il du feminin genre ? En tireroit on hypocriticquement le petit traict hypocriticque ? 

        – Vrayement, dist Pantagruel, voylà une belle et joyeuse demande. 

        – Ouy dea, respondit Xenomanes. Là sont belles et joyeuses hypocritesses, chattemitesses, hermitesses, femmes de grande religion. Et y a copie de petits hypocritillons, chattemitillons, hermitillons. 

        – Oustez cela, dist Frère Jean interrompant. De jeune hermite, vieil diable. Notez ce proverbe authentique. 

        – Aultrement sans multiplication de lignée fust, longtemps y a, l'isle de Caneph deserte et desolée. » 

        Pantagruel leurs envoya par Gymnaste dedans l'esquif son aulmosne : soixante et dix huit mille beaux petits demis escus à la lanterne. Puis demanda : 

        « Quantes heures sont ? Neuf et davantaige, respondit Epistemon. 

        – C'est, dist Pantagruel, juste heure de disner. Car la sacre ligne tant celebrée par Aristophanes en sa comedie intitulée les Predicantes approche, laquelle lors eschoit quand l'ombre est decempedale. Jadis entre les Perses l'heure de prendre refection estoyt ès roys seulement prescrite : à un chascun aultre estoit l'appetit et le ventre pour horologe. De faict, en Plaute, certain parasite soy complainct, et deteste furieusement les inventeurs d'horologes et cadrans, estant chose notoire qu'il n'est horologe plus juste que le ventre. Diogenes interrogé à quelle heure doit l'homme repaistre, respondit : Le riche, quand il aura faim ; le pauvre, quand il aura de quoy. Plus proprement disent les médecins l'heure canonicque estre : 

        Lever à cinq, disner à neuf, 
Souper à cinq, coucher à neuf. 

        « La magie du célébré roy Petosiris estoit aultre. » 

        Ce mot n'estoit achevé, quand les officiers de gueule dresserent les tables et buffetz : les couvrirent de nappes odorantes, assiettes, serviettes, salières : apportèrent tanquars, frizons, flacons, tasses, hanats, bassins, hydries. Frère Jean, associé des maistres d'hostel, escarques, panetiers, eschansons, escuyers tranchans, coupiers, credentiers, apporta quatre horrifiques pastés de jambons si grands, qu'il me souvint des quatre bastions de Turin. Vray Dieu, comment il y fut beu et guallé ! Ilz n'avoient encores le dessert, quand le vent ouest norouest commença enfler les voiles, papefilz, morisques, et trinquetz. Dont tous chanterent divers cantiques à la louange du très hault Dieu des cieulx. 

        Sus le fruict Pantagruel demanda : 

        « Advisez, amis, si vos doubtes sont à plein resoluz. 

        – Je ne baisle plus, Dieu mercy, dist Rhizotome. 

        – Je ne dors plus en chien, dist Ponocrates. 

        – Je n'ay plus les yeulx esblouis, respondit Gymnaste. 

        – Je ne suis plus à jeun, dist Eusthenes. Pour tout ce jourd'huy seront en sceureté de ma salive : 

      
        Aspicz, 

        Handons, 


        Amphisbenes, 

        Icles, 


        Anerudutes, 

        Iarraries, 


        Abedessimons, 

        Ilicines, 


        Alhartrafz, 

        Ichneumones, 


        Ammobates, 

        Kesudures, 


        Apimaos, 

        Lièvres marins, 


        Alhatrabans, 

        Lizars chalcidiques 


        Aractes, 

        Myopes, 


        Asterions, 

        Manticores, 


        Alcharates, 

        Molures, 


        Arges, 

        Myagres, 


        Araines, 

        Musaraines, 


        Ascalabes, 

        Miliares, 


        Attelabes, 

        Mégalaunes, 


        Ascalabotes, 

        Ptyades, 


        Æmorrhoides, 

        Porphyres, 


        Basilicz, 

        Paréades, 


        Belettes ictides, 

        Phalanges, 


        Boies, 

        Pemphredones, 


        Buprestes, 

        Pityocampes, 


        Cantharides, 

        Ruteles, 


        Chenilles, 

        Rimoires, 


        Crocodiles, 

        Rhagions, 


        Crapaulx, 

        Rhaganes, 


        Catoblepes, 

        Salamandres, 


        Cérastes, 

        Scytales, 


        Cauquemares, 

        Stellions, 


        Chiens enraigés, 

        Scorpenes, 


        Colotes, 

        Scorpions, 


        Cychriodes, 

        Selsirs, 


        Cafezates, 

        Scalavotins, 


        Cauhares, 

        Solofuidars, 


        Couleffres, 

        Sourds, 


        Cuharsces, 

        Sangsues, 


        Chelhydres, 

        Salfuges, 


        Croniocolaptes, 

        Solifuges, 


        Chersydres, 

        Sepes, 


        Cenchrynes, 

        Stinces, 


        Coquatris, 

        Stuphes, 


        Dipsades, 

        Sabtins, 


        Domeses, 

        Sangles, 


        Dryinades, 

        Sepedons, 


        Dracons, 

        Scolopendres, 


        Elopes, 

        Tarantoles, 


        Enhydrides, 

        Typholopes, 


        Fanuises, 

        Tetragnaties, 


        Galéotes, 

        Teristales, 


        Harmenes, 

        Viperes. 

        
      

    

    CHAPITRE LXV

    COMMENT PANTAGRUEL HAULSE LE TEMPS AVEC SES DOMESTICQUES

    
    « En quelle hiérarchie, demanda Frère Jean, de telz animaux veneneux mettez vous la femme future de Panurge ? 

        – Dis tu mal des femmes, respondit Panurge, ho guodelureau, moine culpelé ? 

        – Par la guogne cenomanique, dist Epistemon, Euripides escrit, et le prononce Andromache, que contre toutes bestes veneneuses a esté, par l'invention des humains et instruction des Dieux, remede profitable trouvé. Remede jusques à present n'a esté trouvé contre la male femme. 

        – Ce gorgias Euripides, dist Panurge, toujours a mesdict des femmes. Aussi fut il par vengeance divine mangé des chiens, comme luy reproche Aristophanes. Suivons. Qui a, si parle. 

        – Je urineray présentement, dist Epistemon, tant qu'on vouldra. 

        
        – J'ay maintenant, dist Xenomanes, mon estomac sabourré à profit de mesnaige. Ja ne panchera d'un cousté plus que d'aultre. 

        – Il ne me faut (dist Carpalim) ne vin ne pain. Trefves de soif, trefves de faim. 

        – Je ne suis plus fasché, dist Panurge, Dieu mercy et vous. Je suis gay comme un papegay, 

        Joyeux comme un esmerillon, Alaigre comme un papillon, 

        « Veritablement il est escrit par vostre beau Euripides, et le dit Silenus, beuveur memorable, 

        Furieux est, de bon sens ne jouist 
Quiconques boit, et ne s'en resjouist. 

         
        « Sans poinct de faulte nous debvons bien louer le bon Dieu nostre créateur, servateur, conservateur, qui par ce bon pain, par ce bon vin et frais, par ces bonnes viandes nous guerist de telles perturbations, tant du corps comme de l'amé : oultre le plaisir et volupté que nous avons beuvans et mangeans. Mais vous ne respondez point à la question de ce benoist venerable Frère Jean, quand il a demandé : Manière de haulser le temps ? 

        – Puis, dist Pantagruel, que de ceste legière solution des doubtes proposés vous contentez, aussi fais je. Ailleurs, et en aultre temps, nous en dirons davantaige, si bon vous semble. Reste donc à vuider ce que a Frère Jean proposé : Manière de haulser le temps ? Ne l'avons nous à souhait haulsé ? Voyez le guabet de la hune. Voyez les siflemens des voiles. Voyez la roideur des estails, des utacques et des escoutes. Nous haulsans et vuidans les tasses s'est pareillement le temps haulsé par occulte sympathie de nature. Ainsi le haulserent Atlas et Hercules, si croyez les sages mythologiens. Mais ilz le haulserent trop d'un demy degré : Atlas, pour plus alaigrement festoyer Hercules, son hoste ; Hercules pour les alterations precedentes par les desers de Libye. 

        – Vray bis, dist Frère Jean interrompant le propos, j'ay ouy de plusieurs venerables docteurs que Tirelupin, sommelier de vostre bon pere, espargne par chascun an plus de huit cens pippes de vin, par faire les survenans et domestiques boire avant qu'ilz aient soif. 

        – Car, dist Pantagruel continuant, comme les chameaulx et dromadaires en la caravane boivent pour la soif passée, pour la soif presente, et pour la soif future, ainsi fit Hercules. De mode que par cestuy excessif haulsement de temps advint au ciel nouveau mouvement de titubation et trepidation, tant controvers et debattu entre les folz astrologues. 

        – C'est, dist Panurge, ce que l'on dit en proverbe commun : 

        Le mal temps passe, et retourne le bon, 
Pendant qu'on trinque autour de gras jambon. 

        – Et non seulement, dist Pantagruel, repaissans et beuvans avons le temps haulsé, mais grandement deschargé la navire : non en la façon seulement que fut deschargée la corbeille de Æsope : sçavoir est, vuidans les victuailles, mais aussi nous emancipans de jeusne. Car comme le corps plus est poisant mort que vif, aussi est l'homme jeun plus terrestre et poisant que quand il a beu et repeu. Et ne parlent improprement ceux qui par long voyage au matin boivent et desjeunent, puis disent : « Nos chevaulx n'en iront que mieulx. »

        « Ne sçavez vous que jadis les Amycléens sus tous dieux reveroient et adoroient le noble pere Bacchus, et le nommoient Psila en propre et convenante denomination ? Psila, en langue Doricque, signifie aisles. Car comme les oiseaux par aide de leurs aisles volent hault en l'air legièrement : ainsi par l'aide de Bacchus (c'est le bon vin friand et délicieux), sont hault eslevés les esprits des humains, leurs corps evidentement alaigris, et assouply ce que en eux estoit terrestre. » 

    

    CHAPITRE LXVI

    COMMENT, PRÈS L'ISLE DE GANABIN, 
AU COMMANDEMENT DE PANTAGRUEL, FURENT LES MUSES SALUÉES

    
    continuant le bon vent, et ces joyeux propous, Pantagruel descouvrit au loing et apperceut quelque terre montueuse, laquelle il monstra à Xenomanes, et luy demanda : 

        « Voyez vous cy devant à orche ce hault rochier à deux crouppes bien ressemblant au mons Parnasse en Phocide ? 

        – Très bien, respondit Xenomanes. C'est l'isle de Ganabin. Y voulez vous descendre ? – Non, dist Pantagruel. 

        – Vous faites bien, dist Xenomanes. Là n'est chose aucune digne d'estre veue. Le peuple sont tous voleurs et larrons. Y est toutesfois vers cette crouppe dextre la plus belle fontaine du monde, et autour une bien grande forest. Vos chormes y pourront faire aiguade et lignade. 

        – C'est, dist Panurge, bien et doctement parlé. Ha, da, da. Ne descendons jamais en terre des voleurs et larrons. Je vous asceure que telle est ceste terre icy, quelles aultrefois j'ay vu les isles de Cerq et Herm entre Bretaigne et Angleterre ; telle que la Ponerople de Philippe en Thrace ; isles des forfans, des larrons, des briguands, des meurtriers et assassineurs : tous extraicts du propre original des basses fosses de la Conciergerie. N'y descendons poinct, je vous en prie. Croyez, si non moy, au moins le conseil de ce bon et sage Xenomanes. Ilz sont, par la mort boeuf de bois, pires que les Canibales. Ilz nous mangeroient tous vifz. N'y descendez pas, de grâce. Mieulx vous seroit en Averne descendre. Escoutez. Je y oy, par Dieu, le tocqueceinct horrificque, tel que jadis souloient les Guascons en Bourdelois faire contre les guabelleurs et commissaires. Ou bien les oreilles me cornent. Tirons vie de long. Hau ! Plus oultre ! 

        – Descendez y, dist Frère Jean, descendez y. Allons, allons, allons tousjours. Ainsi ne poyrons nous jamais de giste. Allons. Nous les sacmenterons trestous. Descendons. 

        – Le diable y ait part, dist Panurge. Ce diable de moine icy, ce moine de diable enraigé ne crainct rien. Il est hazardeux comme tous les diables, et poinct des aultres ne se soucie. Il luy est advis que tout le monde est moine comme luy. 

        – Va, ladre verd, respondit Frère Jean, à tous les millions de diables, qui te puissent anatomiser la cervelle, et en faire des entommeures. Ce diable de fol est si lasche et meschant, qu'il se conchie à toutes heures de male raige de peur. Si tant tu es de vaine peur consterné, n'y descends pas, reste icy avec le bagaige. Ou bien te va cacher sous la cotte hardie de Proserpine à travers tous les millions de diables. » 

        A ces motz Panurge esvanouit de la compaignie, et se mussa au bas dedans la soutte, entre les crouttes, miettes et chaplis du pain. 

        « Je sens, dist Pantagruel, en mon ame retraction urgente, comme si fust une voix de loing ouïe, laquelle me dit que n'y debvons descendre. Toutes et quantesfois qu'en mon esprit j'ay tel mouvement senty, je me suis trouvé en heur, refusant et laissant la part dont il me retiroit : au contraire en heur pareil me suis trouvé, suivant la part qu'il me poussoit : et jamais ne m'en repenty. 

        – C'est, dist Epistemon, comme le demon de Socrates, tant celebre entre les Academicques. 

        – Escoutez donc, dist Frère Jean, ce pendant que les chormes y font aiguade, Panurge là bas contrefait le loup en paille. Voulez vous bien rire ? Faites mettre le feu en ce basilic que voyez près le chasteau guaillard. Ce sera pour saluer les muses de cestuy nions Antiparnasse. Aussi bien se guaste la pouldre dedans. 

        – C'est bien dict, respondit Pantagruel. Faites moy icy le maistre bombardier venir. » 

        Le bombardier promptement comparut. Pantagruel luy commanda mettre feu on basilic et de fraiches pouldres en tout evenement le recharger. Ce que fut sus l'instant faict. Les bombardiers des aultres naufz, ramberges, guallions et gualeaces du convoy, au premier deschargement du basilic qui estoit en la nauf de Pantagruel, mirent pareillement feu chascun en une de leurs grosses pièces chargées. Croyez qu'il y eut beau tintamarre. 

    

    CHAPITRE LXVII

    COMMENT PANURGE, PAR MALE PEUR, SE CONCHIA, 
ET DU GRAND CHAT RODILARDUS PENSOIT QUE FUST UN DIABLETEAU

    
    Panurge, comme un boucq estourdy, sort de la soute en chemise, ayant seulement un demy bas de chausses en jambe, sa barbe toute mouchetée de miettes de pain, tenant en main un grand chat soubelin attaché à l'aultre demy bas de ses chausses. Et remuant les babines comme un singe qui cherche poulx en teste, tremblant et clacquetant des dents, se tira vers Frère Jean, lequel estoit assis sus le portehaubant de tribort, et devotement le pria avoir de luy compassion, et le tenir en saulvegarde de son bragmart. Affermant et jurant, par sa part de papimanie, qu'il avoit à heure présente veu tous les diables deschainés. 

        « Agua, men emy, disoit il, men frere, men pere spirituel, tous les diables sont aujourd'huy de nopces. Tu ne vis onques tel apprest de banquet infernal. Voy tu la fumée des cuisines d'enfer ? (Ce disoit monstrant la fumée des pouldres à canon dessus toutes les naufz.) Tu ne vis onques tant d'ames damnées. Et sais tu quoy ? Agua, men emy, elles sont tant douillettes, tant blondettes, tant delicates, que tu dirois proprement que ce fust ambrosie stygiale. J'ay cuidé (Dieu me le pardoint) que fussent ames Angloises. Et pense qu'à ce matin ait esté l'isle des Chevaulx près Escosse, par les seigneurs de Termes et Dessay saccagée et sacmentée avec tous les Anglois qui l'avoient surprinse. » 

        Frère Jean à l'approcher sentoit je ne sçay quel odeur aultre que de pouldre à canon. Dont il tira Panurge en place, et apperceut que sa chemise estoit toute foireuse et embrenée de frais. La vertu retentrice du nerf qui restrainct le muscle nommé sphincter (c'est le trou du cul) estoit dissolue par la vehemence de la peur qu'il avoit eu en ses phantasticques visions. Adjoinct le tonnoirre de telles canonnades, lequel plus est horrifique par les chambres basses, que n'est sus le tillac. Car un des symptomes et accidens de peur, est que par luy ordinairement s'ouvre le guichet du serrail on quel est à temps la matière fecale retenue. 

        Exemple en messere Pantolfe de la Cassine, Senois, lequel, en poste passant par Chambery, et chez le sage mesnagier Vinet descendant, print une fourche de l'estable, puis luy dist : Da Roma in qua io non son andato del corpo. Di gratia, piglia in mano questa forcha, et fa mi paura. Vinet, avec la fourche, faisoit plusieurs tours d'escrime, comme feignant le vouloir à bon essient frapper. Le Senois luy dist : Se tu non fai altramente, tu non fai nulla. Pero sforzati di adoperarli più guagliardamente. Adonc Vinet de la fourche luy donna un si grand coup entre col et collet, qu'il le jetta par terre à jambes rebidaines. Puis, bavant et riant à pleine gueule, luy dist : 

        « Feste Dieu, Bayart, cela s'appelle Datum Camberiaci. » 

        A bonne heure avoit le Senois ses chausses destachées, car soubdain il fianta plus copieusement que n'eussent faict neuf beufles et quatorze archiprestres de Hostie. En fin, le Senois gracieusement remercia Vinet, et luy dist : Io ti ringratio, bel messere. Cosi facendo tu m'hai esparmiata la speza d'un servitiale. 

        Exemple aultre on roy d'Angleterre, Edouard le quint. Maistre François Villon, banny de France, s'estoit vers luy retiré. Il l'avoit en si grande privaulté receu, que rien ne luy celoit des menues negoces de sa maison. Un jour le roy susdict, estant à ses affaires, monstra à Villon les armes de France en peincture, et luy dist : 

        « Vois tu quelle reverence je porte à tes roys François. Ailleurs n'ay je leurs armoiries qu'en ce retraict icy, près ma selle percée. 

        – Sacre Dieu, respondit Villon, tant vous estes sage, prudent, entendu et curieux de vostre santé, et tant bien estes servy de vostre docte medecin, Thomas Linacer ! Il, voyant que naturellement, sus vos vieulx jours, estiez constipé du ventre, et que journellement vous failloit au cul fourrer un apothycaire, je dis un clistere, aultrement ne pouviez vous esmeutir, vous a faict icy aptement, non ailleurs, peindre les armes de France, par singulière et vertueuse providence. Car seulement les voyant, vous avez telle vezarde et peur si horrible, que soubdain vous fiantez comme dix huit bonases de Péonie. Si peinctes estoient en aultre lieu de vostre maison, en vostre chambre, en vostre salle, en vostre chapelle, en vos galleries, ou ailleurs, sacre Dieu ! vous chieriez partout sus l'instant que les auriez veues. Et croy que si d'abondant vous aviez icy en peincture la grande oriflambe de France, à la veue d'icelle vous rendriez les boyaulx du ventre par le fondement. Mais, hen, hen, atque iterum hen ! 

        Ne suis je badault de Paris ? 

        De Paris, dis je, auprès Pontoise, 

        Et d'une chorde d'une toise 

        Sçaura mon coul que mon cul poise. 

        « Badault, dis je, mal advisé, mal entendu, mal entendant, quand venant icy avec vous, m'esbahissois de ce qu'en vostre chambre vous estiez faict vos chausses destacher. Veritablement je pensois qu'en icelle, darrière la tapisserie, ou en la venelle du lict, fust vostre selle percée. Aultrement, me sembloit le cas grandement incongru, soy ainsi destacher en chambre pour si loing aller au retraict lignagier. N'est ce un vray pensement de badault ? Le cas est faict par bien aultre mystère, de par Dieu. Ainsi faisant, vous faites bien. Je dis si bien, que mieulx ne sçauriez. Faites vous à bonne heure, bien loing, bien à poinct destacher. Car à vous entrant icy, n'estant destaché, voyant cestes armoiries, notez bien tout, sacre Dieu ! le fond de vos chausses feroit office de lasanon, pital, bassin fecal et de selle percée. » 

        Frère Jean, estouppant son nez avec la main gauche, avec le doigt indice de la dextre monstroit à Pantagruel la chemise de Panurge. Pantagruel, le voyant ainsi esmeu, transif, tremblant, hors de propous, conchié, et esgratigné des griphes du celebre chat Rodilardus, ne se peut contenir de rire et luy dist : 

        « Que voulez vous faire de ce chat ? 

        – De ce chat ? respondit Panurge ; je me donne au diable si je ne pensois que fust un diableteau à poil follet, lequel nagueres j'avois cappiettement happé en tapinois, à belles moufles d'un bas de chausses, dedans la grande husche d'enfer. Au diable soit le diable ! Il m'a icy deschicqueté la peau en barbe d escrevisse. » 

        Ce disant, jetta bas son chat. 

        « Allez dist Pantagruel, allez, de par Dieu, vous estuver, vous nettoyer, vous asceurer, prendre chemise blanche, et vous revestir. 

        – Dictes vous, respondit Panurge, que j'ay peur ? Pas maille. Je suis, par la vertu Dieu, plus couraigeux que si j'eusse autant de mousches avallé qu'il en est mis en paste dedans Paris, depuis la feste S. Jean jusques à la Toussaints. Ha, ha, ha. Houay ! Que diable est cecy ? Appeliez vous cecy foire, bren, crottes, merde, fiant, dejection, matière fecale, excrement, repaire, laisse, esmeut, fumée, estron, scybale ou spyrate ? C'est, croy je, safran d'Hibernie. Ho, ho, hie. C'est safran d'Hibernie. Sela ! Beuvons. » 

        



        Fin du Quatrième Livre des faicts
et dicts héroïcques du noble
Pantagruel.

